SunOnline: Magey Vaahaka: Dhathuge faruva in gina hiythakehge ithubaaru\nމަގޭ ވާހަކަ: ދަތުގެ ފަރުވާއިން ގިނަ ހިތްތަކެއްގެ އިތުބާރު\nމިޙްނާ ނާސިހު 21 Feb 2020, 10:39\nދަތުގެ ފަރުވާ ހޯދުމަށް ޑރ. ޖިހާދު ޑެންޓަލް ކްލިނިކަށް ގޮސްފިނަމަ ލޮލުގއި އަޅައިގަންނާނެ އެންމެ މުހިންމު އެއްޗަކީ އެ ކްލިނިކުގެ ފަސްޓް ފްލޯގައި ހުންނަ "ޑެންޓަލް ޗެއާ"އެވެ. މިހާރު ބޭނުން ނުކުރާ ނަމަވެސް އެ ކްލިނިކުގެ ހަގީގީ ބިންގަލަކީ އެއީއެވެ. ދަތަށް އެންމެ އާދައިގެ އަދި ކުދިކުދި ފަރުވާތަކުން ފެށިގެން ބޮޑެތި ޑެންޓަލް ސާޖަރީތައްވެސް މިއަދު އެއްވެސް ފަސްޖެހުމެއް ނެތި ކުރަމުންދާ ޑރ. ޖިހާދުގެ ޚިދުމަތުގެ ފެށުމެވެ.\nޑރ. ޖިހާދުގެ ވާހަކަ ފަށަން ޖެހެނީ މީގެ 20 އަހަރުކުރިން އައިޖީއެމްއެޗުގެ ޕަބްލިކް ރިލޭޝަންސް ޑިޕާޓްމަންޓުންނެވެ. ޕަބްލިކް ރިލޭޝަންސް ރިސެޕްޝަނުންނެވެ. އެއަށްފަހު ހޮސްޕިޓަލުގެ ލޮލުގެ ޑޮކްޓަރު ޑރ. އިމްތިޔާޒުގެ ޑެންޓަލް އެސިސްޓަންޓްކަމަށް އޭނާ ބަދަލުވިއެވެ.\nދަތުގެ ފަރުވާގެ ދާއިރާއިން ކުރިއަށް ދާކަށް އޭރު ޖިހާދު ޚިޔާލެއް ނުކުރައްވައެވެ--ޝައުގު ހުރީ ލޮލުގެ ފަރުވާދޭ ޑޮކްޓަރީކަމަށެވެ. ނަމަވެސް އޭރު ލިބުނު ފުރުސަތުގައި ދޫނުކޮށްލައި، އަދި ޑރ. އިމްތިޔާޒުގެ އިރުޝާދުގެ ދަށުން އަމިއްލަ ޚަރަދުގައި ޕާކިސްތާނަށް ޖިހާދު ވަޑައިގަތީ ޑެންޓިސްޓަކަށް ވެވަޑައިގަތުމަށެވެ.\nޑރ. ޖިހާދު ކިޔަވާ ވިދާޅުވާން ޕާކިސްތާނުގައި ހުންނެވި ދުވަސްތައް އޭނާ ސިފަކުރައްވަނީ ބުރަ، ދަތި ދުވަސްތަކެއްގެ ގޮތުގައެވެ. އާއިލާއާ ދުރުގައި ދުވަސްތައް ކަޑައްތުކުރައްވައި، ބޮޑެތި ތަކުލީފުތަކާ ކުރިމަތިލައްވަން ޖެހުނެވެ. އެކަނިވެރިކަމުގެ އިހުސާސް ވަރަށް ބޮޑަށް ކުރެވުނެވެ.\n"ވަރަށް އައިސޮލޭޓެޑްވި. ދެމަސްވީތަނާ ކިޔެވުން ހުއްޓާލާފައި ވަރަށްބޮޑަށް މައިންބަފައިންނަށް ފޯސްކުރިން އެނބުރި ގެންދަން، އެކަމަކު މައިންބަފައިން ވަރަށް ނަސޭހަތްދިން ކެތްތެރިވުމަށް. އެ ނަސޭހަތް ގަބޫލުކުރެވުނީތީ މިއަދު ވަރަށް އުފާވޭ،" ޑރ. ޖިހާދު ވިދާޅުވިއެވެ.\nއާއިލާގެ ފަރާތުން ނަފްސާނީ ގޮތުންނާއި އެހެނިހެން ގޮތްތަކުންވެސް ލިބެމުން ދިޔަ ތަރުހީބާއި އެހީން ހިތްވަރުލިބި، ފަސް އަހަރު ދުވަސް ކިޔެވުމުގައި ހޭދަކުރައްވައި ޖިހާދު ރާއްޖެ ވަޑައިގަތީ ޑރ. ޖިހާދުގެ ގޮތުގައެވެ. ދެހާސް ހަވަނަ އަހަރު އައިޖީއެމްއެޗުގައި ޚިދުމަތް ފެއްޓެވިއެވެ.\nނަމަވެސް ސިކުނޑީގައި އަދިވެސް އޮތީ ކިޔަވަން އުޅުއްވި ދުވަސްވަރުގެ ހުވަފެންތަކެވެ. އަމިއްލަ ނަމުގައި ކްލިނިކެއް ހުޅުވައި، އާންމުންނަށް އެތަނުން ހިދުމަތްދޭން ފެށުމެވެ. އެ ހުވަފެނުގައި 2011 ވަނަ އަހަރު ކުލަ ޖެހުނެވެ. އެންމެ ޑެންޓަލް ގޮނޑިއެއްހައި ހެނދުނުން ފެށިގެން ރޭގަނޑާ ހަމައަށް، ހަފްތާގެ ހަ ދުވަހު އެކަނި މާ އެކަނި މަސައްކަތް ކުރައްވަމުން ގެންދެވީ މިއަދު ބުރުޒުމަގުގައި އެ ހުރި ޑރ. ޖިހާދު ޑެންޓަލް ކްލިނިކު އުފެއްދުމަށެވެ.\nޖިހާދު އިސްކުރެއްވީ ކެތްތެރިކަމާއި ވިސްނުންތެރިކަމެވެ. ހަރުފަތަކަށް ފަހު ހަރުފަތެއް ކުރިއަށް ވަޑައިގެންނެވި އަމިއްލަ މަސައްކަތުންނެވެ--އަމިއްލައަށް އެއްކުރެއްވި އެއްޗަކާއި ކްލިނިކުން ލިބުނު އާމްދަނީ އަދި ލޮބުވެތި އާއިލާގެ އެހީ ފިޔަވާ އިތުރު އެއްޗެއްގައި ނުވެސް ހިއްޕަވައެވެ. ނަތީޖާއަކަށް ވެގެން ދިޔައީ ގައުމުގައި ދަތުގެ ފަރުވާގެ އެންމެ އިތުބާރުހުރި ބްރޭންޑަށް އޭނާ ވެވަޑައިގަތުމެވެ.\n"އެންމެ ހަނދާން ހުންނަނީ، އެންމެ ފުރަތަމަ ކްލިނިކް ހުޅުވައިގެން މަސައްކަތްކުރަން އަންނަންޖެހުނުއިރު، އަޅުގަނޑުގެ ފައި އިންޖަރީއެއްވެގެން ނުވެސް ހިނގޭ، ކޮއްކޮގެ އެހީތެރިކަމާއި އެކީގައި ކްލިނިކަށް އައިސް ގާތްގަނޑަކަށް ތިން ހަފްތާ އެގޮތަށް އުޅެންޖެހުނު" ޖިހާދު ވިދާޅުވިއެވެ.\nޑރ. ޖިހާދު ވިދާޅުވި ގޮތުގައި މިއަދު ރާއްޖޭގައި ޑެންޓަލް ފަރުވާގެ ދާއިރާ ވަރަށް ބޮޑަށް ކުރި އަރައިފިއެވެ.\n"ކުރިން ގިނަ މީހުންނަށް ހީވެފައި އޮންނަނީ ދަތެއްގެ މައްސަލައެއް ޖެހިއްޖިއްޔާ ދަތަކީ އުފުރާލަންޖެހޭ އެއްޗެކޭ، އެކަމަކު މިހާރު ވަރަށް ގިނަމީހުންނަށް ގަބޫލުކުރެވެން ފަށައިފި، ދަތްތަކަކީވެސް އިންސާނާގެ އެހެން ގުނަވަންތަކެކޭ އެއްފަދައިން ޓްރީޓްމަންޓްދީގެން ރަނގަޅު ކުރެވިދާނެ އެއްޗެއްކަން."\nރާއްޖޭގެ މެޑިކަލް އެންޑް ޑެންޓަލް ކައުންސިލްގެ މެންބަރުކަންވެސް ދެ އަހަރު ކުރައްވާފައިވާ ޑރ. ޖިހާދުއާއި ބައްދަލުވެ، ވާހަކަ ދައްކާލެވުމުން އެނގިގެންދިޔައީ ތައުލީމު ހާސިލްކުރެއްވުމަށް ކުރެއްވި ބުރަ، ދިގު ދަތުރާއި، ގަދަ ހިތްވަރާއި އަޒުމާއި އެކީ އަމިއްލަ ހުވަފެންތައް ހަގީގަތަކަށް ހެއްދެވުމަށްޓަކައި ކުރެއްވި މަސައްކަތެވެ. އަދުގެ ޒުވާން ޖީލަށް މިއީ ހަމަގައިމުވެސް މިސާލެކެވެ.


Europe ah dhathurukuraa dhivehin nah lui dhinumah Hungary in thaaeedhu kohffi\nމިނިސްޓަރު ޝާހިދު، ހަންގޭރީގެ ފޮރިން މިނިސްޓަރު ޕީޓާ ޒިޖާޓޯއާ ސަލާމް ކުރައްވަނީ --\nދިވެހިންނަށް، ކުރިން ވިސާ ނެގުމަކާ ނުލައި ޔޫރަޕްގެ ގައުމުތަކަށް ދަތުރުކުރެވޭނެ އިންތިޒާމް ހަމަޖެއްސުމަށް ތާއީދު ކުރައްވާކަމަށް ހަންގޭރީގެ ފޮރިން މިނިސްޓަރު ޕީޓާ ޒިޖާޓޯ ވިދާޅުވެއްޖެ އެވެ.\nހަންގޭރީގެ ފޮރިން މިނިސްޓަރު މިކަން ހާމަކުރެއްވީ ނިމިދިޔަ ހަފްތާގައި އިންޑިއާގެ ދިއްލީގައި އޮތް ރައިޒީނާ ޑައިލޮގްގެ ހަވާސާގައި ރާއްޖޭގެ ފޮރިން މިނިސްޓަރު އަބްދުﷲ ޝާހިދުއާ ބައްދަލުކުރައްވައި، ދެއްކެވި ވާހަކަފުޅުގައެވެ.\nޝެންގެން ވިސާ އެޕްލިކޭޝަން ސެންޓަރެއް މިއަހަރުގެ މާޗް މަހު މާލޭގައި ހުޅުވުމަށް ހަމަޖެހިފައިވާއިރު، ޔޫރަޕަށް ދިވެހިންނަށް ދަތުރުކުރުމަށް ހުރި ގޮންޖެހުންތައް ހައްލުކުރުމަށް މިނިސްޓަރު ޝާހިދު ގެންދަވަނީ ގިނަ މަސައްކަތްތަކެއް ކުރައްވަމުންނެވެ. އެގޮތުން ޔޫރަޕްގެ ގައުމުތަކާއިއެކު ޝެންގެން ވިސާގެ މަޝްވަރާތައް ބާއްވަމުންދާއިރު، ވިސާއާއި ނުލައި ދިވެހިންނަށް ޔޫރަޕަށް ދަތުރުކުރުމަށް ފުރުސަތު ހޯދުމަށް ކުރަމުންދާ މަސައްކަތަށް ޔޫރަޕްގެ ގައުމުތަކުން ވަނީ މިހާރު ތާއީދުކުރަން ފަށާފައެވެ.\nހަންގޭރީގެ ފޮރިން މިނިސްޓަރާއެކު ބޭއްވި މަޝްވަރާތަކުގައި ޔޫރަޕްގެ އިއްތިހާދުން ރާއްޖެއާއި ދެކޮޅަށް ފިޔަވަޅު އެޅުމަށް ތައްޔާރުކުރި ފްރޭމްވާކްގެ މަސައްކަތް ހުއްޓާލުމާއި ގުޅިގެން އެކަމަށް މަރުހަބާ ވިދާޅުވިއެވެ. ރާއްޖެއާއި ދެކޮޅަށް ވިލާތުގެ އިއްތިހާދުން ފިޔަވަޅު އެޅުމަށް ނިންމީ 2018 ވަނަ އަހަރު، ރާއްޖޭގެ ހާލަތު ގޯސްވުމާއި ގުޅިގެންނެވެ. ދެވަޒީރުން ވަނީ މޫސުމީ ބަދަލުތަކާއި ބެހޭ ގޮތުންވެސް މި ބައްދަލުވުމުގައި މަޝްވަރާކުރައްވާފައެވެ.\nހަންގޭރީއާއި ރާއްޖެއާއި ދެމެދު ސިޔާސީ ގުޅުން ގާއިމްކުރެވުނުތާ މިއަހަރަށް 45 އަހަރުވާނެއެވެ.\nފޮރިން މިނިސްޓްރީ އީޔޫ އަބްދުﷲ ޝާހިދު\nއީޔޫ އިން ރާއްޖެއަށް 51 މިލިއަން ރުފިޔާ ހިލޭ އެހީ\nދިވެހިންނަށް ވިސާއާ ނުލާ ޔޫރަޕަށް ދެވޭނެކަމުގެ އުއްމީދު\nޖަރުމަނު، ޗެކް ރިޕަބްލިކް ޝެންގެން ވިސާ ސެންޓަރު ހުޅުވައިފި\nއަނެއްކާވެސް މަހުގެ ޑިއުޓީ އީޔޫގެ ސަމާލުކަމަށް


City aai Tottenham ehvaru, Liverpool kuriah | Mihaaru\nސިޓީ އާއި ޓޮޓެންހަމް އެއްވަރު، ލިވަޕޫލް ކުރިއަށް\nމެންޗެސްޓާ ސިޓީގެ ނިކްލަސް އޮޓަމެންޑީ އަށް ފުރުސަތު ނުދީ ޓޮޓެންހަމްގެ ގޯލްކީޕަރު ހޫގޯ ލޮރިސް ބޯޅަ ޕަންޗުކޮށްލަނީ. --ފޮޓޯ: އޭއެފްޕީ\n18 އޯގަސްޓް 2019 - 08:54\nމެންޗެސްޓާ (އޮގަސްޓް 18) – ޕްރިމިއާ ލީގުގައި ރޭ ޗެމްޕިއަން މެންޗެސްޓާ ސިޓީ އާއި ޓޮޓެންހަމް ހޮޓްސްޕާސް ކުޅުނު މެޗު 2-2 އިން އެއްވަރުވި އިރު ލިވަޕޫލާއި އާސެނަލް ކުޅުނު މެޗުތަކުން މޮޅުވެއްޖެ އެވެ.\nފުރަތަމަ ދެ މެޗަށް ފަހު ތާވަލުގެ އެއް ވަނައިގައި ހަ ޕޮއިންޓާ އެކު އޮތީ ރޭ ރަށުން ބޭރުގައި ސައުތުހެމްޓަން އަތުން 2-1 އިން މޮޅުވި ލިވަޕޫލެވެ. އެ އަދަދަށް ޕޮއިންޓް ހޯދައިގެން ލަނޑުގެ ތަފާތުން ދެ ވަނައިގައި އޮތީ އިއްޔެ އަމިއްލަ ދަނޑުގައި ބާންލީ އަތުން 2-1 އިން މޮޅުވި އާސެނަލް އެވެ. ސިޓީ އޮތީ ހަތަރު ޕޮއިންޓާ އެކު ތިން ވަނައިގަ އެވެ.\nޓޮޓެންހަމްއާ ދެކޮޅަށް ރަށުން ބޭރުގައި ސިޓީ ކުޅުނު މެޗުގެ 20 ވަނަ މިނެޓުގައި ރަހީމް ސްޓާލިން އެ ޓީމަށް ކުރި ހޯދައިދީފައިވަނިކޮށް ތިން މިނެޓު ފަހުން ޓޮޓެންހަމަށް އެއްވަރުކޮށްދިނީ އެރިކް ލަމޭލާ އެވެ. ފުރަތަމަ ހާފު ނިމުމުގެ ކުރިން ސާޖިއޯ އަގުއޭރޯ އަލުން ސިޓީ އަށް ލީޑު ނަގައިދީފައިވަނިކޮށް ޓޮޓެންހަމުން ދެ ވަނަ ފަހަރަށް އެއްވަރުކުރީ 56 ވަނަ މިނެޓުގައި ލޫކަސް މޯރާ ޖެހި ގޯލުންނެވެ. މި މެޗުގެ އިތުރު ވަގުތު ސިޓީގެ ގެބްރިއަލް ޖީސުސް ލަނޑު ޖަހައި އެ ޓީމުން މޮޅުވި ކަމަށް ބަލައި އުފާފާޅުކުރަމުން އަންނަނިކޮށް ރެފްރީ ވަނީ ވީއޭއާރުން ބަލައިގެން އެ ލަނޑު ކެންސަލްކޮށްފަ އެވެ. އެއީ އެ ހަމަލާ އުފެއްދިއިރު ސިޓީގެ އަޔެމެރިކް ލަޕޯޓޭގެ އަތުގައި ބޯޅަ ޖެހިފައިވާތީވެ އެވެ.\nލިވަޕޫލުން ރޭ ސައުތުހެމްޓަން އަތުން މޮޅުވީ ސަޑިއޯ މާނޭ އާއި ރޮބާޓޯ ފިރްމީނިއޯ ޖެހި ގޯލްތަކުންނެވެ. ސައުތުހެމްޓަންގެ ހަމައެކަނި ގޯލް ވައްދާލީ މެޗުގެ ފަހުކޮޅު ޑެނީ އިންގްސް އެވެ. ބާންލީ އަތުން އަމިއްލަ ދަނޑުގައި އާސެނަލް މޮޅުވި މެޗުގެ 13 ވަނަ މިނެޓުގައި ކުރި ހޯދައިދިނީ އެލެކްޒެންޑާ ލަކަޒޭ އެވެ. ފުރަތަމަ ހާފުގެ ފަހުކޮޅު އޭޝްލީ ބާންސްގެ ގޯލުން ބާންލީ އެއްވަރުކޮށްފައިވަނިކޮށް 64 ވަނަ މިނެޓުގައި އާސެނަލް މޮޅުކޮށްދިނީ ޕިއެރޭ އެމެރިކް އޯބަޔަމަން އެވެ. ލޯން އުސޫލުން އާސެނަލާ ގުޅުނު ރެއާލް މެޑްރިޑުގެ ޑެނީ ސަބަޔޯސް ވަނީ މި މެޗުގައި މޮޅު ކުޅުމެއް ދައްކައިފަ އެވެ.\nއިންގްލިޝް ޕްރިމިއާ ލީގް އާސެނަލް ޓޮޓެންހަމް ލިވަޕޫލް\nލިވަޕޫލް ފުރަތަމަ ކޮޅުގައި ކުރީގައި އުޅުނަސް ލީގު ނިމޭއިރު ސިޓީ އޮންނާނީ އެއްވަނައިގައި. ލިވަޕޫލްއެއީ އަބަދުވެސް ޕްރިމިއާރ ލީގުގައި ޗޮކުންދާބައެއް. ބާސާ ޗެމްޕިއަންސް ލީގުން ޗޮކުން ދާގޮތަށް.\nހަމަ އެއާއެކު، ބާރސާ ބަލިވި މެޗަށްފަހު ސިޓީ މިވަނީ ބާރސާ ވައްޓާލުމަށްފަހު ޔޫރޯ ކްލަބް އިންޑެކްސްގެ އެއްވަނަ ހޯދާފަ. މަރުހަބާ ސިޓީ.\nކަލެޔަށް ބާސާޔާ ނުބެހި ނުހުރެވެނީތަ؟ ތިޔަ ޔޫރޯ އިންޑެކްސްއާއި ޓީމްތަކުގެ ކުޅުމާ ކޮން ގުޅުމެއްއޮތީ. މިތާ އުޅޭ ރަދީފް މާމޮޅުކޮށްގެން އުޅޭ އެއްޗެއްއެއީ. ފުޓްބޯޅައިގައި މޮޅުވާނީ އެއްބައެއް. އެއީ ގިނަފަހަރު ބުރަކޮށް މަސައްކަތްކުރާ ޓީމް.\nރޭގެ މެޗް ކުޅުނީ ސިޓީ ދަނޑުގަ އެހެން ވީމާ ރަށުން ބޭރުގަ ކުޅުނީ ސްޕާރސް.\nމަރުހަބާ އާސެނަލް ލިވަޕޫލް އަދި ސިޓީ.ރޭގަ ސްޕާސް އަދި ސިޓީ މެޗްގެ ކުޅުން ވަރަށް ބެސްޓް.ވަރަށް އެންޓަޓެއިނިގް.\nއެޑަސަން އެހެދި އެއްޗެއްދޯ.


REPORT: Italy gai maraali Dhivehi meehaage maru: Sirrakee koba? | ThePress\nއިމާދު މަރާލީ މާލެ އަންނަން ތައްޔާރުވެފައި ވަނިކޮށް؟\nއިމާދު މަރާލި އިރު އަންހެނުން ހުރީ ރާއްޖޭގައި!\nއިޓަލީގައި މަރުވެފައި ހުއްޓާ ފެނުނު ހދ. ނޮޅިވަރަންފަރު އިމާދު މަހުމޫދު 44އ\nރާއްޖެއިން ބޭރުގައި ގިނަ އަދަދެއްގެ ދިވެހިން އުޅުނަސް އޭގެ ތެރެއިން ޔޫރަޕް ގައި އުޅެނީ މަދުބައެކެވެ. މި މަހުގެ 17 ވަނަ ދުވަހު އިޓަލީގައި މަރުވި އިމާދު މަހުމޫދަކީ އޭގެ ތެރެއިން އެކަކެވެ. ހދ. މާވައިދުއަށް އުފަން އަދި މިހާރު އެ އަތޮޅު ނޮޅިވަރަންފަރަށް ދިރިއުޅުން ބަދަލުކޮށްފައި ވާ އިމާދު މަހުމޫދު (44އ)ގެ މަރުގެ ހަބަރާ އެކު ހަގީގަތް ބަލަން ކެތްމަދުވެފައި އެތަށް ބަޔަކު ތިބޭނެ ކަން ޔަގީނެވެ. އިމާދު މަރުވީތޯ ނޫނީ މަރާލީތޯ އަދި އޭނާގެ މަރުގެ ފަހަތުގައި ވަނީ ކޮންކަމެއްތޯ؟ މި ސުވާލުތަކަކީ އެ ހަބަރުގެ އަޑު އިވޭ ކޮންމެެ މީހެއްގެ ވެސް ހިތުގައި އުފެދޭނެ ސުވާލުތަކެއް ކަން ހަމަ ގައިމެވެ.\n"ދަ ޕްރެސް" އަށް އިމާދު މަރުގެ މައުލޫމާތު ހިއްސާކުރަމުން އޭނާގެ އެއްބަނޑުއެއްބަފާ ބޭބެ، އަހުމަދު ހަނީފު ބުނީ އިމާދު އިޓަލީގައި ދިރިއުޅޭ ގޭގައި އޭނާ ދަންޖެހިފައި ހުއްޓާ މިދިޔަ ހުކުރު ދުވަހު އެ ގައުމުގެ ގަޑިން މެންދުރު 12 ޖަހާ ހާއިރު ފެނިފާ ވަނީ އިމާދުގެ އަންހެނުންގެ މަންމައަށް ކަމަށެވެ. ފެނުނުއިރު އިމާދު ހުރީ އެ ގޭގެ ގޯތިތެރޭގައި ގަސް ހެއްދުމަށް ޖަހާފައި ހުރި އެއްޗެއްގައި ދަންޖެހިފައި ކަމަށް އޭނާގެ އަންހެނުންގެ މަންމައާ ހަވާލާދީ ހަނީފް ބުންޏެވެ. ހަނީފް އިތުރަށް ބުނީ މި ހާދިސާ ހިނގިއިރު އިމާދުގެ އަންހެނުނާއި އަންހެނުންގެ ބައްޕަ ހުރީ ރާއްޖޭގައި ކަމަށެވެ.\nއިމާދަށް އިޓަލީއަށް ދެވުނީ ކިހިނެއް؟\nޑައިވިން އިންސްޓްރަކްޓަރެއްގެ ގޮތުގައި ސަފާރީއެއްގައި މަސައްކަތްކުރަން އުޅުމުގެ ތެރޭގައި ދިމާވެ ލޯބީގެ ގޮތުން އިޓަލީގެ ރައްޔިތަކާ އިމާދު ގުޅުނެވެ. އެއަށް ފަހު މީގެ 10 އަހަރު ކުރިން ޒަވާޖީ ހަޔާތެއް ފަށާ، އިޓަލީ އަށް ދިރިއުޅުން ބަދަލުކުރިއެވެ. އެ ކައިވެންޏަށް މިހާތަނަށް ދަރިއަކު ލިބިފައި ނެތަސް އެ ދަމަފިރިން އުޅުނީ ލޯބިން ޒަވާޖީ ހަޔާތް އާރާސްތު ކުރުމުގައެވެ. ދިރިއުޅުމަށްޓަކައި ދެފަރިން އެކުގައި ގިނަ މަސައްކަތްތަކެއް ކުރެއެވެ. އެ ދެމަފިރިންގެ 10 އަހަރުގެ ދިގު ގުޅުމުގައި ކޮންމެ އަހަރަކު ރާއްޖެ އައިސް ރާއްޖޭގައި ދުވަސްތަކެއް ހޭދަކުރެއެވެ. ރާއްޖޭގައި ރައްޓެހިންނާއެކު މަޖާކޮށް، މަސްވެރިކަމަށްވެސް ގޮސް އުޅެއެވެ.\nބައެއް ފަހަރު އިމަދުގެ ދެމަފިރިން އެއްކޮށް ރާއްޖެ އައި ނަމަވެސް ދެމަފިރިން ވަކިން ރާއްޖެ އަންނަ ފަހަރުވެސް މަދެއް ނޫނެވެ.\nއިމާދު ރައްޓެހިންނާއެކު ނައިޓްފިޝިން އަށް ދިޔަ ދަތުރެއްގައި މަހެއް ބާނައިގެން / ފޮޓޯ: ރައްޓެއްސެއް\nއިމާދު އޮތީ ރާއްޖެ އަންނަން ޓިކެޓް ނަގާފައި\nގެސްޓް ހައުސް ވިޔަފާރިއެއް ފެށުމުގެ ގޮތުން އިމާދުގެ އާއިލައިން ނޮޅިވަރަންފަރުގައި އޮތީ މަސައްކަތް ފަށާ ނިމުމަކާ ގާތަށް ގެންގޮސްފައެވެ.\nއިމާދުގެ ބޭބެ ހަނީފް ބުނީ ގެސްޓްހައުސްގެ ފިނިޝިންގެ މަސައްކަތް ކުރިއަށް ދާތީ ކޮއްކޮގެ އަންހެނުންގެ ބައްޕައާއި ކޮއްކޮގެ އަންހެނުން (އިމާދުގެ އަންހެނުން) ނޮޅިވަރަންފަރަށް އައިސް އުޅޭތާ ކުޑަ ދުވަސްކޮޅެއްވެއްޖެ ކަމަށެވެ. އަދި އެ ގެސްޓު ހައުސްއަށް ބޭނުންވާ ތަކެތީގެ 40 ފޫޓުގެ ކޮންޓެއިނަރެއް ރާއްޖެ ފޮނުވުމަށް ފަހު ފުރަތަމަ އައީ އިމާދުގެ އަންހެނުންގެ ބައްޕަ ކަމަށާއި އޭނާގެ އަންހެނުން ރާއްޖެ އައީ މިދިޔަ އޮގަސްޓް މަހުގެ 27 ވަނަ ދުވަހު ކަމަށް ހަނީފް ވަނީ ބުނެފައެވެ. ހަނީފު އިތުރަށް ބުނީ އެ މަސައްކަތަށް އިމާދު ވެސް މި މަހުގެ 20 ހިސާބުގައި ރާއްޖެ އަންނަން އޮތީ ޓިކެޓްވެސް ނަގާފައި ކަމަށެވެ.\nއިމާދުގެ މަރާއި މައިދައިތަގެ ބަސް\nއިމާދަކީ ކަސްރަތުކޮށް، ޖިމަށް ގޮސް ވަރަށް "އެކްޓިވް" ކޮށް އުޅޭ މީހެއްގެ ގޮތުގައި އާއިލާއިން ސިފަކުރާއިރު، އޭނާގެ ބޭބެ ހަނީފް ބުނާ ގޮތުގައި އިމާދު އަކީ ހުސްވަގުތުތަކުގައި ވެސް ގޭތެރޭގެ ކޮންމެވެސް މަސައްކަތެއްގައި އުޅޭ މީހެކެވެ.\nއިޓަލީގައި މަރުވެފައި ހުއްޓާ ފެނުނު ހދ. ނޮޅިވަރަންފަރު އިމާދު މަހުމޫދު\nމިދިޔަ ބުރާސްފަތި ދުވަހާއި އަދި ބުރާސްފަތި ދުވަހުގެ ރޭ އިމާދު ވަނީ އޭނާގެ އަންހެނުންގެ މަންމައާ އެކު ވަގުތުތަކެއް ހޭދަކޮށްފައެވެ. އެ ގޮތުން އިމާދުގެ އަންހެނުން ފޮނުވި، ގެސްޓްހައުސަށް ބޭނުންވާ ތަކެތީގެ ލިސްޓަށް ވިޔަފާރި ކުރަން އޭނާ ދިޔައީ އަންހެނުންގެ މަންމައާ އެކުއެވެ. އަދި ބުރާސްފަތި ދުވަހުގެ ރޭ އަންހެނުންގެ މަންމައާ އެކު އިމާދު ވަނީ ބާބަކިއު އެއްވެސް ހަދާފައެވެ. މިކަން ކަމުގެ ފޮޓޯ އިމާދު، އާއިލާއާ ހިއްސާކޮށްފައިވާ ކަމަށް އޭނާގެ ބޭބެ ހަނީފް ބުނެއެވެ.\nއިމާދުމެން ދެމަފިރިން އިޓަލީގައި އުޅެމުން ދިޔައީ މިލާނުގައި ވަކިންނެވެ. އިމާދުގެ އަންހެނުން ނެތުމާ އެކު އަންހެނުންގެ މަންމަ އިމާދުމެން ގެއަށް ގޮސް ކައްކާދީ، ކަންތައްތައް ކޮށްދޭ ކަމަށް ހަނީފް ބުނެއެވެ. ހަނީފް ކިޔައިދިން ގޮތުގައި އާދައިގެމަތިން މިދިޔަ ހުކުރު ދުވަހުވެސް އިމާދުގެ އަންހެނުންގެ މަންމަ އެ ގެއަށް ދިޔައީ އިމާދުގެ ކަންތައްތައް ކޮށްދޭށެވެ.\nބަގީޗާ ހެއްދުމަށް ޖަހާފައި ހުރި އެއްޗެއްގައި އިމާދު ދަންޖެހިފައި ހުރި އިރު އޭނާގެ ގައިން އެއްވެސް އަނިޔާއެއް ފެންނަން ނެތް ކަމަށް އިމާދުގެ އަންހެނުންގެ މަންމަ (މައިދައިތަ) އާ ހަވާލާދީ ހަނީފް ކިޔައިދިނެއެވެ. އެހެންނަމަވެސް އިމާދުގެ ފޯނު އޮތީ ހަލާކުކޮށްލާފައި ކަމަށް ހަނީފް ބުންޏެވެ. އެ ދުވަހު (ހުކުރު) އިމާދު މަރުވުމާ ހަމައަށް ކަންތައްތައް ހިނގާ ދިޔަގޮތް އަދި ސާފެއް ނުވެއެވެ. ބުރާސްފަތު ދުވަހުގެ ރޭގެ ބާބަކިއުއަށް ފަހު ދެން ކަން ހިނގާދިޔަގޮތްވެސް އަދި ސާފެއް ނުވެއެވެ.\nއިމާދުގެ ހަށިގަނޑު މިހާރު މޯޗަރީގައި އޮތް އިރު އިމާދުގެ އާއިލާއިން ވަނީ އެ މައްސަލަ ފޮރިން މިނިސްޓްރީއަށް ހުށަހަޅާފައެވެ. އަދި އެ މިނިސްޓްރީ މެދުވެރިކޮށް އިޓަލީގެ އިދާރާތަކުން ރަސްމީކޮށް މައުލޫމާތު ހޯދުމުގެ މަސައްކަތް ކުރަމުން އަންނަ ކަމަށާއި ވީހާ ވެސް އަވަހަކަށް ހަށިގަނޑު ގެނެވޭތޯ ބަލަމުން އަންނަކަމަށް ހަނީފު ބުނެއެވެ.\nހަނީފު ބުނީ ފޮރިން މިނިސްޓްރީން ދޭ އެއްބާރުލުން އާއިލާއިން ފާހަގަ ކުރާ ކަމަށާއި އިއްޔެއަކީ ބަންދު ދުވަހެއް ނަމަވެސް މިނިސްޓްރީން މަސައްކަތް ކޮށްދޭކަމަށެވެ.\nއިޓަލީގައި އިމާދުގެ ރައްޓެހިން ތިބޭތަ؟\nއިމާދުގެ ރައްޓަހެހިންގެ ގޮތުގައި އިޓަލީގައި ދިރިއުޅޭ ބައެއް ދިވެހިންނާއި އިޓަލީގެ ރައްވެހިންވެސް ތިބެއެވެ. އަދި މީގެ ކުޑަދުވަސްކޮޅެއް ކުރިން އިމާދު އޭނާގެ ރަށްޓެއްސަކާ އެކު އެހެން ގައުމަކަށް ދިޔަ ކަމަށާއި އެނބުރި އިޓަލީއަށް އައީ މި މަހުގެ 8 ދުވަހު ކަަމަށް އޭނާގެ ބޭބެ ހަނީފް ކިޔައިދިނެވެ. ހަނީފް ބުނީ އިމާދުގެ މަރާ ގުޅިގެެން މިހާތަނަށް އަދި އެއްވެސް މީހަކަށް ޝައްކުކުރެވިފާ ނުވާކަމަށާއި ޝައްކު ކުރާނެ އެއްވެސް އިޝާރާތެއް ކުރިން ލިބިފައި ނެތް ކަމަށެވެ. ދުވަހަކުވެސް މީހަކާ، ނުވަތަ ބަޔަކާ މައްސަލައެއް ޖެހިފައިނުވާ ކަމަށާއި އަދި ބައެއްގެ ފަރާތުން އިންޒާރެއް ލިބުނު ވާހަކައެއް ވެސް އިމާދު ބުނެފައި ނުވާ ކަމަށް ހަނީފް ބުންޏެވެ.\nއިމާދުގެ މަރާ ގުޅިގެން އެެ ކަމުގެ މައުލޫމާތެއް ލިބިފައިވޭތޯ އާއިލާއިން އޭނާގެ ރައްޓެހިންނާ ވެސް ވަނީ ގުޅާފައެވެ. އެގޮތުން އިމާދުގެ ރައްޓެހި އިޓަލީގައި ދިރިއުޅޭ ދިވެއްސަކު ވަނީ އެފަދަ މައުލޫމާތެއް ލިބިފައި ނުވާ ކަމަށާއި އިޓަލީގައި ދިރިއުޅޭ ދިވެހިން ތިބޭ ވަޓްސްއަޕް ގްރޫޕެއްގައި ރަށަށް ދާން ރެޑީވާ ވާހަކަ ބުނެފައިވާ ކަމަށް ހަނީފް ބުނެއެވެ. އަދި މި ހާދިސާއިން ކޮއްކޮގެ އިޓަލީގެ ރައްޓެހިންނާއި އެހެން ރައްޓެހިންވެސް ތިބީ ޝޮކެއްގައި ކަމަށް ހަނީފް ވަނީ ބުނެފައެވެ.\nއިމާދާއި އާއިލާގެ ގުޅުން\nއިމާދާއި އޭނާގެ މަންމައާ ރަނގަޅު ގުޅުމެއް އޮންނަކަން ފާހަގަކުރަމުން ހަނީފް ބުނީ ކޮންމެ ދުވަހަކުވެސް ގުޅާ ކަމަށެވެ. އިމާދުގެ މަރުގެ ހަބަރާއެކު އާއިލާއާއި މަންމައަށް ނުތަނަވަސްކަން ލިބިފައި ވާއިރު، އޭނާގެ މަރާ ގުޅުވައި ބައެއް ނޫސްތަކުގައި އޭނާ މަރާލާފައި ވަނީ ވަރަށް އަނިޔާވެރިކޮށް ކަމަށް ރިޕޯޓުކޮށްފައި ވާތީ ހަނީފް ވަނީ އެކަމުގެ ސަބަބުން އާއިލާއަށާއި، ހާއްސަކޮށް މަންމަައަށް ވަރަށް ބޮޑަށް އަސަރު ކޮށްފައި ވާ ކަމަށް ބުނެފައެވެ.\nއިމާދުގެ މަރާބެހޭ ގޮތުން އަދިވެސް ސާފު ނުވާ ގިނަ ކަންކަން އެބަހުއްޓެވެ. އޭނާ މަރުވި ދުވަހުގެ ހެނދުނުއްސުރެ މަރުވުމާ ހަމައަށް ހިނގާފައި ހުރި ކަންކަމާއި ފޯނުގައި ހުރި މުއާމަލާތްތަކާއި އިތުރު އެހެން އެވިޑެންސް ހުންނާނެކަން ޔަގީނެވެ.\nހަބަރު ރިޕޯޓް އިޓަލީ މަރު ފޮރިން މިނިސްޓްރީ\nޜާައްޖޭެގެ މީިހުން ކައްކަ ދޭން ދާ ގޮތަށް އެތަން ތަނުގެ މީހުން ނުދާނެ.\nނޫނޭ އިޓަލީ މާދައިތައިންނަކީ ކެއްކުމަށް ވަރަށް ފޯރިހުންނަ ބައެއް. ޔޫރަޕުގައި ވެސް އަދިވެސް ގޭތެރެ ބަލަހައްޓަނީ ހަމަ އަންހެނުން. އަދި އިޓަލީ މީހުންނަކީ ވަރަށް ބޮޑަށް އާއިލީ ގުޅުން ދަމަހައްޓާ ބައެއް. އެހެން ވީމަ ދިވެހި މައިދައިތައަކަށް ވުރެވެސް މިކަންކަމުގަ އިޓަލީ މައިދައިތައިން އުޅެނީ ކުރީގަ


Karan Holi Festival Nukulheny Abhishek Aa Hedhi - Vaguthu\nކަރަން "ހޯލީ ފެސްޓިވަލް" ނުކުޅެނީ އަބީޝޭކްއާ ހެދި\nފިލްމު އުފައްދާ ކަރަން ޖޯހަރު ވެގެންދާނީ ހޯލީގެ ހަފްލާ ފިޔަވާ އެހެން ހުރިހާ ހަފްލާތަކެއްވެސް ވަރަށް ކުލަގަދަކޮށް ފާހަގަކުރާ ތަރިއަކަށެވެ. އަދި އެކަމާ ވަރަށް ރުޅިއަންނަ ކަމަށާއި އެކަމުގެ ފަހަތުގައި ވަނީ އަބީީޝޭކް ބައްޗަން ކަމަށް ކަރަން ބުނެފައި އެވެ.\nމިހާރު ކަރަން ކުރިއަށްގެންދާ އިންޑިޔާސް ނެކްސްޓް ސްޕާސްޓަރގައި ވާހަކަ ދައްކަމުން ކަރަން ވަނީ އޭނާގެ ކުޑައިރު ހޯލީ ކުޅުމަށް އަބީޝޭކް ގެއަށް ގޮސް އުޅުމުގެ ތެރޭގައި ދިމާވި ހާދިސާއެއް ހިއްސާކޮށްފައި އެވެ.\nއެގޮތުން އެދުވަހު ކަރަން އެގެއަށް ގޮސް އެންމެން ގާތުގައި ކުލައިން ހޯލީ ކުޅޭހިތް ނުވާ ވާހަކަ ދައްކަނިކޮށް އަބީޝޭކް އޭނާ ޕޫލަށް އެއްލާލީކަމަށް ކަރަން ބުނެފައި ވެއެވެ. އަދި އޭގެފަހުން ކަރަން ހޯލީ ކުޅެން ބިރުގަންނަ ކަމަށާއި އެކުޅިވަރުން އެއްކޮށް ދުރުވީ ކަމަށެވެ.\nއޭގެ އިތުރުން ކަރަން ބުނިގޮތުގައި އަމީތާބް ބައްޗަންގެ ގޭގައި ބޭއްވިގެންދާ ހޯލީގެ ހަފްލާއަކީ ބޮލީވުޑްގައި އެންމެ ބޮޑުކޮށް އެހަފްލާ ކުރިއަށްގެންދާ ގެ ކަމަށެވެ. އަދި ކުރީގައި އެންމެ މަޝްހޫރު ހޯލީ ހަފްލާއެއް ބޭއްވިގެންދާނީ އާރްކޭ ސްޓޫޑިއޯ އިންނާއި އަމީތާބްގެ ގޭގައި ކަމަށާއި އެއީ އެތަނަށް ޒިޔާރަތްކުރާ މީހުންގެ އަދަދަށް ބަލާފައި ކަމަށް ކަރަން ބުނެފައިވެއެވެ.\nބާގީ3ގައި ޓައިގާ އާއި ޝްރައްދާ\nނުބައި ރޯލްތަކުން މަޝްހޫރުވި ތަރި މަހޭޝް އަނަންދު މަރުވެފައި އޮއްވާ ފެނިއްޖެ\nހުސްހަށިބައިކޮށް ހުރުމުން ލިބޭ ފައިދާތައް ނެހާ ކައްކަރު ކިޔާދީފި


PSG in Neymar vikkaalaanee 250 million dollar ah | Mihaaru\nމީގެ ދެ އަހަރު ކުރިން، ދުނިޔޭގެ ރެކޯޑް އަގެއް ކަމަށްވާ 246 މިލިއަން ޑޮލަރަށް ޕީއެސްޖީން ނޭމާގެ ސޮއި ހޯދިއިރު، މިހާރު އޭނާގެ ވިސްނުން ހުރީ އެނބުރި ކުރީގެ ކްލަބް ބާސެލޯނާއާ ގުޅޭށެވެ. ޕީއެސްޖީގެ ކޯޗު ތޯމަސް ޓުޗެލް އާއި އެ ޓީމުގެ ޑިރެކްޓަރު ލިއޮނާޑޯ ވެސް ވަނީ ނޭމާ ކްލަބް ބަދަލުކުރަން ބޭނުންވާކަން ކްލަބަށް އަންގާފައިވާ ކަމަށް މީޑިއާގައި ބުނެފަ އެވެ.\nސްޕެއިނުގެ މީޑިއާ ރިޕޯޓްތައް ބުނާ ގޮތުން އެތުލެޓިކޯ މެޑްރިޑުން 135 މިލިއަން ޑޮލަރުގެ ޓްރާންސްފާ ފީއެއް ދެއްކުމަށް ފަހު ފްރާންސްގެ ފޯވާޑް އެންޓޮއިން ގްރީޒްމަން ގަތުމަށް ފަހު ބާސެލޯނާ އަށް މި ވަގުތު އޮތް ހުރަހަކީ ބޮޑު އަގުގައި އިތުރު ކުޅުންތެރިއަކު ގަނެވެން ނެތުމެވެ. އެއީ ފައިނޭންޝަލް ފެއާޕްލޭ (އެފްއެފްޕީ) ގަވައިދަށް ފައްތައިގެން ކުރިއަށްދާ ނަމަ ބާސެލޯނާ އަށް ނޭމާ ގަންނަން ބޮޑު ބިޑެއް ކުރެވެން އޮތީ އިތުރު ކުޅުންތެރިން ވިއްކައިގެންނެވެ.\nރިޕޯޓްތައް ބުނާގޮތުން ބާސެލޯނާ އިން ވަނީ ފިލިއްޕޭ ކުޓީނިއޯ އާއި އޮސްމާން ޑެމްބެލޭގެ އިތުރުން 44 މިލިއަން ޑޮލަރު ދިނުމަށް ފަހު ނޭމާ ގެންނަން މަސައްކަތް ކޮށްފަ އެވެ. އެކަަމަކު ޕީއެސްޖީން އެ ޑީލަށް ފުރަގަސްދިނީ އެ ކްލަބުން ނޭމާގެ ބަދަލުގައި ކުޅުންތެރިއަކު ގެންދަން ބޭނުންނުވާތީ އެވެ. އަދި އެ ޓްރާންސްފާ އަށް ދެން އޮތް ހުރަހަކީ ކުޓީނިއޯ ވެސް ޕީއެސްޖީ އަށް ދާން ބޭނުންނުވުމެވެ.\nބާސެލޯނާ ނޫން ކްލަބަކަށް ބަދަލުވާނަމަ ކުޓީނިއޯ ގުޅެން ބޭނުންވަނީ އޭނާގެ ކުރީގެ ޓީމު ލިވަޕޫލާ އެވެ. ލިވަޕޫލުން ބޭނުންވަނީ ކުޓީނިއޯ ދެ އަހަރުގެ ލޯން އެއްބަސްވުމެއްގެ ދަށުން ގެންދާށެވެ. އެއީ ފުރަތަމަ 35 މިލިއަން ޑޮލަރު ދެއްކުމަށް ފަހު ކުޓީނިއޯގެ އެއްބަސްވުން ދެ އަހަރަށް ފަހު ދާއިމީ ކުރާނަމަ އިތުރު 80 މިލިއަން ޑޮލަރު ދައްކާ ގޮތަށެވެ. އެ ޑީލަށް ކުޓީނިއޯ ރުހޭ ނަމަވެސް ބާސެލޯނާގެ ވިސްނުން އަދި ތަފާތެވެ. އެއީ ބާސެލޯނާ އިން ބޭނުންވަނީ ނޭމާ ގަންނަން ކުރާ މަސައްކަތަށް ކުޓީނިއޯ ވިއްކާލައިގެން ފަންޑް ހޯދަން ކަމަށްވާތީ އެވެ.\nދާދި ފަހުން ޕީއެސްޖީގެ ކޯޗު ޓުޗެލް ބުނީ ނޭމާ އެ ޓީމު ދޫކޮށްލަން ބޭނުންވާކަން މިދިޔަ ސީޒަން ނިމުމުގެ ކުރިން ވެސް އެނގޭ ކަމަށެވެ. އެކަމަކު މިދިޔަ ސީޒަނުގެ ފަހުކޮޅުގައި ނޭމާގެ ފަރާތުން ފެނިގެންދިޔަ އަހުލާގީ މައްސަލަތަކަކީ އޭނާ ކްލަބް ދޫކޮށްލަން ގަސްދުގައި ކުރި ކަންތައްތަކެއް ކަަމަށް ބުނަން އުނދަގޫކަމަށް ޓުޗެލް ބުންޏެވެ.\n"މިހާރު ގޮތެއް ނިންމަން ޖެހިފައިވަނީ ކްލަބް (ޕީއެސްޖީ) އާއި ނޭމާ. ނޭމާ ބޭނުމެއް ނުވޭ މި ޓީމާ އެކު ކުރިއަށްދާން." ކުރިން ބޮރޫޝިއާ ޑޯޓްމަންޑަށް ކޯޗުކޮށްދިން ޓުޗެލް ބުންޏެވެ.\nއުމުރުން 27 އަހަރުގެ ނޭމާ އަށް ވަނީ ދެ ސަސްޕެންޝަނެއް އައިސްފަ އެވެ. އެއީ މިދިޔަ ސީޒަނުގެ ޗެމްޕިއަންސް ލީގުގެ ދެ ވަނަ ބުރުގައި އިންސްޓަގްރާމްގައި ރެފްރީ އަށް ފާޑުކިޔުމުން ޔުއެފާ އިން ދިން ތިން މެޗުގެ ސަސްޕެންޝަނަކާއި ފްރެންޗް ކަޕް ފައިނަލަށް ފަހު ސަޕޯޓަރަކު ގައިގައި ޖެހުމުން ފްރާންސް ފުޓްބޯޅަ ފެޑެރޭޝަނުން ދީފައިވާ އަދަބެކެވެ. އޭގެ އިތުރުން މިދިޔަ މެއި މަހު ބްރެޒިލްގެ އަންހެނެއް ފްރާންސަށް ގެންގޮސް ރޭޕްކުރި ތުހުމަތުގައި ބްރެޒިލް ޕޮލިހުން އަންނަނީ ނޭމާގެ މައްސަލައެއް ބަލަމުންނެވެ.\nއަނިޔާގެ ސަބަބުން މި ފަހަރު އަމިއްލަ ގައުމުގައި ކުޅުނު ކޮޕަ އެމެރިކާ ކާމިޔާބުކުރި ބްރެޒިލް ޓީމުގައި ނޭމާ ނުހިމެނެ އެވެ. އަނިޔާ އަށް ފަހު ނޭމާ ކުޅުމަށް އެނބުރި އައިސްފައިވާއިރު، ދާދި ފަހުން އޭނާ ވަނީ ޕީއެސްޖީގެ ޕްރީ ސީޒަން ޓްރެއިނިންތަކާ ގުޅިފަ އެވެ.\nމި ފަހަރުގެ ޓްރާންސްފާ މާކެޓްގައި ޕީއެސްޖީން ވަނީ މެންޗެސްޓާ ޔުނައިޓެޑްގެ އެންޑަ ހެރޭރާ އާއި ސެވިއްޔާގެ ޕަބްލޯ ސަރަބިއާ ގެންގޮސްފަ އެވެ.\nކީއްކުރަން ތިހާ ބޮޑު އަގު ދީފަ އިންޖަރީ ޕްރޯން ކުޅުންތެރިޔެއް ގަންނަނީ. ބާސާ ނޫޅޭ ތިހާ ބޮޑު ޚަރަދުކޮށްގެން ނޭމާ ނުގަނެވިގެން. އަނެއްކާ މިސޮރުގެ އަޚުލާގަކީވެސް ވިސްނާލަންޖެހޭ ކަމެއް.\nކޮންޓީމަކުން ގަންނަނީ ، ބާސާއިން ނޫޅެ ރުފިޔާދީގެން ގަންނާކައް ކުޅުންތެރިން ޕްލަސް ރުފިޔާދީގެން ގަންނަން ބޭނުންވަނީ، ސަޕޯޓަރުންވެސް ބޭނުމެއްނުވޭ ތިހާ ބޮޑު އަގެއް ދީގެން ގެންނާކައް\nމީހާދަ ފައްކާ ވިޔަފާރިއެކޭ\nސާބަހޭ. ކިތަންމެ ބޮޑު އަގުގައިވެސް މިފަހަރު ގެންނާނަން.


ކުޑަކުދިންގެ ހައްގުތަކުގެ ގާނޫނާއި ކުޑަކުދިންގެ އަދުލުގެ ގާނޫނަށް ފުލުހުން އަހުލުވެރި ކުރުވުމަށް މައުލޫމާތުދިނުމުގެ ޕްރޮގްރާމެއް ފެމިލީ އެންޑް ޗައިލްޑް ޕްރޮޓެކްޝަން ވިންގުން ފަށައިފިއެވެ.\nމި ނޮވެމްބަރު މަހުގެ 25 ވަނަ ދުވަހުން ފެށިގެން ކުރިއަށް ގެންދާ އެ ޕްރޮގްރާމްގައި، މި އަހަރު އަމަލުކުރަން ފަށާފައިވާ ކުޑަކުދިންގެ ހައްގުތަކުގެ ގާނޫނު (2019/19) އާއި ކުޑަކުދިންގެ އަދުލުގެ ގާނޫނު (2019/18) އާ ގުޅޭގޮތުން މައުލޫމާތު ދީފައިވެއެވެ.\nއެގޮތުން އަނިޔާ ލިބޭ ކުޑަކުދިން ހިމެނޭ މައްސަލަތަކުގައާއި ކުށްކުރާ ކުޑަކުދިން ހިމެނޭ މައްސަލަތަކުގައި ސީންތަކުގައި މަސައްކަތްކުރާއިރު އަމަލުކުރަންޖެހޭ އުސޫލުތަކާއި ވިސްނަންޖެހޭ ކަންތައްތަކާ ގުޅޭގޮތުން މައުލޫމާތު ހިއްސާކޮށްފައިވެއެވެ.\nފެމިލީ އެންޑް ޗައިލްޑް ޕްރޮޓެކްޝަން ވިންގުގެ ކްރައިމްސް އެގެއިންސްޓް ޗިލްޑްރަން ޑިޕާޓްމަންޓާއި ޖުވެނައިލް އޮފެންސަސް ޑިޕާޓްމަންޓް ގުޅިގެން ކުރިއަށް ގެންދާ އެ ޕްރޮގްރާމްގެ ތެރެއިން، ފްރަންޓްލައިގައި މަސައްކަތްކުރާ ހުރިހާ ފުލުހުންނާއި އިންވެސްޓިގޭޝަން އޮފިސަރުންނަށް މައުލޫމާތު ދިނުމަށް ހަމަޖެހިފައިވެއެވެ. އަތޮޅު ތެރޭގައި މަސައްކަތްކުރާ ފުލުހުންނަށް މައުލޫމާތު ދިނުން ކުރިއަށް ގެންދަނީ ވަރޗުއަލްކޮށެވެ.\nއެ ޕްރޮގްރާމްގައި މައުލޫމާތު ދެއްވަނީ ކްރައިމްސް އެގެއިންސްޓް ޗިލްޑްރަން ޑިޕާޓްމަންޓް އަދި ޖުވެނައިލް އޮފެންސަސް ޑިޕާޓްމަންޓުގެ ކަމާ ގުޅުންހުރި ތަޖުރިބާކާރު ފުލުހުންނެވެ.


Bigg Boss 14 ninmaalaanee March mahu? | Mihaaru\n"ބިގް ބޮސް 14" ނިންމާލާނީ މާޗް މަހު؟\n04 ޖެނުއަރީ 2021 - 08:01\nމިދިޔަ އަހަރުގެ އޮކްޓޯބަރު މަހުގެ3ގައި ދައްކަން ފެށި ކަލާޒް ޗެނެލްގެ ރިއަލިޓީ ޝޯ "ބިގް ބޮސް" ސީޒަން 14 އަންނަ މާޗް މަހާ ހަމައަށް ކުރިއަށް ގެންދާ ގޮތަށް ނިންމައިފި އެވެ.\nމި ވާހަކަ މީޑިއާތަކުން ފެތުރި ނަމަވެސް ކަލާޒް އާއި ޝޯގެ ޕްރޮޑަކްޝަން ހައުސް އެންޑެމޯލް އިން އެއްވެސް އެއްޗެއް ނުބުނެ އެވެ. "ބިގް ބޮސް 14" މިހާރު ކުރިއަށްދާ ސްޕީޑަށް ބަލާ އިރު ޝޯ ނިމެން ގާތްވާކަމުގެ ނިޝާނެއް ވެސް އަދި ނެތެވެ. އެހެންވެ މާޗް މަހާ ހަމައަށް ޝޯ ދަންމައިލުމަކީ ތެދަކަށްވުމުގެ ފުރުސަތު ބޮޑެވެ.\nމީގެ 14 އަހަރު ކުރިން ފެށިގެން ގެނެސްދޭ "ބިގް ބޮސް" އަކީ ކުރިން ތިން މަހަށް ގެނެސްދޭ ޝޯއެކެވެ. އެކަމަކު މިދިޔަ އަހަރު ފެބްރުއަރީގައި ނިންމައިލި ސީޒަން 13 އެކު މި ޝޯގެ ދިގުމިނަށް ވަނީ ބަދަލުތަކެއް އައިސްފަ އެވެ. "ބިގް ބޮސް 13" 2019 ގެ ސެޕްޓެމްބަރު މަހުގެ 30 ގައި ފެށުމަށް ފަހު ނިންމައިލީ މިދިޔަ އަހަރުގެ ފެބްއަރީ މަހުގެ 15 ގަ އެވެ.\n"ބިގް ބޮސް 14" ގައި މިހާރު ވާދަކުރާ ބައިވެރިންނަށް ބަލާއިރު، ޝޯ ފެށުނީއްސުރެ ދެމިތިބި ބައިވެރިންނަކީ އިޖާޒް ޚާނާއި ޖޭސްމިން ބާސީނާއި ރުބީނާ ދިލައިކާއި އޭނާގެ ފިރިމީހާ އަބިނާވް ޝުކްލާ އެވެ. ރާހުލް ވައިދިއާ އަކީ ޝޯގެ ރަސްމީ ބައިވެރިންގެ ތެރެއިން އަމިއްލަ އަށް ޝޯ ދޫކޮށް ދިއުމަށް ފަހު، އަލުން ދެވަނަ ފަހަރަށް ޝޯ އަށް އައި ބައިވެރިއެކެވެ. އަދި ނިކީ ތަމްބޯލީ އަކީ ޝޯގެ ރަސްމީގެ ބައިވެރިންގެ ތެރެއިން ކަޓައިގެން ގޮސްފައި ވަނިކޮށް އަލުން ފުރުސަތު ލިބުނު ބައިވެރިއެކެވެ.\n"ބިގް ބޮސް 14" ގައި ދެން ތިބީ ވައިލްޑް ކާޑްގެ ދަށުން ފުރުސަތު ދިން ބައިވެރިންނެވެ. އޭގެ ތެރޭގައި އަލީ ގޯނީ އާއި ސޮނާލީ ޕޯގަޓް ފިޔަވައި އެހެން ބައިވެރިންނަކީ ކުރީގެ ސީޒަންތަކުގައި ވާދަކުރި ބައިވެރިންނެވެ. އެއީ ރާކީ ސާވަންތާއި އަރްޝީ ޚާނާއި ވިކާސް ގުޕްތާ އަދި މަނޫ ޕަންޖާބީ އެވެ. މަނޫ މި ވަގުތު ހުރީ ސިއްހީ ފަރުވާއަކަށް ވަގުތީ ގޮތުން ގެއިން ބޭރުގަ އެވެ.\nވިކާސް އާއި އަލީ އަކީ ވެސް ގެއިން ބޭރުކޮށްލުމަށް ފަހު ދެވަނަ ފުރުސަތެއް ލިބުނު ބައިބެރިންނެވެ.\nރިޕޯޓްތައް ބުނާގޮތުން ބޮލީވުޑްގެ މަޝްހޫރު އެކްޓަރު ސަލްމާން ޚާން ހޯސްޓްކުރާ "ބިގް ބޮސް" ގެ މި ސީޒަނުން ވަރަށް އަވަހަށް އަނެއްކާ ވެސް ވައިލްޑް ކާޑްގެ ދަށުން އިތުރު ބައިވެރިއަކަށް ފުރުސަތު ދޭނެ އެވެ. އެއީ އެލިމިނޭޝަންތަކަކަށް ފަހު ގެންނާނެ ކަމަށް ބެލެވޭ ރާކީގެ ފިރިމީހާ ރިތޭޝް އެވެ. އޭނާ ވަނީ މީޑިއާއަކަށް ދިން އިންޓަވިއުއެއްގައި "ބިގް ބޮސް" އަށް ދާން އުޅޭކަން ވެސް ކަށަވަރުކޮށް ދީފަ އެވެ.\n"Bigg Boss 14" feshun mirey\nބޮލީވުޑް ޓީވީ ޝޯ ރިއަލިޓީ ޝޯ ކަލާޒް ޗެނަލް ބިގް ބޮސް


ޔަމަނުގެ މައުސޫމާ( ދެވަނަ ބައި) | Naares\nއަތްބަލާ މީހަކަށް އަހަރެންގެ އަތް ދެއްކުމުން އެނގުނު އެއްޗަކީ އަހަރެންގެ އަތުގެ ޗާޓްގައިވެސް ވަނީ ޝާހިދުކަމެވެ. އޭނާ އެއީ ފަރިވަމުން ފޮޅެމުން އަންނަ މަލެއް ނަމަ އަހަރެން މިއީ، އެމަލުގެ ކަރުގަނޑުގެ މަޤާމުގައި އިން އުފާވެރި މީހެކެވެ. ރޭދުވާ ބަދަލުވެގެން ދާކަމެއްވެސް އަހަރެންނަކަށް ނޭނގެއެވެ. އެއަށްވުރެ މާ ފޮނި އިންތިޒާރެއްގައި އަހަރެން ހުރީމެވެ. މާބޮނޑިއެއް ނޫނީ ކޮންމެވެސް ލުއި ސެންޓެއް ނޫނީ މެސެޖެއް ނުލިބޭ ދުވަހެއް ފާއިތުވެގެން ދަނީ މަދުފަހަރަކުއެވެ. ލިބެމުން ދިޔަ ސަންޑޭގެ ޕިކްނިކު ދަތުރުތަކުގެ ދަޢުވަތުން ކުލަޖެހުމުން ދިޔައީ އެންގޭޖުމަންޓުގެ މަންޒަރުގައެވެ. އަހަރެމެން މިހެން ބައްދަލުކުރި ބައްދަލުވުމަކުން އެއްފަހަރަކު ނިންމީ ކޮންމެވެސް ކޯރެއްގެ އައްސޭރިއަކަށް ގޮސް ހިތްއުފާކޮށްލުމަށެވެ\nއެގޮތުން އަހަރެމެން ދިޔަ ކޯރުގެ އައްސޭރިއަކީ މީހުން ހިތްއުފާވާ ފަދަ ހިތްގައިމު ރީތި ތަނެކެވެ. އެކިކަހަލަ އަވިކުޑަތަކުގެ ދަށުގަޔާއި ރީތި މޫދާއި ގޮނޑުދޮށުގައި މީހުންތައް މަސްހުނިވެފައިވާ މަންޒަރު މާދުރަށް ފެނެއެވެ. އެތަނަށް ވެރިވެފައިވާ ރީތި މޫސުމުގެ ފުރިހަމަކާއި އެއްވަރަށް ޝާހިދުގެ ލޯތްބާއި އޯގާތެރިކަންވެސް އަހަރެންނަށް ލިބުނެވެ. ހެނދުނު އެރިއިރު، އުދަރެހުން ގޮސް މެންދުރުގެ ދިލަހޫނަށް އެނބުރު އިރުވެސް އަހަރެމެން އެތަން ދޫކޮށްފައި އަންނަހިތެއް ނުވިއެވެ. ތަޤްދީރުގައި ކަންތައް ވާނެ ގޮތެއް އެކަކަށްވެސް ނޭނގެއެވެ. ނޭނގިތިއްބާ ބަދުނަޞީބުގެ އުދަރެހުން އިރު ނިވާވެއްޖެއެވެ.\nޔަމަނުގައި ރަސްކަން ކުރައްވަން ތަޚުތުގާ އިންނަވާ ޒުވާން ޝާހުލްޔަމަން ފަޚްރުވެރިކަމާއެކު އެތަނަށް ވަޑައިގަންނަވާތީ ފެނުނެވެ. އަދި އަރިހުގައި ހުރި ޚާދިމަށް ތިޔަހަރީ ފަހެ ކާކުހޭ ނިކަން މަޑުމަޑުން އެއްސެވި އަޑާއި މަންޒަރު އަހަރެން ދުށީމެވެ. އެ ހިސާބުން ފެށިގެން އަހަރެންގެ ބޮލުގައި ރިއްސާލިއެވެ.\nއޭގެ ދުވަސްކޮޅެއް ފަހެވެ. ޖާދޫއެއްގެ ސިހުރެއް ފަދައިން ފެތުރިފައިވާ ހަނދުވަރުގެ ތެރެއަށް އަހަރެންނާއި ޝާހިދު ވަނީ ހަމަރަނގަޅަށްވެސް ފޯވެފައެވެ. އަހަރެމެންތިބީ ގޭގެ މިނިވަން ބެލްކަނީގައިއެވެ. އަހަރެމެން ދައްކަމުން ދިޔަ ވާހަކަތަކަށް ހެކިވުމަށް ހަނދުވެސް ލޯބީގެއުޑުގައި ހުއްޓިގެން ހުރި ކަހަލައެވެ. އަންނަ ހަފްތާ ނުނިމޭނީސް ކައިވެނިރުމަށް ކަނޑައެޅީވެސް އެރެއެވެ. ނޭނގިތިއްބާ އެރޭވެސް ނިމިގެންދިޔައީ ފަތިސްވުމުންނެވެ.\nދުވަސްތައް މިފަދަ އުފަލާއި ލޯބީގެ ފޮނިމީރުކަމުން ދެހިތަށް އާރޯކަން ގެނެސްދެމުން ވަގުތުތައް ފާއިތުވަމުން ދިޔައެވެ. އެފަދަ އަމާން ދުވަހަކަށް އިރުއެރީ ޝާހުލްޔަމަންގެ ފަރާތްޕުޅުން އައި ރީތި އަގުބޮޑު ކާޑެއް އަހަރެންނަށް ލިބޭނެ ކަމަށް އުއްމީދުކޮށްގެން ހުއްޓައެއް ނޫނެވެ. ކާޑުގައި ޚުދުސާހު އެދިވަޑަގަނެފައިވަނީ ބާތުޑޭ ޕާޓީއަކަށް އަހަރެން އެކިއްލާއަށް ދިއުމަށެވެ. އަދި އޭގައިވާ ޝާހުލްޔަމަންގެ ފޮޓޯފުޅާއި ކުރެހުންތައް ފެނިފައި އަހަރެންގެ ހިތުގައި ގޮތްނޭނގޭ ޝައްކުތަކެއް އުފެދެމުންދިޔައެވެ. މަންމައާއި ބައްޕަ މިޚަބަރު އަޑުއަހާއިފައި ކޮންމެހެންވެސް އެތަނަށް ދިއުމަށް އެދުނެވެ. އަހަރެން ލައްކަ ގިނަ ބަހަނާތައް ދައްކަން ފެށުމުން އެންމެފަހުން، މިއީ އަހަރެންނަށް ލިބޭ ޝަރަފެއް ކަމުގައި ބުނެ މަންމަމެން އެކަން ކުރުމަށް މަޖުބޫރުކުރިއެވެ.\nގަނޑުވަރަށް ދިއުމުގެ ކުރިން ޝާހިދުގެ ގޭގެ ކައިރިޔަށް ފުރަތަމަ ކާރު މަޑުކުރީމެވެ. އޭނާއާއި ބައްދަލުވި ހިނދު އަހަރެންނަށް ނިކަން ބާރަށް ރޮއިގަނެވުނެވެ. ހަމައެހިނދު ދެމީހުންވެސް އެކީގައި އެތަނަށްވެއްޓުނެވެ. އަހަރެންނަށް ވާނުވާ ނޭނގި އިރުކޮޅަކު އެތަނުގައި އޮއެވުނެވެ. ވާން އުޅޭގޮތާއި މެދު ބިރުހީވުމުން ނިކަން ދެރަވެ ރޮއިފާބުނީމެވެ.\n“އަހަރެންގެ ހުރިހާ އުފަލެއް ދޫކޮށްލުމަށްފަހު މި ނިކުންނަނީ ޝާހިދުގެ ތެދުވެރި ވަފާތެރި ލޯތްބާއި އެކުގަ”.\nމިއިން ކޮންމެ ލަފުޒެއްވެސް އަހަރެންގެ އަގައިން ނިކުތީ ލައްކަ ހިތްމަތުންނެވެ. ކުޑައިރުންސުރެ ދުވަހަކުވެސް މިފަދަ ރުއިމެއް އަހަރެން ތަޖުރިބާއެއް ނުކުރަމެވެ. ޝާހިދުވެސް ހުރީ ބުނާނެ އެއްޗެއް ނޭނގި ބަސްހުއްޓިފައެވެ. ތަނެއްގައި ބަހައްޓާފައި ހުރި މުށިބުދެއްހެން ހުރި ޝާހިދު މިހާރު ސިފަވަނީ ކަށުކަމާކެމީގެ ކަންކަން ކުރަން ލަސްވެފައި ވާ މައްޔިތެއްހެންނެވެ. ފިނިވެފައި ހުރި ޝާހިދުގެ މޫނަށް ސިއްރުން ސަލާމެއް ކޮށްލެވޭތޯ އަހަރެން އެވަގުތު ބެލީމެވެ. އިތުރަށް މަޑުކުރެވެން ނެތްވާހަކަ ބުނުންވީ އަހަރެންނަށް ކުރެވުނު އެންމެ ފަހުގެ ސަލާމަށެވެ. (ނުނިމޭ)


Tree Top gai naruhunge aguvazan kohfi\nޓްރީ ޓޮޕްގައި ނަރުހުންގެ އަގުވަޒަން ކޮށްފި\nފްލޮރެންސް ނައިޓިންގޭލްގެ އެވޯޑްއަށް ހޮވުނު މާކް -- ފޮޓޯ: ޓްރީ ޓޮޕް\nދުނިޔޭގެ ސިއްހަތު ދުވަހާ ގުޅިގެން، ޓްރީޓޮޕް ހޮސްޕިޓަލުގެ ނަރުހުންގެ އަގު ވަޒަންކޮށްފި އެވެ.\nއިއްޔެ ސިއްހަތުގެ ދުވަސް ފާހަގަ ކުރި އިރު މި އަހަރުގެ ތީމައަކީ ނަރުހުންނާއި ފޫޅުމައިންގެ ހިދުމަތުގެ އަގުވަޒަންކޮށް، މަސައްކަތްތަކަށް އެއްބާރުލުމެވެ. މުޖުތަމައުގެ ސިއްހީ ދުޅަހެޔޮކަން ދަމަހައްޓައި އިތުރު ކުރުމަށް އާންމުންނާއި އެންމެ ގާތުން މަސައްކަތް ކުރާ އެއްބަޔަކީ ނަރުހުންނާއި ފޫޅުމައިންނެވެ.\nސިއްހަތު ދުވަސް ފާހަގަ ކުރުމުގެ ގޮތުން، ޓްރީ ޓޮޕް ހޮސްޕިޓަލުން ވަނީ ދުނިޔެ މިހާރު މިދެކޭ ޒަމާނީ ނަރުހުންގެ ހިދުމަތުގެ ބާނީ އެއްގޮތުގައި މަޝްހޫރުވެފައިވާ ފްލޮރެން ނައިޓިންގޭލްގެ ހަނދާނީ އެވޯޑް ދީފަ އެވެ.\nކޮންމެ އަހަރަކު ޓްރީ ޓޮޕް ހޮސްޕިޓަލްގެ ނަރުހުންގެ ތެރެއިން ހޮވޭ ނަރުހަކަށް ދޭ "ފްލޮރެންސް ނައިޓިންގޭލް އެވޯޑް" މި އަހަރު ލިބިފައިވަނީ އިމަޖެންސީ ޑިޕާޓްމެންޓްގައި މަސައްކަތް ކުރަމުން ގެންދަވާ ނަރުހެއްކަމަށްވާ މާކް ބްރާވޯ އަށެވެ.\nޓްރީ ޓޮޕް ހޮސްޕިޓަލުގެ ބައެއް ނަރުހުން -- ފޮޓޯ: ޓްރީ ޓޮޕް\nމި އެވޯޑް އޭނާއަށް ހަވާލު ކޮށްފައި ވަނީ ޓްރީ ޓޮޕް ހޮސްޕިޓަލްގެ އަހަރީ ދުވަސް ފާހަގަ ކުރުމުގެ ގޮތުން މިދިޔަ މަހުގެ ހަތް ވަނަ ދުވަހުގެ ރޭ ބޭއްވި އެނިވާސަރީ ސްޓާފް ނައިޓްގަ އެވެ.\nދުނިޔޭގެ ސިއްހަތު ދުވަހުގެ މުނާސަބާތުގައި ޓްރީ ޓޮޕް ހޮސްޕިޓަލްގެ ނާސިންގް ޑިރެކްޓަރު ރެނޭ ރެންސްބާގް ވަނީ ޓްރީ ޓޮޕް ހޮސްޕިޓަލާއި ދުނިޔޭގެ ހުރިހާ ނަރުހުންނާއި ފޫޅުމައިންނަށް ދުވަހުގެ ތަހުނިޔާ ވިދާޅުވެފަ އެވެ. އަދި އިންސާނިއްޔަތަށްޓަކައި ނަރުހުންނާއި ފޫޅުމައިން ކުރާ އަގު ހުރި ހިދުމަތުގެ އަގު ވަޒަންކޮށް ޝުކުރު އަދާކޮށްފަ އެވެ.


SunOnline: Dharanin salaamaiy nuvevi moosumah anna badhaluthakun salaamatheh nuveveyne: Nasheed\nދަރަނިން ސަލާމަތްނުވެވި މޫސުމަށް އަންނަ ބަދަލުތަކުން ސަލާމަތެއް ނުވެވޭނެ: ނަޝީދު\nމުޙައްމަދު ނާއިލް ހަފީޒް 24 Aug 2021, 17:32\nފެބްރުއަރީ 22، 2020: އެމްޑީޕީ އިން ބޭއްވި ނޫސްވެރިންގެ ބައްދަލުވުމުގެ ތެރެއިން ކުރީގެ ރައީސް މުހައްމަދު ނަޝީދު ވާހަކަ ދައްކަވަނީ -- ސަން ފޮޓޯ / އަހްމަދު ސައީދު\nދަރަނި ދެއްކުމުގެ ރަނގަޅު ޕްލޭނެއް ނެތި މޫސުމަށް އަންނަ ބަދަލުތަކުން ސަލާމަތްވުމަށް އެތައް ދަތިތަކެއް ކުރިމަތިވާނެކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nކެނެޑާގެ "ސީބީސީ" ނޫހަށް ދެއްވި އިންޓަވިއުއެއްގައި ނަޝީދު ވިދާޅުވީ ދަރަނި މެނޭޖުކުރުމުގެ ރަނގަޅު ޕްލޭނެއް ނެތި މޫސުމަށް އަންނަ ބަދަލުތަކުން ސަލާމަތްވުމަަށް މަސައްކަތްކުރުމަށް ފަންޑު ހޯދުމަކީ ދަތިކަމަކަަށް ވެގެންދާނެކަމަށެވެ.\n"ސަރުކާރުގެ ބަޖެޓުން އެކި ކަންކަންކުރުމަށް ހާއްސަ ކުރާއިރު ދައުލަތުގެ ބަޖެޓުގެ 30 ނުވަތަ 40 ޕަސެންޓު މި ހޭދަކުރަނީ ދަރަނި ދެއްކުމަށް. 25 ޕަސެންޓް މި ހާއްސަ ކުރަނީ މޫސުމަށް އަންނަ ބަދަލުތަކުން ރައްކާތެރިވުމަށް ކަންކަންކުރުމަށް،" ނަޝީދު ވިދާޅުވިއެވެ.\nނަޝީދު މިކަން ސިފަކުރެއްވީ ދައުލަތަށް އޮތް މާލީ ބޮޑު ދައްޗެއްގެ ގޮތުގައެވެ.\n"ރަނގަޅު ދިރިއުޅުމެއް އުޅުމަށްޓަކައި އަޅުގަނޑުމެން އެބަޖެހޭ ދަރަންޏަށް ދައްކާ ފައިސާ މަދުކުރެވޭނެ ގޮތެއް ހަދަން. ރައްކާތެރިކަމުގެ ފިޔަވަޅުތަކަށް ހަރަދު ކުރާ މިންވަރު އިތުރުކުރަން،" ނަޝީދު ވިދާޅުވިއެވެ.\nނަޝީދު ވިދާޅުވީ މިއަދު ރާއްޖެއަށް އޮތް އެންމެ ބޮޑު ބިރަކީ ކަނޑުގެ ލޮނުގަނޑު އުސްވުން ކަމަށެވެ. އަދި އެއާއެކު ރާއްޖެ ނެތިގެން ހިނގައިދިޔުމުގެ ބިރުއެބައޮތް ކަމަށް އެމަނިކުފާނު ވިދާޅުވިއެވެ.\nރައީސް ނަޝީދު އަންނަނީ ބޭރުގެ އެކި މީޑިއާތަކަށް މޫސުމަށް އަންނަ ބަދަލުތަކާ ގުޅިގެން ކަންބޮޑުވުން ފާޅުކޮށް އިންޓަވިއު ދެއްވަމުންނެވެ.\nރާއްޖެއަކީ ދުނިޔޭގެ ގައުމުތަކުގެ ތެރެއިން އެންމެ ބިން ތިރި ގައުމެވެ. އަދި އެހެންކަމުން މޫސުމަށް އަންނަ ބަދަލުތަކުގެ ސަބަބުން ދިމާވާ މައްސަލަތަކުގެ އަސަރު ރާއްޖެއަށް ކުރާ މިންވަރު އިތުރުވާނެކަމަށް ތިމާވެށީގެ ކަންކަން ދިރާސާކުރާ ފަރާތްތަކުން ބުނެއެވެ.\nއަޅުގަނޑަކީ ސަރުކާރެއް ނޫން: ނަޝީދު\n2023ގެ ކުރިން ނިޒާމީ ވޯޓެއް ނަގާނެކަމުގެ އިޝާރާތެއް\nކޯޓުތައް އިސްލާހުވާ ކަން ރައްޔިތުން ގަބޫލުކުރޭ: ނަޝީދު


Pan Masala ishthihaaru nukulhen Amitabh ninmaifi\nޕާން މަސާލާ އިޝްތިހާރު ނުކުޅެން އަމީތާބު ނިންމައިފި\nއަމީތާބުގެ ޕާން މަސާލާ އިޝްހާރުގެ މަންޒަރެއް\nދުންފަތް އަޅައިގެން ތައްޔާރު ކޮށްފައި ހުންނަ ޕާން މަސާލާގެ އިޝްތިހާރު ކުޅެދޭން އަމީތާބު ބައްޗަން ދެކޮޅު ހަދައިފި އެވެ. މިއީ އަމީތާބުގެ 79 ވަނަ އުފަން ދުވަހު އޭނާ ނިންމި ނިންމުމެކެވެ.\nއަމީތާބު މީގެ ކުރިން މި ބްރޭންޑް އިޝްތިހާރު ކޮށްދިން ނަމަވެސް ކޮންޓްރެކްޓް ކެންސަލްކޮށް އަމީތާބު ވަނީ މި ބްރޭންޑް ޕްރޮމޯޓް ކޮށްދޭން ލިބިފައިވާ ފީ ވެސް އަނބުރާ ރައްދު ކޮށްފަ އެވެ.\nޕާން މަސާލާ އަކީ ދުންފަތުން ތައްޔާރުކޮށްފައި ހުންނަ އެއްޗެކެވެ. ފޯކާއި ބިލެތާއި އެ ނޫންވެސް ތަކެތި އެކުލެވޭ އެއްޗެއްގެ ގޮތުގައި އިޝްތިހާރުކޮށް މީހުނަށް މި ތަކެތި ވިއްކަނީ އެވެ.\nއަމީތާބު މި ބްރޭންޑްގެ އިޝްތިހާރުގެ ކޮންޓްރެކްޓް ކެންސަލް ކުރިއިރު އޭނާ ކުޅެފައިވާ ކަމަލާ ޕަސަންދް ޕާން މަސާލާގެ އިޝްތިހާރެއް ދައްކަން ވަނީ ފަށާފަ އެވެ. އަދި ބައެއް މީހުން ޓުވިޓާގައި މި އިޝްތިހާރު ޝެއާކޮށް މި ކަހަލަ ކެންސަރު ޖައްސާ ބާވަތްތައް އެކުލެވޭ އެއްޗެތި އިޝްތިހާރު ނުކުރަން އަމީތާބުގެ ކިބައިން އެދިފައި ވެއެވެ.\nއަދި ނެޝަނަލް އެންޓި-ޓޮބޭކޯ އޮގަނައިޒޭޝަނުން ވެސް މި އިޝްތިހާރުގެ ކެމްޕޭން ކެންސަލް ކުރަން އަމީތާބުގެ ކިބައިން އެދިފައި ވެއެވެ. ސަބަބަކީ މި ބާވަތުގެ ޕާން މަސާލާ ބޭނުން ކުރުމުގެ ސަބަބުން ޒުވާނުން ދުންފަތާ ދޯޅުވާ މިންވަރު އިތުރުވާތީ ކަމަށް އެ އޮގަނައިޒޭޝަނުން އަމީތާބަށް ފޮނުވި ސިޓީއެއްގައި ބުނެފައި ވެއެވެ.\nއަމީތާބުގެ ފޭނަކު އޭނާ ޓެގް ކޮށްފައި ފޭސްބުކްގައި ލިޔެފައިވާ ލިޔުމެއްގައި މިފަދަ ޕާން މަސާލާ ބްރޭންޑް އިޝްތިހާރެއް އޭނާ ކުޅެން ޖެހޭ ސަބަބަކީ ކޮބައިތޯ ސުވާލު ކޮށްފައި ވެސް ވެއެވެ. އަދި މިފަދަ އިޝްތިހާރުތައް ކުޅޭނަމަ އަމީތާބާއި އާދައިގެ އާޓިސްޓުންގެ ފަރަގަކީ ކޮބައިތޯ ވެސް އެމީހާ އަމީތާބާ ސުވާލު ކޮށްފައި ވެއެވެ. އަދި މި މީހާގެ ސުވާލަށް އަމީތާބު ޖަވާބު ވެސް ދިނެވެ.\nއަމީތާބު ވަނީ އެމީހާގެ ކިބައިން މާފަށް ވެސް އެދިފަ އެވެ. ނަމަވެސް އެމީހާގެ ސުވާލަކަށް އެ ފަހަރު އަމީތާބު މާ އެދެވޭ ޖަވާބެއް ނުދެ އެވެ. ނަމަވެސް މި ބްރޭންޑްގެ ހަގީގަތް އަމީތާބު ފަހުން އޮޅުން ފިލުވާފައިވާކަން އޭނާގެ އަމަލުން ވަނީ ދައްކާފަ އެވެ.\nޕާން މަސާލާ ކަހަލަ ޕްރޮޑަކްޓްތައް އިޝްތިހާރު ކުރަނީ ވަރަށް މަތި އޮމާން ކޮށްގެން އޭގައި އެކުލެވޭ ބާވަތްތައް މާ ބޮޑަށް ނޭނގޭ ގޮތަށެވެ. އެހެންކަމުން އަމީތާބު ވެސް މި އިޝްތިހާރު ކުޅެން ފެށިއިރު އޭގެ ހަގީގަތް މާ ބޮޑަށް ނޭނގި އޮތީކަމަށް ބެލެވެ އެވެ.


Konme konme ehchakaa nugulhey varah naazuku moonuthakuge verinnah malaikaage mi face pack! – Iru\n18 ނޮވެމްބަރ 2020\nއަޖޭ އާއި ކާޖަލް ގެ އަންހެން ދަރިފުޅު ގެ ނެށުމަށް ދިނީ ސުމެއް!\nޓައިގާ އެޅި ގޮތަށް ބެކް ފްލިޕެއް އެޅޭނެތަ؟\nސިދާތާ ދިމާވުމުން ފޭނަކު ރޯންފެށުމުން ކަންތައް ކުރިގޮތް އެނގޭތަ؟\nހަނީމޫން ގެ ދުވަސްވަރު އަހަރެންގެ ނީލަން ކިޔަން ސަންޖޭ އުޅުނު: ކަރިޝްމާ\nއިންޑިއަން އައިޑޮލް 12 ފަށަނީ!\nއެނގޭތަ، އަސްލު ޗުލްބުލް ޕާންޑޭގެ ރޯލު ދޭން އުޅުނީ ސަލްމާނަކަށް ނޫން!\nމިކަންކަން ފެންނަންޏާ ކްރަޝް މަތިން ހަނދާން ނައްތާލާ!\nޑީއާރްޕީގެ ނައިބު ލީޑަރުގެ މަޤާމުން ރިފާޢު އިސްތިއުފާދެއްވައިފި\nޔާމީނަށް ކުރާ އިތުރު ދައުވާތަކުގެ ޝަރީއަތް ބުދަ ދުވަހު ފަށަނީ\nއުތީމު ކައުންސިލްގެ ރައީސް ސަސްޕެންޑްކޮށްފި\nރަވީނާގެ ޒުވާންކަމުގެ ސިއްރު މިއޮތީ!\nފޭސްބުކް އަޑީ އެެއްގެ އަގު 74 ޑޮލަރުންމަތީގައި!\nޑަބްލިއުއެޗުއޯގެ އިދާރާގައި ކޯވިޑް-19ގެ ކްލަސްޓާއެއް\nމޮޑާނާގެ ވެކްސިން 95 އިންސައްތަ ކާމިޔާބު\nއިނގިރޭސި ބޮޑުވަޒީރު އަނެއްކާވެސް އެކަހެރިވެވަޑައިގެންފި\nސޭފް ޓްރެވަލް ބަބްލް އެއް ގަތަރާއި ރާއްޖެއާ ދެމެދު ގާއިމްކޮށްފި\nދަރުމަވަންތަ ހޮސްޕިޓަލް ވިއްކާލާކަށް ނޫޅޭ: ފިނޭންސް މިނިސްޓްރީ\nސަފާރީތަކާއި ޔޮޓްތަކަށް ދާ ފަތުރުވެރިންނަށް9ރަށަކުން ޕީސީއާރު ޓެސްޓް ހެދޭނެ\nމިސް ޔުނިވާސް ފިނާލޭގައި ސުޝްމިތާ ލައިގެން ހުރި ހެދުމުގެ ފޮރުވިފައިވާ ސިއްރު!\nކޮންމެ ކޮންމެ އެއްޗަކާ ނުގުޅޭ ވަރަށް ނާޒުކު މޫނުތަކުގެ ވެރިންނަށް މަލައިކާގެ މި ފޭސްޕެކް!\nސަމާ·3ސެޕްޓެމްބަރު 2020\nމޮޑެލް އަދި އެކްޓަރެސް މަލައިކާ އަރޯރާ އޭނާ ޒުވާންކަން މަތީގައި ހުރުމުގެ އިތުރުން މޫނުގެ ހަންގަނޑަށް ދިމާވާ އެކި އެކި މައްސަލަތަށް ހައްލުކުރަމަށް ބޭނުންކުރާ ފޭސްޕެކް އިންސްޓަގުރާމުގައި ހިއްސާކޮއްފިއެވެ. އޭނާ އަކީ ހަމުގެ މައްސަލަތަށް ގިނަ އަދި ކޮންމެ ކޮންމެ އެއްޗަކާ ނުގުޅޭ ވަރަށް ނާޒުކު ހަންގަނޑެއް ހުންނަ މީހެއްކަމަށް ބުނަމުން އޭނާ ބުނެފައިވަނީ އެކި އެކި ސަބަބުތަކާއި ހުރެ މޫނުގެ ތާޒާކަން ގެއްލި ހަންގަނޑު ހަޑިވާ ކަން ފާހަވާކަމަށެވެ.\nމޫސުމީ ބަދަލުތަށް ، ހޯމޯނަށް އަންނަ ބަދަލުގެ އިތުރުން ބޭނުންކުރެވޭ ވައްތަރު ވައްތަރުގެ އުފެއްދުންތަކުންވެސް މޫނުގެ ހަންގަނޑަށް ނެދެވޭ އަސަރު ކުރާނެކަމަށް މަލައިކާ ބުނެއެވެ. އެކަންކަމުގެ ހައްލަކީ ވަރަށް ފަސޭހައިން ތައްޔާރުކޮއްލެވޭ އޭނާގެ ފޭސް ޕެކްކަމަށް ބުނަމުން ތައްޔާރުކޮށް ބޭނުންކުރާނެގޮތް އޭނާ ވަނީ ކިޔައިދީފައެވެ.\nފޮށިތޮށި ކޮޅެއް މުގުރާލުމަށްފަހު އޭގެތެއަށް ކުޑަ ރޯކިރު ކޮޅަކާއި ލުބޯހުތްކޮޅެއް ޖަހާލުމަށްފަހު ރަގަނޅަށް އެއްކޮއްލާށެވެ. ދެން މޫނުގައި ހާކާލުމަށްފަހު 10 ވަރަކަށް މިނެޓު ބަހައްޓާލާފައި ފިނިފެން ފޮދަކުން ދޮވެލާށެވެ. މިގޮތަށް ކޮންމެ ދުވަހަކުވެސް ތަކުރާރު ކުރުމުން އޭގެ ހެޔޮ އަސަރު ވަރަށް އަވަހަށް ފެންނާނެކަމަށް މަލައިކާ ފާހަގަކުރެއެވެ.\n16 ނޮވެމްބަރ 2020\nޖޫހީގެ ކައިވެންޔަށް ހުށައެޅިން، މައްސަލައަކީ ޝަރުތުތަކަށް ނުފެތުން: ސަލްމާން\nއެހެން ނަމަވެސް މޫނުގެ ހަންގަނޑު މާބޮޑަށް ހަލާކުވެ ބޮޑެތި މައްސަލަތަށް ހުންނަނަމަ ޑޮކްޓަރަކަށް ދެއްކުން ވަރަށް މުހިއްމުކަމަށްވެސް މަލައިކާގެ މި ޕޯސްޓުގައި ވަނީ ފާހަގަކޮއްފައެވެ.\nކާޖޮލްގެ ބޮލީވުޑް ކްރަޝް އަކީ ކާކުކަން އެނގޭތަ؟\nކައި ޕޯ ޗޭ ގެ އިތުރު އެކްޓަރަކު ދަންޖެހިގެން މަރުވެއްޖެ


Bhansali ge aa filmuge cast un hovumugai risk eh?\n23rd September 2019 | Last update: 14:53\nބަންސާލީގެ އާ ފިލްމުގެ ކާސްޓުން ހޮވުމުގައިި ރިސްކެއް؟\nފިލްމުގެ ކާސްޓުން --\nބޮލީވުޑްގައި އެންމެ މޮޅެތި ފިލްމުތައް އުފައްދާފައިވާ އެއް ޕްރޮޑިއުސަރަކީ ސަންޖޭ ލީލާ ބަންސާލީ ކަމާމެދު މުޅި ބޮލީވުޑްވެސް އެއްބަސް ވެ އެވެ. މިދިޔަ އަހަރު ނެރުނު ފިލްމު "ޕަދްމާވަތު"ގެ ކާމިޔާބީ އަށްފަހު އިއްޔެ ރިލީޒް ކުރީ އަންނަ އަހަރު އޭނާ ނެރޭ އެންމެ ބޮޑު ފިލްމުގެ ތަފްސީލުތަކެވެ.\nބަންސާލީގެ ފިލްމުތަކުގައި ރަންވީރު ސިންގް އާއި ދީޕިކާ ޕަޑުކޯން ބައިވެރިކޮށްގެން ޖެހި ޖެހިގެން މިހާރުު ވަނީ ތިން ފިލްމެއް އުފައްދާފަ އެވެ. "ބަޖިރާއޯ މަސްތާނީ" "ރާމް ލީލާ" އަދި "ޕަދްމާވަތު" މި ތިން ފިލްމުގައިވެސް ތަރިން ދެއްކި ހުނަރުން ފިލްމު ކޮންމެ ފަހަރަކު ބްލޮކްބަސްޓާ ހިޓަކަށް ވެ އެވެ. ދީޕިކާ އާއި ރަންވީރުގެ ޖޯޑު ވެގެން ދިޔައީ ބަންސާލީގެ ފޭވަރިޓް އަކަށެވެ. މި ޖޯޑު އަނެއްކާވެސް ފެންނާނެ ކަމަށް އުއްމީދުކޮށްގެން ތިއްބާ ބަންސާލީގެ އެންމެ ފަހު ފިލްމުގެ ތަފްސީލުތައް ނެރުނު އިރު ފެނުނީ މުޅިން ތަފާތު ތަރިންތަކެކެވެ. ބޮލީވުޑްއަށް އާ ނޫނަސް މި ތަރިންނާއެކު މި ފިލްމު، ބަންސާލީ ފިލްމެއްގެ ގޮތުގައިި އޮންނާނެ ކަމާމެދު ޝައްކު ކޮށް ސޯޝަލް މީޑިއާގައި ދަނީ ފާޑު ކިޔަމުންނެވެ.\nއާލިއާ ބަޓް ކުޑައިރު ސަލްމާން އާއެކު ފިލްމު ސެޓެއްގައި ނަގާފައިވާ ފޮޓޯ އެއް --\nބަންސާލީ އަންނަ އަހަރު ނެރޭ ފިލްމު "އިންޝާﷲ"ގެ ތަރިންނަށް ހޮވާފައިވަނީ ސަލްމާން ޚާން އާއި އާލިއާ ބަޓް އެވެ. މިއީ އާލިއާ ބަންސާލީ އާއެކު ކުޅޭނެ ފުރަތަމަ ފިލްމެވެ. ސަލްމާން ވަނީ މީގެ 20 އަހަރު ކުރިން ބަންސާލީ އާއެކު "ހަމް ދިލް ދެ ޗުކޭ ސަނަމް" އިން ފެނިފަ އެވެ. އެއީ ސަލްމާން އާއި އައިޝްވާރިޔާގެ އެންމެ މަގުބޫލު އެއް ފިލްމެވެ.\nބަންސާލީގެ ފިލްމަކާ މުޅިން އަލަށް ގުޅުނީ އާލިއާ ބަޓް އެވެ. އާލިއާ ވަނީ މި ހަބަރު ޓްވިޓާ މެދުވެރިކޮށް އޭނާގެ ފޭނުންނަށް ދީފަ އެވެ. އަދި މި ހަބަރާ އެކު އާލިއާއަށް، ދީޕިކާ ދައްކާވަރުގެ މޮޅު އެކްޓިންގް އެއް ދެއްކޭނެ ކަމާމެދު ވަނީ ސުވާލު އުފައްދާފަ އެވެ. އާލިއާ ވަނީ ބޮލީވުޑް ބްލޮކްބަސްޓާ ފިލްމުތައް ކުޅެފަ އެެވެ. އެގޮތުން، "ހައިވޭ" އާއި "ގަލީ ބޯއި" ފަދަ ފިލްމުތައް ފާހަގަ ކޮށްލެވެ އެވެ. އަދި ބަންސާލީ ޕްރޮޑަކްޝަން އިން ދިޕިކާ މި ވަގުތަށް ދުރަށް ޖައްސާލުމަށްފަހު އާލިއާ އާއެކު ބަންސާލީ ޕްރޮޑަކްޝަންގެ މޫނުމަތި މުޅިން ބަދަލު ކޮށްލީ ކަމަށްވެސް ބެލެވެ އެވެ.\nމި ދެތަރިން ބަންސާލީގެ އާ ފިލްމަށް ހޮވުމުން، އެކި ފަރާތްތަކުން ފާޑު ކިޔެވެ. ބައެއް މީހުންނަށް ދީޕިކާ އާއި ރަންވީރުގެ ޖޯޑު މިހާރު ފޫހި ވެ އެތަރިން ނޫނަސް ހުނަރުވެރި ތަރިން ބޮލީވުޑްގައި ތިބި ކަމަށް ބުނާ އިރު އަނެއް ބަޔަކު ބުނަނީ މި ކާސްޓުންނާއެކު ފިލްމު ވާނީ ފްލޮޕް އަކަށެވެ. ނަމަވެސް، ސަންޖޭ މި ނެގި ރިސްކަކީ ރަނގަޅު ރިސްކެއް ކަން އެނގޭނީ ފިލްމަށްފަހު އެވެ.\nބަންސާލީގެ ފިލްމުތަކަކީ ބޮލީވުޑްގައި އަބަދުވެސް ނަން ހިނގާ ފިލްމުތަކެވެ. ފިލްމުގެ ސެޓިންގް އިން ފަށައިގެން ގޮސް ކާސްޓުންނާއި ކާސްޓުންގެ ކޮސްޓިއުމް ވެސް ފާހަގަކޮށްލެވެ އެވެ. މިލިއަނުން ހަރަދުކޮށްގެންވެސް ބެލުންތެރިން ހިތްހަމަ ޖެހޭ ވަރުގެ މޮޅެތި ފިލްމުތަކެއް އަންނަނީ ބޮލީވުޑްއަށް ގެނެސްދެމުންނެވެ.\nކައިވެނި ރޫޅުމުގައި މީހެއްގެ އަތެއް ނެތް: ދިއާ މިރްޒާ\nސާހޯ: ފާޑުކިޔުން އޮތަސް ބެލުންތެރިން ބަލައިގެންފި\n"ވޯ"ގެ ޝޫޓިން ނިންމާލައިފި\n"ޕްރަސްތާނަމް" އަކީ އޮރިޖިނަލްގެ ކޮޕީ އެއް ނޫން: ސަންޖޭ ދަތު


ލާއިންސާނީ ޙައްޤުތަކުގެ ދިފާޢުގައި.. | އިންސާނީ ޙައްޤުތައް | ސިޔާސަތާއި ޤާނޫނު\nBack ކަވާސާ ސިޔާސަތާއި ޤާނޫނު ސިޔާސަތާއި ޤާނޫނުގެ ބައިތައް އިންސާނީ ޙައްޤުތައް ލާއިންސާނީ ޙައްޤުތަކުގެ ދިފާޢުގައި..\nއަދި އެކަލޭގެފާނަށް އީމާންނުވި ގިނަބަޔަކު ދަނީ އެދީނާ ދެކޮޅަށް ކުރެވެންހުރި ގޮތަކުން ހަނގުރާމަކުރަމުންނެވެ. އިސްލާމްދީނުގައި އަންގަވާފައިވާ ގޮތެއް ބެލުމެއްނެތި، މުސްލިމުންގެ ޢަމަލުތަކަކީ އިސްލާމްދީން ކަމުގައި ޣައިރު މުސްލިމުންގެ ތެރެއިން ގިނަބަޔަކު ދެކި، އެހެންމީހުނަށް އެކަން ވިސްނައިދިނުމަށް މަސައްކަތް ކުރެއެވެ. މުސްލިމުންގެ ކިބައިން ފެންނަ ޢަމަލުތަކުގައި އިސްލާމްދީނުގެ ނަންބޯޑު ހަރުކޮށް ދީނުގެ ނަން ހުތުރުކުރަން މަސައްކަތް ކުރާތަން ފެނެއެވެ. އިސްލާމްދީނަކީ އިންސާނީ އެތައް ޙައްޤެއް ނިގުޅައިގެންފައިވާ ދީނެއްގެ ގޮތުގައި ސިފަކުރަމުންދެއެވެ.\nއިންސާނީ ޙައްޤުތަކުގެ އަޑު މިޒަމާނުގައި އުފުލެންފެށީ ހުޅަނގުގެ މާއްދިއްޔަތަށް އަޅުކަންކުރަމުންދާ މުޖުތަމަޢުތަކުންނެވެ. އެކަމުގައި އެމީހުންގެ މިންގަނޑަކީ އިލާހީ ހިދާޔަތެއް ނެތި، އެމީހުންގެ ބުއްދިއަށް ފެންނަ ޙައްޤުތައް އެއީ ޙައްޤުކަމުގައި ބެލުމެވެ. އެކަމުގެ ނަތީޖާއަކީ އިންސާނީ ޙައްޤުތަކުގެ ނަމުގައި ހުޅަނގުން ދިފާޢުކުރަމުންދާ ވަރަށް ގިނަ ކަންކަމަކީ އިލާހީ ޝަރީޢަތާއި، އިންސާނީ ފިޠުރަތާއި ފުށުއަރާ ކަންކަމަށް ވުމެވެ. އިންސާނިއްޔަތަށް ނިސްބަތްކުރަން ހެޔޮނުވާވަރުގެ ޙައްޤުތަކުގެ ދިފާޢުގައި އަޑުތައް އުފުލުމެވެ.\nއިންސާނީ ޙައްޤުތަކުގެ ނަމުގައި މަސައްކަތްކުރާ ފަރާތްތަކުން ގޮވާލާ ބައެއްކަންކަމަކީ ޝަރްޢީ އިމުގެ ތެރޭގައި ހުރި، ކޮންމެހެން ލިބެންޖެހޭ ޙައްޤުތަކެވެ. ނަމަވެސް އެކަންކަމަކީ އެމީހުން އަލަށް ގޮވާލިކަންކަމެއް ނޫނެވެ. އެފަދަ ހުރިހައި ޙައްޤެއް އިސްލާމްދީނުގައި ކަނޑައަޅުއްވާފައި ވެއެވެ.\nހުޅަނގުގެ ޤައުމުތަކުގައި މިފަދަ އަޑުތައް އުފުލުމަކީ ޢަޖައިބުވާންޖެހޭ ކަމެއް ނޫނެވެ. ނަމަވެސް ޢަޖައިބަކީ އިސްލާމްދީނުގެ ނަން އެއްކިބާކޮށް، ހުޅަނގުގެ އުފެއްދުމެއްގެ ގޮތުގައި މުސްލިމުންގެ ތެރޭގައި އެމީހުންގެ ގޮވެލިފަތި ގުގުމާތީއެވެ. އެކަން އެގޮތަށް ޤަބޫލުކުރާ މުސްލިމު ދަރިން ތިބޭތީއެވެ.\nހުޅަނގުގެ ޤައުމުތަކުގައި އިންސާނީ ޙައްޤުތަކަށް ގޮވާލާ ފަރާތްތައް އުފެދުނީ، އެމީހުންގެ އެދުންތަކާއި ހިދާޔަތެއްގެ އަލިކަމެއްނެތި އެމީހުން ޤަބޫލުކުރާ ޙައްޤުތަކެއް ހޯދުމަށެވެ. އަދި ބައެއް ފަރާތްތަކުން ވަނީ އިސްލާމްދީނާއި ދެކޮޅަށް ކުރެވޭ ހަނގުރާމައިގެ ވަސީލަތަކަށް އިންސާނީ ޙައްޤުތައް ހަދާފައެވެ. އިންސާނީ ޙައްޤުތަކަށް މަސައްކަތްކުރާ ބައެއް ފަރާތްތަކުން ދިފާޢުކުރާ ބައެއް ކަންކަމަށް ވިސްނާލަމާ ހިނގާށެވެ!\n* ޢަޤީދާއާއި ފިކުރީ މިނިވަންކަމުގެ ނަމުގައި އިސްލާމްދީނަށް ފުރައްސާރަކުރުމަކީ އިންސާނީ ޙައްޤެކެވެ. އެފަދަމީހުން އެބޭނުންކުރަނީ ޚިޔާލުފާޅުކުރުމުގެ މިނިވަންކަމެވެ.\n- ނަމަވެސް، ހުޅަނގުގެ ލާދީނީ މަންހަޖާއި މާއްދީ އުސޫލުތައް ޙިމާޔަތް ކުރުމަށް މަސައްކަތް ކުރެއެވެ.\n* އިސްލާމީ ޝަރީޢަތަށް ރުޖޫޢަވެ، ﷲ ކަނޑައަޅުއްވާފައިވާ ޙައްދުތައް ޤާއިމުކުރުމާ ދެކޮޅުހަދައެވެ.\n- ނަމަވެސް، ހުޅަނގުގެ މާއްދީ ވިސްނުމަށް ބިނާކޮށް ހަދާފައިވާ ޤާނޫނުތައް ޙިމާޔަތް ކުރެތެވެ.\n* އެއް އަނތްބަށްވުރެ ގިނަ އަނބިންނާއި ކައިވެނިކުރުމަށް އިސްލާމްދީނުގައި ހުއްދަކުރައްވާފައިވުމާއި ދެކޮޅަށް މަސައްކަތް ކުރެތެވެ. ދެވަނަ،ތިންވަނަ ނުވަތަ ހަތަރުވަނަ އަނތްބެއްގެ ގޮތުގައި ފިރިއެއްގެ ޙިމާޔަތް ލިބުމަށް އެދޭ އަންހެން ކަނބަލުންނަށް އެމަގު ބަންދުމަށް ބާރުއަޅައެވެ.\n- ނަމަވެސް، ފިރިހެނެއްގެ ޙިމާޔަތާއި ކުލުނެއް ނެތި، ވަގުތީ އުފާ ހޯދައިދޭ ބަޔަކަށް އެ އަންހެން ކަނބަލުން ވުމަށް ހިތްވަރުދެއެވެ.\n* މުސްލިމުންނާއި ދެކޮޅަށް ހުޅަނގުގެ ޤައުމުތަކުން ހިންގާ ޤަތުލު ޢާއްމުތަކާއި، އިހާނެތި އަނިޔާގެ ވާހަކަ ދައްކާކަށް ބޭނުމެއް ނުވެއެވެ.\n- ނަމަވެސް، އިސްލާމީ ޝަރީޢަތުގެ ދަށުން ދެވޭ ޢުޤޫބާތްތަކާއި ދެކޮޅުހަދައި، މުޖުރިމުންގެ ދިފާޢުގައި އަޑުހަރުކޮށް ވާހަކަ ދައްކައެވެ.\n* ޒިނޭކުރާ މީހުންނަށް އިސްލާމްދީނުގައި ކަނޑައަޅުއްވާފައިވާ އަދަބު ތަންފީޒުކުރުމަކީ އިންސާނިއްޔަތާއި ދެކޮޅު ކަމެކެވެ.\n- ނަމަވެސް، ބަނޑުގައިވާ ދަރިފުޅުގެ ފުރާނަ އިހާނެތިކޮށް ދުއްވާލައި، އެދަރިފުޅު ވައްޓާލުމަކީ އިންސާނީ ޙައްޤެކެވެ.\n* އަންހެން ކަނބަލުން ޙިޖާބުއަޅައި ނިވާވުމާ ދެކޮޅަށް މަސައްކަތް ކުރެތެވެ.\n- ނަމަވެސް، އޮރިޔާންވުމާއި ހަށިކުއްޔަށް ދިނުމަކީ އެކަނބަލުންގެ ޙައްޤެކެވެ.\n* ޢިއްފަތްތެރިވުމަށްޓަކައި އިސްލާމްދީނުގައި އަންގަވާފައިވާ ގޮތަށް އަވަހަށް ކައިވެނިކުރުމާ ދެކޮޅުހަދައެވެ.\n- ނަމަވެސް، ޒިނޭކުރުމާއި،އެއްޖިއްސުން ގުޅުން ހިންގުމާއި، އެނޫންވެސް ފާޙިޝް ޢަމަލުތައް ކުރުމަކީ އިންސާނީ ޙައްޤެކެވެ.\n* އިސްލާމީ ވަންތަކަމާއި، އިސްލާމީ ސަޤާފަތާއި ދެކޮޅަށް ހަނގުރާމަކުރެއެވެ.\n- ނަމަވެސް، ހުޅަނގުގެ މާއްދިއްޔަތު ފަތުރަން މަސައްކަތް ކުރެއެވެ.\n* އިސްލާމްދީނުގެ ތަރަހައިގެ ތެރޭގައި ވިޔަފާރިކުރުމާއި، މާއްދީ ފައިދާތައް ހޯދުމަކީ ބޯދާ ގޮތެކެވެ.\n- ނަމަވެސް، އަމިއްލަ މަޞްލަޙަތު އިސްކުރުމާއި ރިބާކެއުމާއި، ވިޔަފާރީގެ ފައިދާއަށްޓަކައި އެތައްބައިވަރު ކާނާއެއް ނައްތާލުމަކީ އިންސާނީ ޙައްޤެކެވެ.\n* އިސްލާމީ ސިޔާސީ ނިޒާމުގެ ސިފަތަކަށް ފާޑުކިޔައި މަލާމާތް ކުރެއެވެ.\n- ނަމަވެސް، ސިޔާސަތުގެ ނަމުގައި އެކަކު އަނެކެއްގެ އަބުރާބެހުމާއި، ނެތިމޮށުމާއި، ވެރިންނަށް އިޙްތިރާމް ކުޑަކުރުމަކީ އިންސާނީ ޙައްޤެކެވެ.\n* ދަރިންނާއި މުސްކުޅި މައިންބަފައިން ބެލުމަށް، މުސްލިމު އަނތްބަކު ގޭގައި މަޑުކުރުމަކީ ތަހުޒީބާއި ދުރު ބޯދާކަމެކެވެ.\n- ނަމަވެސް، ޅަދަރިންގެ ތަރުބިއްޔަތަށް ސަމާލުނުވެ، މުސްކުޅި މައިންބަފައިންނަށް އަޅާނުލައި،މުސްކުޅިން ބަލާ ކޮންމެވެސް ބަޔަކާއި އެމީހުން ހަވާލުކުރުމަކީ އިންސާނީ ޙައްޤެކެވެ.\n* އިސްލާމްދީނުގައިވާ ކެއިންބުއިމުގެ ގޮތްތަކާއި އާދަތަކަކީ ބޯދާ ކަންތައްތަކެކެވެ.\n- ނަމަވެސް، މުސާރައިގެ ބޮޑުބައެއް ރެސްޓޯރަންޓްތަކުން ކެއުމަށް ޚަރަދު ކުރުމާއި، ބަނގުރާ ބުއިމާއި، އޫރުމަސް ކެއުމަކީ އިންސާނީ ޙައްޤެކެވެ.\n* މުސްލިމުންގެ ޙައްޤުތައް ހޯދަން ޖިހާދުކުރުމަކީ ޓެރަރިޒަމެވެ.\n- ނަމަވެސް، ހުޅަނގުގެ ޤައުމުތަކުން މުސްލިމުން އޮރިޔާންކުރުމާއި، މުސްލިމުން މަރައި އެމީހުންގެ ގަޔަށް ކުޑަކަމު ދިއުމަކީ އިންސާނީ ޙައްޤެކެވެ.\n* ޢާލަމްތަކުގެ ވެރި ﷲ އަށް އަޅުކަން ޚާލިޞްކޮށް އިސްލާމްވުމަށް ގޮވާލުމަކީ އެތައް ބައެއްގެ އިންސާނީ ޙައްޤެއް ފޭރިގަތުމެކެވެ.\n- ނަމަވެސް، ހެއްދެވިފަރާތް ދޫކޮށް ގެރިބަކަރިއާއި، ޞަލީބަށް އަޅުކަން ކުރުމަކީ އިންސާނީ ޙައްޤެކެވެ.\nއިސްވެ ބުނެވުނު މަދު މިސާލުތަކުން ހާމަވާ އެއްކަމަކީ އިންސާނީ ޙައްޤުތަކުގެ ނަމުގައި ދިފާޢުކުރަން މަސައްކަތް މިކުރެވޭ ބައެއް ކަންކަމަކީ އިންސާނިއްޔަތާއި ބީރައްޓެހި ވަލުޖަނަވާރުންގެ އުސޫލުތަކަށް ފެތޭ ލާއިންސާނީ ޙައްޤުތަކެއް ކަމެވެ. އިންސާނާގެ ޙައްޤާއި ކަރާމާތް އެންމެ ފުރިހަމަ ގޮތުގައި ހޯދުމަށް މަސައްކަތް ކުރާނަމަ، އިސްލާމްދީން އުނގެނެންޖެހޭކަމެކެވެ. އެދީނުގައި ޙައްޤުތަކާއި މިނިވަންކަން އިންތިޒާމު ކުރައްވާފައިވާ ގޮތަކީ އިންސާނީ ޙައްޤުތައް އެންމެ ފުރިހަމައަށް ޙިމާޔަތް ކުރެވޭ، އިންސާނާއަށް ދެދުނިޔޭގެ މަޞްލަޙަތު ހުރިގޮތް ކަމުގައި ވާތީއެވެ.


ކީރިތި ޤުރުއާނުގެ ސޫރަތްތަކުގެ މާތްކަން3– DhiSalafiyyah\nކީރިތި ޤުރުއާނުގެ ސޫރަތްތަކުގެ މާތްކަން 3\n25/12/2012 އެހެނިހެން, ޤުރުއާނާއި އޭގެ ޢިލްމުތައްއައްޝައިޚް އަޙްމަދު ނާޒިލް މުޙައްމަދު\nބަޤަރާ ސޫރަތުގެ މާތްކަމާ ބެހޭގޮތުން އައިސްފައިފާ ބައެއް ޞައްޙަ ރިވާޔަތްތައް:\n1. އަބޫ ހުރައިރާ رضي الله عنه ގެ އަރިހުން ރިވާވެގެން ވެއެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ.\n((لاَ تَجْعَلُوا بُيُوتَكُمْ مَقَابِرَ إِنَّ الشَّيْطَانَ يَنْفِرُ مِنَ الْبَيْتِ الَّذِى تُقْرَأُ فِيهِ سُورَةُ الْبَقَرَةِ)) [رواه مسلم]\nމާނައީ: “ތިޔަބައިމީހުންގެ ގޯތިގެދޮރު ޤަބުރުސްތާނުތަކަކަށް ނަހަދާށެވެ. ހަމަކަށަވަރުން އެގެޔެއްގައި ބަޤަރާ ސޫރަތް ކިޔެވޭ ގެއެއްގެ ކިބައިން ޝައިޠާނާ ފިލައެވެ.”\n2. އަބޫ މަސްޢޫދު رضي الله عنه ގެ އަރިހުން ރިވާވެގެން ވެއެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ.\n((مَنْ قَرَأَ بِالآيَتَيْنِ مِنْ آخِرِ سُورَةِ الْبَقَرَةِ فِى لَيْلَةٍ كَفَتَاه)) [رواه البخاري]\nމާނައީ: “ރޭގަނޑެއްގައި ބަޤަރާ ސޫރަތުގެ ފަހު ދެއާޔަތް ކިޔަވައިފިމީހަކަށް، އެ ފުދިގެންވެއެވެ.”\n3. އަބޫ އުމާމާ رضي الله عنه ގެ އަރިހުން ރިވާވެގެން ވެއެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ.\n((مَنْ قَرَأَ آيَةَ الْكُرْسِي دُبُرَ كُلِّ صَلاَةٍ مَكْتُوبَةٍ لَمْ يَمْنَعْهُ مِنْ دُخُولِ الجَنَّةِ إِلاَّ أَنْ يَمُوتَ)) [صحيح الجامع الصغير / 6464]\nމާނައީ: “މީހަކު ކޮންމެ ފަރުޟު ނަމާދެއްގެ ފަހުގައި އާޔަތުލް ކުރުސި ކިޔަވައިފިކަމުގައި ވަނީނަމަ އޭނާ ސުވަރުގެ ވަނުމަށް، މަރުފިޔަވައި އިތުރު ހުރަހެއް ނުވެއެވެ.”\n4. ނުޢުމާން ބްން ބަޝީރުرضي الله عنهގެ އަރިހުން ރިވާވެގެން ވެއެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ.\n((إنّ الله تَعَالَى كَتَبَ كِتاباً قَبْلَ أَنْ يَخْلُقَ السَّمَوَاتِ وَالأَرْضَ بألْفَيْ عَامٍ وهُوَ عِنْدَ العَرْشِ وَإنّهُ أنْزَلَ آيَتَيْنِ خَتَمَ بِهِمَا سُوْرَةَ البَقَرَةِ وَلاَ يُقْرَآنِ فِيْ دَارٍ ثلاثَ ليالٍ فَيَقْرَبُها الشَّيْطان)). [صحيح الجامع الصغير / 1799]\nމާނައީ: “ހަމަކަށަވަރުން އުޑުތަކާއި ބިން ހެއްދެވުމުގެ ދެހާސް އަހަރު ކުރިން ﷲތަޢާލާ ލިޔުއްވުމެއް ލިޔުއްވިއެވެ. އެލިޔުއްވި ލިޔުއްވުން ވަނީ ޢަރުޝިކޮޅުގެ މަތީގައެވެ. އަދި އެކަލާނގެ އެއިން ދެއާޔަތެއް ބާވައިލެއްވިއެވެ. އެއީ ބަޤަރާ ސޫރަތުގެ ނިމުމުގައިވާ ދެއާޔަތެވެ. އެދެއާޔަތް ގެއެއްގައި ތިން ރޭވަންދެން ކިޔަވައިފިނަމަ، ޝައިޠާނާ އެގެޔަކާ ކައިރި ނުވާހުއްޓެވެ.”\nބަޤަރާ ސޫރަތުގެ މާތްކަމާ ބެހޭގޮތުން އައިސްފައިވާ ބައެއް ޟަޢީފް (ބަލިކަށި) ރިވާޔަތްތައް:\n1. ((آيَتَانِ هُمَا قُرْآنٌ وَهُمَا يَشْفَعَانِ ، وَهُمَا مِمَّا يُحِبُّهُمَا اللهُ ، الآيَتَانِ فِيْ آخِرِ سُوْرَةِ الْبَقَرَة)) [((ضعيف جدا)) سلسلة الأحاديث الضعيفة / 1545)]\nމާނައީ: “ޤުރުއާނުގެ ދެއާޔަތެއް ވެއެވެ. އެއީ ޝަފާޢަތެކެވެ.(އެބަހީ: ޝަފާޢަތްތެރިވާނެ ދެއާޔަތެވެ.) އަދި އެއީ އެދެއާޔަތަކާމެދު ﷲ ތަޢާލާ ލޯބިވެވޮޑިގަންނަވާ ދެއާޔަތެކެވެ. އެއީ ބަޤަރާ ސޫރަތުގެ ފަހުދެޔާތެވެ.”\n2. ((مَنْ قَرَأَ سُوْرَةَ الْبَقَرَةِ، تُوِّجَ بِتَاجٍ فِيْ الْجَنَّة)) [((موضوع)) سلسلة الأحاديث الضعيفة / 4633]\nމާނައީ: “ބަޤަރާ ސޫރަތް ކިޔަވައިފި މީހާގެ [ބޮލުގައި] ސުވަރުގޭގައި ތާޖެއް އެޅުވޭހުއްޓެވެ.”\n3. ((إِنَّ لِكُلِّ شَيْء سنَامًا، وَإِنَّ سنَامَ الْقُرْآنِ، سُوْرَةُ الْبَقَرَةِ، مَنْ قَرَأَهَا فِيْ بَيْتِهِ لَيْلاً لَمْ يَدْخُلْهُ الشَّيْطَانُ ثَلاَثَ لَيَالٍ، وَمَنْ قَرَأَهَا فِيْ بيْتِهِ نَهَارًا لَمْ يَدْخُلْهُ الشَّيْطَانُ ثَلاَثَةَ أَياَّم)) [((ضعيف)) سلسلة الأحاديث الضعيفة / 1349]\nމާނައީ: “ހަމަކަށަވަރުން ކޮންމެ އެއްޗެއްގައިވެސް މަތިވެރިކަމެއްވެއެވެ. އަދި ޤުރުއާނުގެ މަތިވެރިކަމަކީ ބަޤަރާ ސޫރަތްކަން ކަށަވަރެވެ. މީހަކު އޭނާގެ ގޭގައި، ރޭގަނޑު އެސޫރަތް ކިޔަވައިފި ކަމުގައި ވާނަމަ ތިން ރޭ ވަންދެން އެގެއަކަށް ޝައިޠާނާ ނުވަންނަ ހުއްޓެވެ. އަދި މީހަކު އޭނާގެ ގޭގައި، ދުވާލު އެސޫރަތް ކިޔަވައިފި ކަމުގައި ވާނަމަ ތިން ދުވަސް ވަންދެން އެގެއަކަށް ޝައިޠާނާ ނުވަންނަ ހުއްޓެވެ.”\n މިތާގައި ‘ފުދިގެންވުން’ ޝަރަޙަކުރުމުގައި ޢިލްމުވެރިން ވަރަށް ގިނަ ގޮތަށް ވިދާޅުވެފައިވެއެވެ. މީގެ ބައެއް މާނަތަކުގެ ތެރޭގައި: *ޝައިޠާނާގެ ނުބައިކަމުން [ރައްކާތެރިކޮށްދިނުމަށް] ފުދިގެންވެއެވެ.\n*ކޮންމެ ނުބައިކަމަކުން [ރައްކަލަކަށް] ފުދިގެންވެއެވެ.\n*ޘަވާބުގެ ގޮތުގައި ފުދިގެންވެއެވެ.\nބައްލަވާ فتح الباري لإبن حجر / مجلد: 11 / ص: 238 / طبعة: دار طيبة


* ޖޫން ހަ ވަނަ ދުވަހުގެ ބަޔާ ގުޅޭ ...\nބާޖިސްކަލޯ ހެއިކެނޑިގެން ވެއްޓުނީ ރަތްދަކަ އަވިން ފިހި ވަރުބަލިވެގެންނެއް ނޫނެވެ. ފަޅު ގޯތީގެ ތެރޭގައި ހުރި ޖަމްބުގަސް ދޮށުގައި އޭނާ ކޮނުނު ވަޅުގަނޑު ތެރެއިން ފެނުނު އެއްޗަކުން ގެނުވި ހައިރާންކަމެއް ގޮސް ބޮލަށް އަރައި އަނބުރައިގަނެގެންނެވެ. އެކަމަކު އެ ވަޅުގަނޑު ތެރޭގައި އޮތީ ގެއްލިގެން ހޯދަމުން ދިޔަ އަންހެން ދަރި، ޒައިނަބުކާނލޯގެ ފުރާނަނެތް މަސްގަނޑެއް ނޫނެވެ. އެއީ ރަތްތަގައްލާ ފޮތީގައި މައިތިރި ވަޅުލާފައިވާ ވަޅުގަނޑެކެވެ. ރަތްތަގައްލާ ފޮތީގައި އޮޅައި އެހާ އަޑީގައި ވަޅުލާނީ ކިހާ ވަރެއްގެ މައިތިރިއެއްކަން އެނގޭތީ ބައެއް މީހުން ބާޖިސްކަލޯ އަށް އެހީގެ އަތެއް ދިއްކޮށްލަން ވެސް އެ ވަޅުގަނޑު ކައިރިއަކަށް ނުދިޔަ އެވެ. ބިރުކަނޑާލާފައި ދިޔަ ބަޔަކު ގޮސް އެންމެފަހުން އޭނާ ކޮނޑަށްލައިގެން ދުއްވައިގަތީ ކެލިދުރުގޭ އެހެން ބެއިންތައް ދުވެފައި އައިސް ފަޅުގޯތި އެކުގައި ހިސޯރުކޮށްލުމުންނެވެ. އެކަމަކު ދެން ވެސް އެއް ބަޔަކު ބިރުން އެތަން ދޫކޮށް ދިޔައީ އެވެ. އަނެއް ބަޔަކު ނަސޭހަތްތެރިވީ ތަގައްލާ ފޮތީގައި އޮޅާފައިވީ މައިތިރި އެއްގޮތަކަށް ވެސް އެތަނުން ނުނެގުމަށެވެ. އެކަމުގެ ތަންދޮރު އެނގޭ މީހުންނާ މަޝްވަރާނުކޮށް އެއަށް އެއްވެސް ކަމެއް ނުކުރުމަށެވެ. ނަމަވެސް ކެލިދުރުގޭ ބެއިން އެ މައިތިރި ނަގަން ފޫގަޅައި ވަޅުގަނޑު ތެރެއަށް ފުންމާލުމުން އެކަމާ ދެކޮޅަށް އެއްޗެއް ބުނަން ކެރުނު ހަމަ އެކަކު ވެސް އެތަނުގައި ދެން ނެތެވެ. އެއް ބަޔަކު ޝަހާދަށްކިޔައި މާތް ރަސްކަލާނގެއާ ވަކީލުކޮށް އެތަން ދޫކޮށް ހިނގައިގަތްއިރު ތަގައްލާ ފޮތީގައި ފޮރުވާފައިވަނީ ކޮން ސިއްރުތަކެއްތޯ ބެލުމަށް ޝައުގުވެރިވެ އަނެއް ބަޔަކު ދުއްވައިގަތީ ކެލިދުރު ބެއިންގެ ފަސްފަހަތުންނެވެ.\nކެލިދުރު އާއިލާގެ ވާހަކަ ފެށިގެން އަންނަނީ ކެލިދުރު ކަލޭފާނޭ ކިޔުނު ނިކަން ބޮޑު ސައުދާގަރަކާ ހިސާބުންނެވެ. ބުނެވޭ ގޮތުގައި ކެލިދުރު ކަލޭފާނަކީ ހއ. ކެލާއިން އައްޑޫ އަތޮޅަށް ހިޖުރަކުރި ނިއަމިއަކަށް ލިބުނު ހަމައެކަނި ދަރި އެވެ. އަނެއް ބަޔަކު ބުނާ ގޮތުން ނަމަ އެ ނިއަމިކަލޭގެ އަކީ އަރަބިކަރައިން ޖަވާހިރާއި ރިހިރަން ފައިސާފޮތި ލޫޓުވާލައިގެން ފިލަން ވެގެން ރާއްޖޭގެ ދެކުނުބިތަށް ރިޔައުކޮށިކުރަމުން ދިޔަ މީހެކެވެ. އެ ދަތުރު ނިންމާލައި އޭނާ ވަޒަންވެރިވީ މީދޫއޭ ކިޔުނު ބިންބޮޑު ރަށެއްގަ އެވެ. ނަމާއި ނަސަބު އޮޅުވާލައި، އެ ރަށުން މީހަކާ އިނދެގެން ލިބުނު ދަރިއަކީ ކެލިދުރު ކަލޭފާނެވެ. ކެލިދުރު މި ނަން އުފެދިގެން އައިސްފައި ވަނީ އައްޑޫ އަތޮޅަށް ނިއަމިކަލޭގެ ދަތުރުކުރި ބަނޑުއޮޑިއަށް ދީފައިވީ "ކެލާދުރު" ގެ ނަމަށް ނިސްބަތްކޮށެވެ. އެކަމަކު މިއިން އެއްވެސް ވާހަކަ އަކީ ހަގީގަތަށް ބުނެދޭން އެނގޭ ވާހަކަތަކެއް ނޫނެވެ. އެއަށް ވުރެ ބޮޑަށް ތޯތޯވާހަކަ އެވެ.\nބައްޕަގެ މުދާވެރިކަމާ އެކު އިތުރު ބަނޑުއޮޑިއެއް ބަނދެ "ކެލިދުރު" ގެ ނަމުގައި ސީނުކަރަ އާއި ސިލޯނަށް ދަތުރުތައް ފަށައި ކެލިދުރުކަލޭފާނު އެންމެފަހުން ބޮޑު ސައުދާގަރަކަށް ބަދަލުވެ އޭނާގެ ވިޔަފާރިތައް މުޅި ރާއްޖެ އަށް ފެތުރިގެންދިޔައީ ކަމަށް ބުނެވެ އެވެ. އެކަމަކު އިސްލާމީ އިންގިލާބުގައި ގެއްލުންވެ ނުފޫޒާއި ބާރު ކެނޑިގެން ދިއުމުގެ ކުރިން ބުއްދިވެރިއެއްގެ ބަސް އަހައި އިސްލާމީ އިންގިލާބުގެ ވެރިންނާ ގުޅުން ބަދަހިކޮށް އެމީހުންގެ އެންމެ ބޮޑު އަދި އެންމެ ރައްކާތެރި ބިމުގެ ގޮތުގައި އޮތް މުލަކަށް އޭނާގެ ދިރިއުޅުން ބަދަލުކުރީ އެވެ. އެއަށް ފަހު އޭނާގެ ހުވަފެނަކަށްވީ އެ ރަށް "ކެލިދުރު ކިއްލާ" އަކަށް ބަދަލުކޮށްލުމެވެ. އެކަމަކު ބަދުނަސީބަކަށްވީ އޭނާ ކައިވެނިކުރި އެކަކާ އެކުގައި ވެސް އެހިސާބަށް އައިއިރު ދަރިއަކު ލިބިފައި ނެތުމެވެ. އެއީ އަމިއްލަ މީހާގެ ބަލިކަށިކަމެއް ކަމަށް ގަބޫލުކުރަން އެންމެ ފުރަތަމަ ކަލޭފާނު ބޭނުމެއް ނުވި އެވެ. އެކަމަކު އައްޑޫ އިން ފެށިގެން ތުރާކުނާ ހަމަ އަށް މީހުންނާ އިނދެ ވަރިކުރަމުން ދިޔައިރު ވެސް އެ ލެއަށް ދަރިއަކު އުފަންނުވުމުގެ އަސްލަކީ ސީދާ އޭނާގެ މައްސަލައެއްކަން ގަބޫލުކުރަން އެންމެފަހުން މަޖުބޫރުވީ އެވެ. އެހިސާބުން ފެށިގެން ޔޫނާނީ ބޭސްވެރިކަމުގައި އަރައި ތިބި އެންމެ މޮޅެތި މީހުން އެއްކޮށްގެން ކިޔަވައި މަތުރައި ބޭސް ބޮއެގެން ލިބުނު އަލަތު ދަރިއަކީ ބާޖިސްކަލޯ އެވެ. އެއަށް ފަހު އަންހެން ދަރިއަކަށް ދަހިވެތިވެގެން ދެން ވެސް ލިބުނީ ހުސް ފިރިހެން ދަރިންނެވެ. ބޭނުންވި ކަހަލަ ދަރިއެއް ނުލިބި ކަލޭފާނު މިދުނިޔެއަށް އަލްވަދާއުކިޔާފައިވިޔަސް އޭނާގެ ނަމާއި ޝަރަފާއި ހައިބަތު ދަމަހައްޓައި، ދެން އޮތް ޖީލުތަކާ ހަމަ އަށް ގެންގޮސްދޭނޭ ވަރުގެ ޖާނުން ވަރުގަދަ އަށް ބެއިން އެވަޑައިގެންނެވީ ދޫކުރައްވާފަ އެވެ. ކެލިދުރުގޭ ބެއިން ހާއްސަވަނީ މި ސަބަބާ ހެދި އެވެ. އަދި އެމީހުން އެއްވެސް ކަމެއްގައި ދޫދީ ބަލިގަބޫލުނުކުރާނެ ސަބަބަކީ މިއީ އެވެ. އެކަމަކު އެ އާއިލާ އަށް މިހާރު ކުރިމަތިވެފައިވާ މުސީބާތަކީ ފާއިތުވެގެން ދިޔަ ބައި ގަރުނު ތެރޭގައި ވެސް އެމީހުން ތަޖުރިބާކޮށްފައިވާ ކަމެއް ނޫނެވެ.\nނަމަވެސް އަށް ބެއިން އެތިބީ ދޫދިނުމުގެ ވިސްނުމެއްގައެއް ނޫނެވެ. އެއަށް ވުރެން ރޫހު ވަރުގަދަކޮށެވެ.\nބޮލަށް ހޭވެރިކަން އެނބުރިއައުމާއެކު ބާޖިސްކަލޯ އަވަސްވެގަތީ ފަޅުގޯތި ތެރެއިން ފެނުނު ތަގައްލާފޮތީގައި އޮޅައި ފޮރުވާފައިވާ ސިއްރަކީ ކޮބައިތޯ ބެލުމަށެވެ. އަދި ވީނުވީއެއް ނޭނގި ގެއްލިފައިވީ އަންހެން ދަރި ވީތަނެއް ހޯދައި ސަލާމަތްކުރުމަށް އޭނާ އަށް އޭގެ ތެރެއިން ލިބެން ހުރީ ކޮން މައުލޫމާތުތަކެއްތޯ ދެނެގަތުމަށެވެ. ހަމަޖެހުމުގެ ނޭވާއެއް ލެވޭނީ އޭރުންކަން ޚުދު ބާޖިސްކަލޯ އަށް ވެސް ގަބޫލުކުރެވެ އެވެ.\nފަރުވާ ދޭން ބޭއްވި ކޮޓަރި ތެރެއިން ނުކުމެގެން ބާޖިސްކަލޯ މުންޑު ކޮށިކުރަމުން އައިއިރު ބޭރުގޭގެ ބޮޑުއަށީގައި އިށީނދެލައިގެން އިނީ އެންމެ ހަގަށް ހުރި ކޮއްކޮ، ސުލައިމާނެވެ. އަށިން ތެދުވެގެން އައިސް އޭނާ ދިއްކޮށްލި ލުނބޯފަނި ތަށި އެއްނޭވާއިން ހުސްކޮށްލުމަށް ފަހު ދެބެއިން ފައިޖަހާފައި ދެން ހިނގައިގަތީ ކެލިދުރުގޭ މައި ގޯވައްޗަށް ދިއުމަށެވެ. އޭރު އިރުއޮއްސެން ގާތްވެ ރަށު ތެރެއަށް އަނދިރިކަން ވެރިވަނީ އެވެ. އެކި ހިސާބުތަކުން ފުޅި ބައްތި އާއި ފާނޫޒާއި ބިގަރުގެ އަލިކަން ފެންނަމުންދެ އެވެ. ކެލިދުރުގޭ ބޭރު ދޮރާށި ހުޅުވާލާފައި ފެންޑާއިން ވަދެގެން އެތެރެއިންލާފައި ގޮސް އެންމެ ފަހަތުގައި ގާއިމުކޮށްފައިވާ ސައްލާ ކޮޓަރި އަށް ބާޖިސްކަލޯ އާއި ސުލައިމާނު ގޮސް ވަންއިރު އެމީހުންގެ އަނެއް ހަ ބެއިންނާއި މި އާއިލާގެ ގަދަރާއި ނުފޫޒު ރަށުގައި ހިފަހައްޓައިދޭ މުހިންމު އެހެން މީހުންތައް ވެސް އެތަނުގެ ދެ ފަރާތުގައި ހަދާފައިވާ އަށިތަކުގައި އިށީނދެލައިގެން ތިބެ އެމީހަކަށް ތެޅުނު އަނގައެއް ތަޅަމުން ދަނީ އެވެ. ފުރާޅު ގަތާފައިވާ ދުނބުރި ދަނޑިތަކުގައި އެލުވާފައި އޮތް ހަތަރު ވަރަކަށް ފާނޫޒުން އެ ކުޑަ މަޖިލިސް އޮތީ ނިކަން ގަދަ އަށް ދިއްލައި ރީނދޫކޮށްލައިފަ އެވެ.\nހުޅުވިގެން ދިޔަ ދޮރުން ބާޖިސްކަލޯ އެތެރެއަށް ވަނުމާއެކު މުޅި މަޖިލިސް އެކުގައި ހިމޭންވެގެން ހިނގައްޖެ އެވެ. އެތަނުގެ ދެ ފަރާތުގައި ގާއިމުކޮށްފައިވާ އަށިތަކުގެ މެދުގައި އޮތް މަގުން ހިނގާލާފައި ކުރިއަށް ގޮސް، އެންމެ އެތެރެއިން ހާއްސަކުރެވިފައިވާ ގޮނޑީގައި ބާޖިސްކަލޯ ހަމަޖެހިލުމުން މަޖިލީހުގެ ދޮރުލައްޕައި ތަންޑުދަނޑިގަނޑު އަޅުވައިފި އެވެ. އެއަށް ފަހު ރަތްތަގައްލާ ފޮތި އޮޅާލާފައިވީ ފޮށިގަނޑު ގެނެސް އޭނާގެ ކުރިމަތީގައި ބަހައްޓައިފި އެވެ. އަދި އޭގެ މަތީގައި ބާއްވާލާފައި އޮތް ބަކަރިހަން އެޅި ފައިވާން ކިބަ ފެނުނުވަގުތު ބާޖިސްކަލޯ އަށް ހީވީ އޭނާގެ ހަތަރެސްފައި ފިނިވެ ގަނޑުވިހެންނެވެ. ނަމަވެސް ބަލަން ނުހުރެ ބަރު ފިޔަވަޅެއްގައި ތެދުވިގެން ގޮސް ފޮށިގަނޑު ކައިރިއަށް އެއް ކަކޫމައްޗަށް ތިރިވެ ޒައިނަބުކާލޯގެ ފައިވާން ކިބަ އަތަށް ނަގައި މޭގައި ޖައްސާލަމުން ދެ ލޯ މަރައި މަޑުމަޑުން ފުން ނޭވާއެއް ނަގައި ދޫކޮށްލި އެވެ. ލޯ ހުޅުވައިލުމަށް ފަހު ދެން އޭނާ ނިއުޅުވައިލީ ތަގައްލާ ފޮތިގަނޑެވެ. އެކެހެރި ފޮތިގަނޑު ހަތަރު ފަރާތަށް ވެއްޓިގެން ގޮސް އޭގެ ތެރެއިން ފާޅުވީ މަތިޖަހައި ބަންދުކޮށްފައިވާ ރިހި ފޮށިގަނޑެކެވެ. އޭގެ ވިދުންގަނޑު ފެނި އަޝޯހުވެގެން އެ މަންޒަރު ރަނގަޅަށް ބެލުމަށް މަޖިލީހުގަައި އެއް ބަޔަކު ކޮޅަށް ތެދުވިއިރު އަނެއް ބަޔަކު ކިރިޔާ އިވޭވަރަށް ކަންފަތްދޮށުގައި ބުނަމުން ދިޔަ ވާހަކަތަކާއި ބަދަލުކުރަމުން ދިޔަ އެކި ހިޔާލުތައް އެކުވެ އެތަނުގައި އޮތް ހިމޭންކަން އެއްކޮށް ގެއްލިގެން ހިނގައްޖެ އެވެ.\nރިހި ފޮށިގަނޑު ފެނި ބާޖިސްކަލޯ ވެސް ހުރީ ހައިރާންވެފަ އެވެ. ނަމަވެސް އޭގެ ބޭރުގައި ކަނޑައިނަގައި ލިޔެފައިވީ ލިޔުންތަކާއި އަޅާފައިވީ ކުރެހުންތަކާއެކު އެ ފޮށިގަނޑުގެ ބެބުޅުމަށް ގެއްލިގެން ނުގޮސް އޭނާ ބޭނުންވީ އެތެރޭގައިވީ ވާހަކަތައް ހޯދައި ބެލުމަށެވެ. އެކަމަކު މި ފޮށިގަނޑު ހުޅުވުން އެމީހުން ހީކުރިހާ ފަސޭހަ ކަމަކަށް ނުވި އެވެ. އެންމެފަހުން ކޯރާޑީއަކުން ތަޅައި އޭގެ ތަޅު ހަލާކުކޮށްލެވުނުއިރު ހޭރެމުން ހޯބޯލައްވަމުން އައި އަންހެނަކު ދޮރުގައި ތަޅައިގަނެ ތަންޑުދަނޑިގަނޑު ހަލާކުކޮށް އެތެރެއަށް ވަދެގަނެފި އެވެ. އެވަގުތު ސައްލާ މަޖިލީހުގައި ތިބި އެންމެން ފުންމައިގެން ތެދުވެ އެކުގައި އެ ދިމާލަށް ހުއްޓިއްޖެ އެވެ. އޭރު ދޮރުމެދަށް ވެއްޓި އޮތީ ކެލިދުރު ސުލައިމާނުގެ އަންހެނުން ދޮންބިބީ އެވެ. ގިސްލަ ގިސްލާފައި އޭނާ ކިޔަމުން ދިޔަ އެއްޗެއް އެހާ ރަނގަޅަށް ސާފުނުވިޔަސް އެމީހުންގެ އެއްމާބަނޑު ދެ ދަރިންނަށް ކޮންމެވެސް ކަމެއް ވެއްޖެކަން އެތަނުގައި ތިބި އެންމެނަށް ވެސް އެހިސާބުން ކަށަވަރުވެއްޖެ އެވެ. އެއީ ފުރާވަރަށް އެޅިފައިވާ ދެ އަންހެން ދަރީންނެވެ.\nދޮންބިބީގެ ގާތަށް ފުންމައިގެން ދިޔަ ސުލައިމާނުގެ ކަންފަތް ދޮށުގައި އޭނާ ބުނެލި ވާހަކައަކާ އެކު ހަޅޭފަޅޭޖަހަމުން އެ ފިރިހެން މީހާ ދެން ދުއްވައިގަތީ ބޭރަށެވެ. ފުންމައިގެން ތެދުވެ ދޮންބިބީ ވެސް ލިބާސްގަނޑު ކޮށިކުރަމުން ދުއްވައިގެންފި އެވެ. އަދި ސައްލާކުރަން އެއްވެ ތިބި މީހުންގެ ތެރެއިން ވެސް އެއް ބަޔަކު އެދެމަފިރިން ފަހަތުން ދުއްވައިގަތެވެ. ނަމަވެސް ކުރިމަތިން ފެނުނު މި މަންޒަރަށް ހަރަކާތްކޮށްލާނެ ގޮތެއް ނޭނގިފައި ކަހަލަ ގޮތަކަށް އެދިމާލަށް ބަލަހައްޓައިގެން ބާޖިސްކަލޯ އަށް ހަމަ ހުރެވުނީ އެވެ. ނުވަތަ ސުލައިމާނުގެ ދެ އަންހެން ދަރީންނަށް އެ ޖެހުނު ހާލަކީ އަމިއްލަ ދަރިއަށް ވެސް ޖެހުނު ހާލާތޭ ހިތަށް އަރައި ފިކުރުހުުސްވީ އެވެ. މިހެން ހުއްޓައި ބާޖިސްކަލޯ އަށް ފުރިހަމަ ހޭވެރިކަމެއްވީ އޭނާގެ އެހެން ކޮއްކޮއަކު ގާތަށް އައިސް ކޮނޑުގައި އަތުން ޖަހާލައި ގޮވާލުމުންނެވެ. އެއަށް ފަހު އެ ސޮރު ވެސް ބޭރަށް ދުއްވައިގެންފި އެވެ. ވަށައިގެން ބަލައި ހޯދާލިއިރު ސައްލާގެ މަޖިލީހުގައި ދެން ހުރީ ބާޖިސްކަލޯ އެކަންޏެވެ. ހަދާނެ ގޮތެއް ނޭނގި، ދެހިޔާލެއްގައި ހުރެފައި އޭނާ އަށް ތިރިވެލެވުނީ ކުރިމަތީގައި ބަހައްޓާފައި ހުރި ރިހި ފޮށިގަނޑު ކައިރިއަށެވެ. ތަޅު ހަލާކުކޮށްލައިގެން މަތިގަނޑު ހުޅުވާލާފައި ހުރި މި ފޮށިގަނޑެއް ދޫކޮށްލާފައި ކޮއްކޮގެ ދަރިންނަށް ވީގޮތެއް ބެލުމަށް ދާން ބާޖިސްކަލޯ ކިތަންމެ ބޭނުންވިޔަސް އަމިއްލަ ދަރިފުޅުގެ ހިތާމާގައި އޭނާވީ އެހެން ޖަވާބަށް ފެންބޮވައިގެންފަ އެވެ. އަދި އޭނާ ގަބޫލުކުރާ ގޮތުން ނަމަ އަމިއްލަ ދަރިއާއި އެހެން ކުދިންތަކެއް ވެސް ރަށުން ގެއްލުމާ ގުޅިފައިވާ ހުރިހާ ސުވާލެއްގެ ޖަވާބުވީ އެ ފޮށިގަނޑު ތެރޭގައެވެ.\nމިހެން ހިތަށް އަރައި ލޭކައްކުވާލައިގެން ގޮސް މަތިގަނޑު ނަގައި ހޫރުވާލުމަށް ފަހު ފާނޫޒެއް ނަގައިގެން ގެނެސް ފޮށިގަނޑަށް ބާޖިސްކަލޯ އަލިކޮށްލި އެވެ. އޭގެ ތެރެއިން ދެން ވެސް ފެނުނީ ތަގައްލާ ފޮތިގަނޑެއްގައި އޮޅައި ބަންދުކޮށްފައިވީ އެއްޗެކެވެ. ދެން އެ ފޮށިގަނޑު ފުރާލާފައި ވަނީ ކަނޑައިނަގައި ލިޔެފައިވާ ހިރިގަލާއި ބޮއްޔާއި އަދަދުން ކިޔައިދޭން އުނދަގޫވާވަރަށް ގިނަ ސަންގުންނެވެ. ބޯޅައެއްހެން އޮޅާލާފައި އޮތް ތަގައްލާ ފޮތިގަނޑު މި އެއްޗެހިތަކުގެ މަތީގައި ނިކަން ރީއްޗަށް ބާއްވާލާފައި އޮތްއިރު ހިރިގަލާއި ބޮއްޔާއި ސަންގުތަކުގެ ތެރޭގައި ވަޅުލެވިފައި އޮތް ބަކަރިހަންބޮނޑިވަރެއް ފެނެ އެވެ. ރިހި ފޮށިގަނޑުގެ ތެރެއަށް އަތް ކޮށްޕާލައިގެން އެ ބޮނޑިވަރު ނަގައި ފާނޫޒުގެ އައްޔަށް ދިއްކޮށް ނިއުޅުވާލުމުން ފެނުނީ ފައިދިގު އަރަބިތާނައިގެ އެވޭލާ އަކުރުތަކުން ލިޔެ ފުރާލާފައިވީ ފަތްފުށްތަކެކެވެ. އޭގައި ލިޔެފައި ވަނީ ލެއިންނެވެ.\nގޮތްނޭނގޭ އެލިޔުންތަކަށް ބާޖިސްކަލޯ ގެނބެމުން ދަނިކޮށް އޭނާގެ ސަމާލުކަން ދަމައިގެން ގޮސް ފޮށިތެރެއަށް އަލުން ވެއްޓުނީ ތަގައްލާ ފޮތި އޮޅައި ބޯޅައެއްގެ ސިފަޖެހިފައި އޮތް އެތި ތެޅިލިހެން ހީވެގެންނެވެ. ފޮށިގަނޑު ތެރެއިން ކުދިބޮއްޔާއި ސަންގުތައް އެކަތި އަނެކައްޗާ ޖެހި ތެޅެމުންދާ ހިމުން އަޑެއް އޭރު އިވެމުންދެއެވެ. ހީވަނީ ބިންހެލުމެއް އައިސްގެން އޭގެ ލޮޅުމަށް ފޮށިގަނޑާއި އޭގައިވީ ހުރިހާ އެއްޗެއް ތެޅެމުންދިޔަހެންނެވެ. އެއަޑަށް ސަމާލުވެގެން ލަސް ފިޔަވަޅުތަކެއްގައި ކުރިއަށް ޖެހި ބާޖިސްކަލޯ ފޮށިތެރެއަށް ފާނޫޒު ދިއްކޮށްލި އެވެ. އޭރު އޭނާ އަށް ފެންނަނީ ތަގައްލާ ފޮތިގަނޑުގެ ތެރޭގައިވީ އެ އެއްޗެއްގައި ވިންދުޖަހައި ކުއްލިކުއްލިއަށް ހެލެމުންދާ މަންޒަރެވެ. އޭގެ ތެރޭގައި ދިރޭ އެއްޗެއް ބަންދުވެ، ސަލާމަތަށް އެދި ތެޅެމުންދާ ކަހަލަ އެވެ. ހީވަނީ އެތެރޭގައި ބަންދުވެފައި އޮތް އެ އެއްޗެއް ކެހެރީގެ އެ ފޮތިގަނޑު އިރާލައިގެން ނުކުމެދާނެހެންނެވެ.\nޖެހިގެން އައީ ސާދަވިލޭރެއެކެވެ. ލޭ ފޭދިފައިވީ ބޮޑު ހަނދު އުދަރެހުން ދައްކައި ބޯމައްޗަށް އަރަމުން ދިޔައިރު ވެސް ކެލިދުރުގޭ ބެއިންނާއި އެމީހުންގެ މުއްފަތުން ކައިގެން އުޅުނުހާ ބަޔަކު ހޭބޯނާރައި އަތްފުނައުއަޅަމުން ދިޔައީ ސުލައިމާނުގެ ދެ އަންހެން ދަރިން ވީތަނަކުން ހޯދައިގެން ސަލާމަތުން ގެއަށް ގެންދިއުމަށެވެ.\nދެ ދަރީން ގޭގައި ނެތް ކަން ދޮންބިބީ އަށް އެނގުނީ ގިފިއްޔަކަށް ޖެހިލާފައި އެނބުރި ދިޔަތަނުންނެވެ. ކިޔަވަން ހުރި ޚަތިމުން އަތްދޫކޮށް ތެދުވިގެން ދިޔައިރު ދެ އަންހެން ދަރިން ޝަހާދަތްކިޔައި ފަލަގް ނާސް ނިންމައި ކުރުސި ކިޔަވަން އެނދަށް އަރައި ތިއްބެވެ. ފުޅިބައްތިއެއްގެ އަލިކަމުގައި މާގެފެލިއަކަށް ތިރިވެލައިގެން އޮތްވައި ދޮންބިބީގެ މޭގަނޑު އަނގަޔަށް އައީ ގިފިލީގެ ކަނަކަށް ވެރިވެފައި އޮތް އަނދިރިކަމެއްގެ ތެރެއިން ރަތް ރީނދޫ ކުލައިގެ ދެ ލޯ ކުއްލިއަކަށް ދިއްލި އަލިފާންހެން އަނދައިގަތުމުންނެވެ. ގަތްބިރާ އެކު ފުޅިބައްތި އެއްލާލާފައި ފުންމައިގެން ތެދުވެ އެތެރެއަށް ވަދެ ގިފިލީގެ ދޮރު ލައްޕައި ބޮޑުތަންޑު އަޅުވައި އެތަނުގައި ދޮންބިބީ މަޑުކޮށްލި އެވެ. ފެނުނު މަންޒަރު ވަހުމަކަށް ވެދާނެ ކަމަށް ގަބޫލުކޮށްގެންނެވެ. މިހެން ހިތަށް އަރައި، ދޮރުކައިރީގައި މަޑުކޮށްލައިގެން އެ ބިރުވެރިކަމަށް ހިތް ތެޅިލަތެޅިލަ އިންދައި ގޭތެރެއިން ދެން އިވުނީ އަންހެން ދެ ދަރިން ހަޅޭއްފަޅޭއްޖަހައިގަތް އަޑެވެ. ހާސްވެފައިވީ ހާލުގައި ދުވެފައި ގޮސް އެދިމާލަށް ބޯދިއްކޮށްލިއިރު އެމީހުން އެތާ ޖެހުނު ލަކުނުވެސް ނެތެވެ. އިރާލައިގެން ވެއްޓިފައި އޮތް މަދިރިގޭގަނޑެއްގައި ލޭހޭކި އިނގިލީގެ ނިޝާންތައް އެޅިފައި ހުއްޓެވެ. އަދި އެނދު ކައިރިއަށް ވެއްޓިފައި އޮތް ޖަންބުމަލަކުން ކަޅު ހިނިތަކެއް ނުކުމެ ލޭގެ ތިކިތަކަށް ޖަމާވަމުންދެ އެވެ.\nއެ މަންޒަރަށް ބަލަން ނުހުރެ ރޮއި ހޭރެމުން ދޮންބިބީ ދުއްވައިގަތީ ސައްލާގެއަށް އެއްވެތިބި ކެލިދުރު ބެއިންގެ ގާތަށެވެ. އެކަމަކު ސާދާވިލޭރެއެއްގައި އަރައި ފައްކާވަމުންއެދާ ލޭގެ ހަނދަށް ހެކިކޮށް ބުނަން ޖެހޭނީ ކެލިދުރުގޭ ބެއިންނަށް ދެން ކުރެވޭނެ ހަމަ އެއްވެސް ކަމެއް ނެތޭވެ. އަދި އެމީހުންގެ މައްޗަށް ފާވާން އުޅޭ މުސީބާތުން މިންޖުކޮށްދެވޭނެ އިންސިއެއް އެމީހުންގެ ބިމަކު ނުވާ ކަމެވެ.\nނިރޮޅު މުށްގަނޑުލީ ވަޅި އަތަށް ހެޔޮވަރުކޮށްލާފައި މަސްގޮނޑިއެއްގައި އިށީނދެލައިގެން އިނދެ ހުސޭނު ފެށީ އެ ވަޅި ހަނުލާށެވެ. އޭނާ އެގޮތަށް އިށީނދެލައިގެން އިންއިރު އިސްކޮޅުހާ އުސް ހިސާބު މަތިން ފެންނަން އޮތް ދުނބުރި ދަނޑިގަނޑެއްގައި އެލުވާފައިވާ ފުޅިބައްތިއެއްގެ ރަންރީނދޫ ފަނޑުކަމެއް އެތަނަށް ވެރިވެގެން އޮތެވެ. ހުސޭނު އިނީ ހުސްގަޔާ އެވެ. އޭނާގެ ވަށައިގެން ފެންނަ ފާރުތަކަށް ބަލާއިރު އެތަން އެންމެ ވައްތަރީ ކޮނެގެން ހަދާފައިވާ ބިންގަރާހަކާއެވެ. އެކަމަކު އެތަނަށް ވަންނާނެ ދޮރެއް ނުވަތަ ނުކުންނާނޭ ގޮތެއް އަލި އެޅިފައި އޮތް ހިސާބަކުން ފެންނާކަށް ނެތެވެ. ވެލީގެ ފާރުތަކަށާއި ފުރާޅުގަނޑަށް ބާރު ދިނުމަށް އެތަން މިތަނުގައި ދުނބުރި އާއި ފުނަ ތަނބު ވިއްދައި ކައްތިރި ހަދައި ބުރަފަތިކޮށްފައިވާ މަންޒަރު ވަރަށް ރީއްޗަށް ފެނެއެވެ. ހުސޭނު އިށީނދެލައިގެން އިން ގޮނޑި ކައިރީގައި ބަހައްޓާފައި ހުރި މުޅޯއްޓެއް ފުރިގެން ބަންޑުންވެފައި ވަނީ ޖަންބުމަލުންނެވެ.\nހިތްހަމަޖެހޭ ވަރަށް ވަޅި ތޫނުކޮށް ނިމިގެން ހުސޭނު ގޮނޑިން ތެދުވެ ފުޅިބައްތި އެއް ފަރާތެއްގައި އެލުވައިލުމަށް ފަހު މަސްގޮނޑި ވެސް ނަގައި އެއްފަރާތްކޮށްލި އެވެ. އެއަށް ފަހު ބައްތީގެ އަލި ނުފޯރާ ހިސާބަކަށް ގޮސް ގެއްލުމަށް ފަހު އެނބުރި އެ އަލިކަމުގެ ތެރެއަށް އައިއިރު އަތުގައި ހައެއްކަ ކުޅީކުކުޅު އޮތެވެ. ގެންފައިވާ ބިރަށް ފިތްކަނޑައިގެންގޮސް މައިތިރިވެފައިވާ ހެން ހީވާ އެ ކުކުޅުތަކުގެ ފަޔާއި ފިޔަތައް ވަނީ ރޯނުގަނޑަކުން އައްސައިފަ އެވެ.\nމި ކުކުޅުތައް ގެނެސް ހުސޭނު ދެން ފެށީ، އެއިން ފަހަރަކު ކުކުޅެއް ނަގައި، ބޯމަތިން ހުރަހަށް ފެންނަން އޮތް ދަނޑިގަނޑުގައި އައްސައި އެލުވާށެވެ. އެގޮތަށް ހުރިހާ ކުކުޅެއް އެލުވައި ނިމުމުން އަނެއްކާވެސް ހުސޭނު ގޮސް އަނދިރިގަނޑަށް ވަދެއްޖެ އެވެ. އެނބުރި އައިސް، ކުރިން އެލުވި ވަލުކުކުޅުތަކާ ދިމާލަށްވާ ގޮތަށް ބިންމަތީގައި އަޅައި ނިއުޅުވާލީ ހިސާބަކަށް ބައުވެފައި އޮތް ތުނޑުކުނާގަނޑެކެވެ. އެއަށް ފަހު ރުލެއް ނެތް މިންވަރަށް އެދާން އޮމާންކޮށްލުމަށް ފަހު ކޮޅަށް ތެދުވެ އެ ތުނޑުކުނަލަށް ބަލަން އިނދެފައި ފުންނޭވާއެއް ދޫކޮށްލުމަށް ފަހު އަނެއްކާވެސް އަނދިރިގަނޑާ ދިމާލަށް އެނބުރިގެން ހިނގައިގަތެވެ. ދެން އެ ދިމާލުން އިވެން ފެށީ އަންހެން ކުއްޖެއްގެ ގިސްލުމުގެ އަޑެވެ. ފުޅި ބައްތީގެ އަލި އެކުއްޖާގެ ގަޔަށް އެޅުނުއިރު ފަން ދިގު އިސްތަށިގަނޑު އަތަށް އޮޅާލައިގެން އޭނާ ބިންމަތީގައި ކޫއްތަމުން ހުސޭނު އަންނަނީ އެވެ. ކޫއްތަމުން ގެނެސް އެންމެފަހުން ދެ އަތް ދަނޑިމައްޗަށް އެ ކުއްޖާ ނަގައި ތުނޑުކުނަލަށް ތިރިވެ އޭގެ މަތީގައި ނިކަން ލޯބިން އޭނާ ބާއްވާލައިފި އެވެ. އެއަށް ފަހު ކައިރީގައި ހުރި ޖަންބުމަލުގެ މުޅޯށި ނަގައި އެ ކުއްޖާގެ މޫނަށް އޮއްސައިލި އެވެ.\nލޯ ބޮޑުކޮށްލައިގެން ތުރުތުރުއަޅަމުން ދާ ހާލެއްގައި ހުސޭނާ ދިމާލަށް ބަލަން އޮތް އެ މައުސޫމުކަމުގައިވީ ރީތިކަމަށް ދަހިވެތިވެފައިވާ ނަޒަރަކުން ބަލަން އިނދެފައި ހުސޭނުގެ ތުންފަތްމަތީގައި ކުޅެލީ ލުއި ހިނިތުންވުމެކެވެ. މި އުފާވެރިކަމެއް މޫނު މައްޗަށް ވެރިވެގެންދިޔައިރު ވެސް ކަޅިޖަހާނުލައި އަންހެން ކުއްޖާއާ ދިމާލަށް ބަލަން އޭނާ ހުއްޓެވެ. މިހެން ހުރެ ހިތްފުރާލައިގެން ކުއްލިއަކަށް ތިރިވެލައިގެން ގޮސް އެ ކުއްޖާގެ މޫނުމަތީގައި ވަރުގަދަ އެތިފަހަރެއް އަޅުވައި ޖަންބުމަލުގެ ތެރެއަށް އޭނާ ދަންމާލި އެވެ. އެއަށް ފަހު ދެކަކޫ ޖަހައި، ގުދުވެލައިގެން އޮވެ އެ އަންހެން ކުއްޖާގެ ލިބާސްގަނޑު ވަޅިއަކުން ކޮށައި ކުދިކޮށް ނަގައި ދުރަށް އެއްލައިލި އެވެ.\nތުނޑުކުނާ މަތީގައި އޮތް އަންހެން ކުއްޖާ އޮތީ ހޭނެތިފަ އެވެ. އެއީ ކެލިދުރުގޭ ބާޖިސްކަލޯގެ ފުރާނަކަމުގައިވީ ބާރަ އަހަރުގެ ޒައިނަބުކާނލޯ އެވެ. ހަށިގަނޑު ކަމީނާވެގެން ގޮސް ކިރިޔާ ސިފައެނގޭ ވަރުވިޔަސް އެ ކުއްޖާގެ ފުރާނަ އަދި އެބަހުއްޓެވެ.\nހޭނެތިފައި އޮތް ޒައިނަބުކާނލޯގެ ފަން އިސްތަށިގަނޑާ ކުޅެން އިނދެފައި ކޮޅަށްތެދުވެ ހުސޭނު ހިފީ ތުނޑުކުނާ މައްޗަށްވާ ގޮތަށް އެލުވާފައިވީ ވަލުކުކުޅުތަކުގެ ތެރެއިން ކުކުޅެއްގެ ކަރުގަ އެވެ. އެއަށް ފަހު، ތޫނުކޮށްފައިވީ މަސްވަޅި އަނެއް އަތުން ގެންގޮސް އޭގެ ކަރުގައި އަޅައި ކަތިލައިފި އެވެ. އެއިން އޮހޮރިގެންދިޔަ ލޭތައް ޒައިނަބުކާނލޯގެ މޫނަށް ވެރުނުއިރު އެލުވާފައިވީ ހުރިހާ ކުކުޅެއް ކަތިލައި އެއިން އޮހޮރެމުންދިޔަ ލެއިން އޭނާ ކަޅިވަނީ އެވެ.\nއޭގެ ހޫނާއި ތެތްކަމުގެ ތެރެއިން ޒައިނަބުކާނލޯ އަށް ހޭވެރިކަންވެ ދެ ލޯ ހުޅުވާލެވުނުއިރު ކިޔެވެލިކިޔަވައި ހޯބޯލައްވަމުން އުނުއޮރިޔާމާ ހުރެގެން ހުސޭނު ނަށައި ވަޖިދުވަންނަނީ އެވެ. އެ ހާލެއްގައި އޭނާ ވަނިކޮށް ފިލަން ދުއްވައިގަންނާނެ ހިތްވަރެއް ލިބި ތުނޑުކުނައު މަތިން ތެދުވަން ހިފާލުމުން ޒައިނަބުކާނލޯ އަށް ކިރިޔާ ހިރިލެވުނީ އެވެ. އެވަގުތު ދުނިން ދޫކޮށްލި ތީރެއް ހެން އެނބުރެމުން އައިސް މެޔަށް ވަން ވަޅިއާ އެކު އެކާނލޯގެ އެ ހަރަކާތްވީ އޭނާގެ އެންމެ ފަހު ނޭވާއަށެވެ. އަރުވަމުންދިޔަ ވަޖިދުގަނޑުގެ ތެރެއިން ހޫރާލި ވަޅި ގޮސް ޒައިނަބުކާނލޯގެ މެއަށް ހެރި އޭނާ އަލުން ތުނޑުކުނާގަނޑު މައްޗަށް ހިމޭންވި މަންޒަރު ބަލަން ހުރެފައި ހުސޭނު ގޮސް އަނެއްކާވެސް އެ އަންހެން ކުއްޖާ ކައިރިއަށް ކަކޫ މައްޗަށް ވެއްޓިގަތެވެ. އެއަށް ފަހު މެއަށް ހެރިފައި ހުރި ވަޅި ދަމައި ނަގައިގެން ގެންގޮސް އޭގެ ތުނޑު އެ ކުއްޖާގެ ލަގޮނޑިވަޅުގައި ޖައްސައި ކިޔެވެލިކިޔަވަމުން އެތެރެއަށް ކޮށްޕާލި އެވެ. އެވަގުތު މަސްގަނޑު ކެފިގެންދިޔަތަނުން ބޮކިޖަހާފައި ލޭ އަރައިގަތެވެ. ނަމަވެސް އެކަމަކަށް މާ ބޮޑު ފަރުވާލެއް ނުދީ، ވަޅި ޖަހައި ކޮށްޕާލި ހިސާބުން ފެށިގެން ފޫޅާހަމަ އަށް ދަމާލައި ބަނޑުފަޅައިލުމުން ލެއާއެކު ގޮހޮރުގަނޑު އެތަނަށް ފައިބައިފި އެވެ. ހުސޭނު ދެން ހެދިގަތްގޮތުން ހީވީ ހައިވެގެން ގޮސް ހާންތިވެފައި އޮތް ވަލުޖަނަވާރަކަށް ލޭގެ ތާޒާ ކޯރަކުން މަސްގަނޑެއް ފެނިގެން އަރައިގަނެ ވަކިތަކުން ނޮޅައި އިރައި ކުދިކޮށް ހުސްކޮށްލިހެންނެވެ.\nޒައިނަބުކާނލޯގެ މޭގަނޑު އިރާލައިގެން ދެ އަތަށް ނަގައިގެން ކައި ހުސްކޮށް ކަރުގެ އެންމެ އެތެރެއިން ހުސޭނު ހޭރެމުން ދިޔައިރު ސިފަ ނޭނގޭ ވަރަށް އޭނާގެ މޫނާއި ހަތަރެސްފައިގައިވީ ލެއިން ދުލިލެވިފަ އެވެ. ކުރިމަތީގައި އޮތް ހަށިގަނޑުން އޮހޮރެމުން ދިޔަ ލޭތަކުގެ ތެރެއަށް ދެ އަތްތިލަ ޖަހައި ބަކަތައި އެންމެ ހުތުރު އަޑުން އަޑުނަގައި ހަޅޭލައްވަމުން ގޮސް އޭނާ މައިތިރިވީ އެގޮތަށް އިރުގަނޑެއްވީފަހުންނެވެ. އެއަށް ފަހު ވަރުބަލިކަމުގައި މާނޭވާލަމުން ހަތަރެސް ފައި ޖަހާފައި ދާކަހަލަގޮތަށް ގޮސް ވަޅިން ޖައްސައި ބުރިކޮށް އަތަށް ދަމައިގަތީ ޒައިނަބުކާނލޯގެ ހިތެވެ. ގޮށްމުށެއް ވަރުގެ އެ ހިތުގައި އޭރު ވެސް ވިންދުޖަހަ އެވެ.\nމަޑުމަޑުން މާނޭވާލަމުން އެ ކުޑަކުޑަ ހިތަށް ބަލަން އިނދެފައި މުޅޯށި ޖަހައި ކައިރިކޮށް އޭގެ ތެރެއަށް ހުސޭނު އެ ހިތް ވައްޓާލި އެވެ. ދެން އަނެއްކާވެސް އޭނާ އެނބުރިގަތީ ޒައިނަބުކާނލޯއާ ދިމާލަށެވެ. އަދިވެސް ހިތްނުފުރެނީތޯއްޗެވެ. ނުވަތަ އެއްވެސް ކުށެއް ނެތް އެ ކުޑަކުޑަ އަންހެން ކުއްޖާ އަށް ހަދާލެވުނު ގޮތް ފެނި އަމިއްލަ އަށް ހައިރާންވެ އެ އަނިޔާ އަށް ބަލަހައްޓައިގެން އިނދެވުނީ އެވެ. ނަމަވެސް އިރުކޮޅެއްވަންދެން އެ ހުސްކަމެއްގައި ހިމޭންވެލައިގެން ހަރަކާތް ހުއްޓި ހުރުމަށް ފަހު ޒައިނަބުކާނލޯއާ އިތުރަށް ގާތަށް އޭނާ ޖެހިލި އެވެ. ދެން ކަފައި ނަގަން ފެށީ އެ ކުއްޖާގެ މޫނެވެ.\nސުލައިމާނުގެ ދެ ދަރިން ތިބީ ކަނަކަށް ވަދެ ފިލަ އެވެ. އެތަނަށް ވެރިވެފައި އޮތް ކަނުއަނދިރީގައި ހިރިލަން ވެސް ނުކެރި، ގިސްލަން ވެސް ނުކެރިފަ އެވެ. އެހެން ތިއްބައި މާ ދުރުން ދައްކާލި ފުޅިބައްތިއެއްގެ އައްޔާއެކު ދެ ކުދިން އެކަކު އަނެކަކާ ގާތަށް ޖެހި އޮޅުލައި ބައްދައި ތުރުތުރުއަޅަން ފަށައިފި އެވެ. ފުޅިބައްތި ހިފައިގެން ދުރުން އެ އަންނަ މީހަކީ ކާކުކަން އެ ކުދިންނަށް އެނގޭ ކަހަލަ އެވެ. ނަމަވެސް ކުރިމަތިން އެ އަންނަ ބިރަށް ފިލަން ދުވާނޭ ތަނެއް އެމީހުންނަކަށް ނުފެނެ އެވެ. އެ މީހަކު ކައިރިވަމުން ދިޔަ ވަރަކަށް އެ ކުދިން ކަނަށް ވަދެ ކުޑަވެވުނު އެންމެ ކުޑައެއްވަމުން ގެންދިޔައީ އެނޫން އެހެން ގޮތެއް ނެތީމައެވެ. އެކަމަކު އެންމެފަހުން ފުޅިބައްތީގެ އަލި އައިސް އެމީހުންނާ އަރައި ހަމަކޮށް އެ ދެ ކުދިންގެ މޫނުމައްޗަށް ވެރިވަމުން ދިޔަ ހުރިހާ އިހްސާސެއް ހާމަކޮށްލި އެވެ. އޭރު އެ ދެ އަންހެން ދަރިން ރޯމަހެއް ފަދައިން ތުރުތުރުއަޅަމުންދަނީ އެވެ.\nފުޅިބައްތި ހިފަހައްޓައިގެން ހުރިގޮތުން އެ މީހެއްގެ މޫނަށް ވަނީ ހިޔަނިއެޅި ފޮރުވިފަ އެވެ. އޭނާގެ މޫނު ފެންނަވަރުވީ ކައިރިއަށް އައިސް ދެ އަންހެން ކުދިންގެ ކުރިމަތީގައި އުޑަފައިން އިށީނދެ ފުޅިބައްތި ބިންމަތީގައި ބެހެއްޓުމުންނެވެ. އެއީ ހުސޭނުކަން އެނގެނީ އޭނާގެ އަނެއް އަތުގައި އޮތް ނިރޮޅު މުއްގަނޑުލީ ވަޅިއާ ހެދި އެވެ. ނަމަވެސް ފުޅިބައްތީގެ އަލި އެޅިފައިއެވާ މޫނަކީ ހުސޭނުގެ މޫނެއް ނޫނެވެ. އަދި ދެ އަރިމަތިން ކޮނޑުމައްޗަށް ވެއްޓޭ ވަރަށް ދިގުކޮށް އޮންނަ ފަން އިސްތަށިގަނޑެއް ވެސް ހުސޭނުގެ ނޯންނާނެ އެވެ.\nއޮރިޔާމުން ހުރި މިި ފިރިހެން މީހާގެ މޫނުގައި ހަރުކޮށްފައިވާ ޒައިނަބުކާނލޯގެ މޫނު ފެނި ސުލައިމާނުގެ ދެ އަންހެން ދަރިން ފިތްކަނޑައިގެން ހިނގައްޖެ އެވެ. އަދި ރޮއި ހޭރި ސަލާމަތަށް އެދި ތެޅިގަނެވިއްޖެ އެވެ. އޭރު ޒައިނަބުކާނލޯގެ މޫނު އަޅައިގެން ހުރި ހުސޭނު ޗަކަޗަކަލާފައި ހުތުރުފާޑަކަށް ހެމުންގެންދެ އެވެ. އެގޮތަށް ބިނދެބިނދެމުން ގޮސް އެންމެފަހުން ކުއްލިއަކަށް ފުންމައިގެން އައިސް ދެ އަންހެން ކުދިންގެ ފައިގައި ހިފައި ކޮޅަށް ތެދުވެ އެމީހުން ދަމައި ކޫއްތަމުން ދުރަށް ހިނގައިގަތެވެ. އޭނާ ގެނައި ފުޅި ބައްތި، ބެހެއްޓި ތަނުގައި ބެހެއްޓި ގޮތަށް އޭރު ވެސް ހުއްޓެވެ. ދެ އަންހެން ކުދިން ދަމާފައި ހުސޭނު އެ ދަނީ އޭނާގެ މި ބިންގަރާހުން ބޭރަށް ނުކުތުމަށެވެ.\nބޭރަށް ނުކުމެވުނުއިރު ހަނދުވަރުގެ އަލިން މުޅި ހިސާބުގަނޑު އޮތީ ދިއްލައިފަ އެވެ. އެއީ ބޮޑުކުޅީގެ އެންމެ ބޭރުގައިވީ އުސްބިންގަނޑެކެވެ. މާހުއިތަކުގެ ތެރެއިން މައްޗަށް ނަގައި ހުޅުވާލެވޭ ކަހަލަ ގޮތަކަށް އޮނުން ބަނދެފައިވާ ދޮރުފަތްގަނޑެއް ހުޅުވައި އެއް ފަރާތަކަށް ވައްޓާލުމަށް ފަހު ބިންގަރާސް ތެރެއިން ހުސޭނު ނުކުމެގެން އައިއިރު އަރައިގެން އައި ސާދަވިލޭރޭގެ ރަތް ހަނދު ހުރީ ސީދާ ބޯމަތީގަ އެވެ. ލަސްނުކޮށް ހުސޭނު ފެށީ ދަމާފައި ގެނައި ދެ އަންހެން ކުދިން ކަތިލާނެ ތަނެއް ހޯދައި އެ މަސައްކަތް ފެށުމަށެވެ. އޭނާގެ މި ލޭ އޮހޮރުވުމަށް ބޭނުންވަނީ ޖަންބުގަހެކެވެ. އަދި އެ ޖަންބުގަސް ހުރި ހިސާބެއް އޭނާ އަށް ރަނގަޅަށް އެނގޭތީ އެވެ. ތެޅެމުންފޮޅެމުން ދެ އަންހެން ކުދިން ކޮނޑަށް ލައިގެން ހުސޭނު ދެން ދުއްވައިގަތީ އެ ގަސްދޮށަށް ދިއުމަށް ރަށާ ދިމާލަށެވެ.\nކޮނޑުން ނަގައި ގަސްދޮށަށް އެމީހުން އެއްލާލުމަށް ފަހު އަތުގައި އޮތް ރޯނުގަނޑުން ދެ މީހުންގެ ފައި އައްސައި ގޮފިގަނޑެއްގައި އުނގުރުވަތަށް އެލުވައިފި އެވެ. އެހިސާބުން އެހެން އެއްވެސް ބައެއްގެ ހިލަމެއް އޭރަކު ނުވެ އެވެ. ހީވަނީ ކުރިމަތިވާން އުޅޭ މުސީބާތަށް ބިރަށް އެންމެން އެމީހުންގެ ހޮރުތަކަށް ވަދެ ފިލައި ތިބިހެންނެވެ. ޖަންބުގަސް ދޮށުގައި ހުސޭނު މަޑުކޮށްލައިގެން ހުރިއިރު އެތަނުގައި އެލުވާފައިވާ އަންހެން ކުދިންގެ ބޮލާއި އޭނާގެ ބޮލާ ދެމެދުގައި ހުރީ ކައިވަތެއްގެ ދުރުމިނެވެ. ސުލައިމާނުގެ ދެ އަންހެން ދަރިން ސަލާމަތަށް އެދި ތެޅެމުން ދިޔަ ނަމަވެސް ފަހުނޭވާ އައިސް އެމީހުންނާ އަރާ ހަމަކުރަން ހުރިހާ ކަމެއް ތައްޔާރުކޮށް ނިމުނީ އެވެ.\nކިޔެވެލިތައް ކިޔަވަމުން ގޮސް ހުސޭނު އެންމެފަހުން އެ ދެ އަންހެން ދަރީންގެ ކަރުގައި ވަޅި އަޅައި ކަތިލައިފި އެވެ. އެއަށް ފަހު، މޫނުގައި އަޅައިގެން އުޅުނު ޒައިނަބުކާނލޯގެ މޫނުގަނޑު ނަގައި އެއްލާލުމަށް ފަހު ހުސޭނު ގޮސް މަޑުކޮށްލީ އޮހޮރެމުންދިޔަ ލޭތަކުގެ ތެރޭގަ އެވެ. އޭރު އޭނާގެ ދެ ލޮޮލަށް ރަން ރީނދޫ ކުލައެއް ވެރިވެ ދިއްލެމުންދެ އެވެ. އަދި ނިތްކުރިއާއި ހަތަރެސްފައިގައި އުންތަކެއްހެން ހީވާ އެއްޗެހިތަކެއް ފުފިގެން އަރައި ކުދި ދަޅުތަކަކަށް ބަދަލުވަމުންދެއެވެ. އޭނާގެ ނިތްކުރީގެ ދެ ފަރާތުން ފަޅައިގެން ބޮޑުވަމުން ދިޔަ ދެ ދަޅު، ބޯމަތިން ގޮސް ފަހަތަށް ބަޅުވެ އެނބުރެމުން ދިގުވަމުންދިޔައިރު ޖަންބުގަހުގައި ފޮޅިފައިވީ ހުރިހާ މާތަކެއް ފިޔާތޮށި އައްޔަކުން ދިއްލި، ހިމަ ނަރުތަކެއްހެން ހީވާ އެ ފިޔަތައް އޭގެ ކަރުގަނޑުން ވަކިވެ ކުދި އެތިކޮޅުތަކަށް ބަދަލުވެ ކުނޑިވަމުން ވަޔާއެކު އެނބުރެމުން ގޮސް ހުސޭނުގެ މެޔަށް ވަންނަނީ އެވެ. މުޅި އެ ތަން އޭރު އޮތީ މަޑުފިޔާތޮށި ކުލައަކުން ދިއްލިފަ އެވެ.\nއެޑިޓަރުގެ ނޯޓް: މި ރޯދަ މަހަށް ހާއްސަކޮށްގެން ގެނެސްދޭން ހަމަޖެހިފައިވީ "ކުޅި ކިސަޑު ލޭ" ގެ ބައިތަކަށް މިހައި ހިސާބުން ނިމުން އައީ އެވެ. ޖުމްލަ 15 ޗެޕްޓަރުގެ މައްޗަށް އެކުލެވޭ މި ވާހަކައިގެ ފޮތް ވަރަށް އަވަހަށް ނެރުމަށް ވަނީ ހަމަޖެހިފަ އެވެ.


ކޮވިޑު-19 ގެ ސަބަބުން 160 މިލިއަނަށްވުރެ ގިނަ މީހުން އޭޝިއާ އިން ފަޤީރު ވެދާނެ: އޭޑީބީ\nއިބްރާހިމް އާދަމް 16 ސެޕްޓެމްބަރު 2020 22:08\nއޭޑީބީގެ މައި އޮފީސް\nކޮވިޑު-19 ފެތުރުން ހުއްޓުވުމުގެ ގޮތުން އަޅާފައިވާ ފިޔަވަޅުތަކުގެ ސަބަބުން އިޤްތިސާދަށް ލިބެމުންދާ ގެއްލުންތަކުގެ ސަބަބުން އޭޝިއާ ސަރަހައްދުން 160 މިލިއަނަށްވުރެ ގިނަ މީހުން ފަގީރު ވެދާނެ ކަމަށް އޭޝިއަން ޑިވެލޮޕްމެންޓް ބޭންކުން ބުނެފިއެވެ.\nފާއިތުވި 15 އަހަރު ތެރޭގައި އޭޝިއާގެ ފަގީރުކަން ވަނީ ވަރަށް ބޮޑުތަން ކުޑަވެފައެވެ. އެހެން ނަމަވެސް ކޮވިޑު-19 ގެ ސަބަބުން އެތައް މިލިއަން ބައެއްގެ އާމްދަނީ ވަނީ ހުއްޓިފައި ކަމަށާއި ކުރިންވެސް މަދުން އާމްދަނީ ލިބެމުން އައި ފަރާތްތަށް އެއްކޮށް ފަގީރު ވެދާނެ ކަމަށް އޭޑީބީގެ ޗީފް އެކޮނޮމިސްޓު ޔަސުޔުކި ސަވާޑާ ވިދާޅުވެފައިވެއެވެ.\nއަދި އެގޮތުން 160 މިލިއަނަށްވުރެ ގިނަ މީހުން އިންތިހާއަށް ފަގީރު ވެދާނެ ކަމަށް ސަވާޑާ ވިދާޅުވެފައިވެއެވެ.\nކޮވިޑު-19 ބަލިމަޑުކަން ނުފެތުރުނު ނަމަ މިއަހަރުވެސް އޭޝިއާ ބައްރުގައި ފަގީރުކަން ދަަށަށް ދާނެކަމަށް އޭޑީބީ އިން ބުނެފައިވެއެވެ. އަދި ކޮވިޑު-19 އާއި ގުޅިގެން މި އަހަރުގެ ނިޔަލަށް އޭޝިއާ ޕެސިފިކް ސަރަހައްދުގައި ޖުމްލަ 192 މިލިއަން މީހުން ފަގީރުކަން ތަހައްމަލު ކުރާނެ ކަމަށް އޭޑީބީ އިން ލަފާކުރެއެވެ.\nއޭޑީބީ ކޮވިޑު-19 ފަގީރުކަން


ރަސްވަންތަ، طاهر ވަންތަ، عزيز ވަންތަ، حكيم ވަންތަ اللَّه އަށް އުޑުތަކާއި، ބިމުގައިވާހާ ތަކެއްޗެއް تسبيح ކިޔަތެވެ.\nأمّى ންގެ ތެރެޔަށް، އެއުރެންގެ ތެރެއިން رسول އަކު ފޮނުއްވީ އެކަލާނގެއެވެ. އެކަލާނގެ آية ތައް އެއުރެންގެ މައްޗަށް އެކަލޭގެފާނު ކިޔަވައިދެއްވަތެވެ. އަދި އެއުރެން طاهر ކުރައްވަތެވެ. އަދި ފޮތާއި، حكمة އެއުރެންނަށް އުނގަންނައިދެއްވަތެވެ. އޭގެކުރިން އެއުރެން ތިބީ ފާޅުވެ ބަޔާންވެގެންވާ އުރެދުމެއްގައިކަން ކަށަވަރެވެ.\nއަދި (އެކަލޭގެފާނު ފޮނުއްވީ) އެއުރެންގެ ތެރެއިން އެހެން ބަޔެއްގެ ގާތަށްވެސްމެއެވެ. އެއުރެންނީ، އެމީހުންގެ ތެރެއަށް އަދި ނާންނަ ބަޔެކެވެ. އަދި އެކަލާނގެއީ، عزيز ވަންތަ حكيم ވަންތަ ރަސްކަލާނގެއެވެ.\nتوراة އަށް عمل ކުރުމަށް އަންގަވާފައިވަނިކޮށް، ދެން އެއާއެއްގޮތަށް عمل ނުކުރި މީހުންގެ مثال އަކީ، ފޮތްތަކެއް އުފުލާ حمار ގެ مثال އެވެ. اللَّه ގެ آية ތައް ދޮގުކުރި މީހުންގެ مثال ގެ ހުރި ނުބައިކަމާއެވެ! އަދި އަނިޔާވެރި ބަޔަކަށް اللَّه ތެދުމަގެއް ނުދައްކަވަތެވެ.\nކަލޭގެފާނު ވިދާޅުވާށެވެ! އޭ يهودى ވި މީހުންނޭވެ! اللَّه ގެ حضرة ގައި އެހެން މީހުން ފިޔަވައި ގާތްބަޔަކީ، ތިޔަބައިމީހުން ކަމުގައި ތިޔަބައިމީހުން ހީކުރާނަމަ، ފަހެ، ތިޔަބައިމީހުން މަރުވުމަށް އެދިބަލާށެވެ! ތިޔަބައިމީހުންނީ، ތެދުބުނާ މީހުންކަމުގައި ވާނަމައެވެ.


Lockdown Gai Dhevvi Ehbaarulumah Germany Ge Raees Ge Shukuru Muslimunnah – adduLIVE\nލޮކްޑައުންގައި ދެއްވި އެއްބާރުލުމަށް ޖަރުމަނުގެ ރައީސްގެ ޝުކުރު މުސްލިމުންނަށް\nMay 23, 2020, 20:09 މުހައްމަދު ސައީދު މޫސާ ވަޖުދީ\nޖަރުމަނުވިލާތުގައި ދިރިއުޅޭ މުސްލިމުން ބަރަކާތްތެރި ރަމަޟާންމަހު ފުރަބަންދުގެ ކަންތައް ގެންދިޔަގޮތާމެދު ތައުރީފުކުރައްވައި، މުސްލިމުންނަށް ޖަރުމަނުވިލާތުގެ ރައީސް ފްރޭންކް ވޯލްޓަރ ސްޓެއިން ޝުކުރު އަދާކުރައްވައިފިއެވެ.\nމުސްލިމުންގެ އެންމެ މަތިވެރި މައްސަރުގައި ރޯދައިގެ މަތިވެރި އަޅުކަން އަދާކޮށް ނިމުމާ ދިމާކޮށް ރައީސް ފޮނުއްވި މެސެޖުގައި ވިދާޅުވީ ފުރަބަންދުގައި ރޯދައިގެ އަޅުކަން ކުރުމަކީ ވަރަށް ދަތި އުނދަގޫ ކަމެއްކަމުގައެވެ.\n"އަޅުގަނޑު ތިޔަ ހުރިހާ ބޭފުޅުންނަށް ޝުކުރު ދަންނަވަން. އެއީ މިދަތި ދަނޑިވަޅު ކޮރޯނާވައިރަސްއާ ދެކޮޅަށް އަޅުގަނޑުމެން ކުރި ހަނގުރާމައިގައި ބައިވެރިވެ ވަޑައިގެން އަޅުގަނޑުމެންނަށް ކާމިޔާބު ހޯއްދަވައި ދެއްވުމުގައި އެހީތެރިވެދެއްވީތީ." ރައީސް ފްރޭންކް ވޯލްޓަރ ވިދާޅުވިއެވެ.\nއިޖުތިމާއީ ދުރުހެލިކަން ބޭއްވުމުގެ ބަދަލުގައި މުސްލިމުންނަކީ ޚާއްޞަ ގޮތެއްގައި ރޯދަމަހު ވަރަށް ގުޅިގެން އަޅުކަންކޮށް އެކުގައި އުޅޭ ބައެކެވެ.\nހުކުރުދުވަހު މުސްލިމުންނަށް އިޝާރާތްކުރައްވައި ރައީސް ދެއްކެވި ވާހަކަފުޅުގައި ބައިމަދު ޖަމާޢަތްތަކަށް އަމާޒުކޮށް ޖަރުމަންގައި ދެމުންގެންދާ ހަމަލާތަކާ ދެކޮޅަށް ވަރުގަދަ ފިޔަވަޅުތަކެއް އަޅުއްވާނޭކަމަށް ވައުދުވެވަޑައިގަތެވެ.\n"ނަފުރަތު އުފެއްދުން ވަކިވެގަތުމަށް މަސައްކަތް ކުރުން، މުސްލިމުންނާ ދެކޮޅަށް ދެވޭ އަނިޔާވެރި ހަމަލާތައް، މިސްކިތްތަކަށް ހަމަލާ ދިނުން، މިކަންތައްތައް އަޅުގަނޑުމެންނަށް ބަރުދާސްތެއް ނުކުރެވޭނެ. އަޅުގަނޑުމެން އެކަންތައްތަކަށް ހުއްދައެއް ނުދޭނަން." ރައީސް ވިދާޅުވިއެވެ.


Gaaf Alif atholhah beynunvaa mashroo thakaa behey gothun mashvaraa koffi\nއިއްޔެގެ ބައްދަލުވުމުގެ ތެރެއިން-- ފޮޓޯ: ރައީސް އޮފީސް\nގއ. އަތޮޅަށް ބޭނުންވާ މަޝްރޫއުތަކާ ބެހޭ ގޮތުން މަޝްވަރާކޮށްފި\nގއ. އަތޮޅުގެ ރަށްރަށަށް އުމުރާނީ ގޮތުން ބޭނުންވާ މަޝްރޫއުތަކާ ބެހޭ ގޮތުން ރައީސުލްޖުމްހޫރިއްޔާ އިބްރާހީމް މުހައްމަދު ސޯހިލުއާ، ގއ. އަތޮޅު ކައުންސިލަރުން ބައްދަލުކުރައްވައި މަޝްވަރާކުރައްވައިފި އެވެ.\nއެ ބައްދަލުކުރެއްވުން އޮތީ އިއްޔެ މެންދުރު ފަހު ރައީސުލްޖުމްހޫރިއްޔާގެ އޮފީހުގައެވެ. އެ ބައްދަލުކުރެއްވުމުގައި، ކައުންސިލަރުން ރައީސުލްޖުމްހޫރިއްޔާއަށް ހުށަހެޅުއްވި ކަންކަމުގެ ތެރޭގައި އަތޮޅުގެ އެކި ރަށްރަށަށް އުމުރާނީ ގޮތުން ބޭނުންވާ ބައެއް މަޝްރޫއުތައް ފާހަގަކުރައްވާފައި ވެއެވެ.\nއޭގެ ތެރޭގައި ފެނާއި ނަރުދަމާގެ މަޝްރޫއު އާއި ބަނދަރާއި ބިން ހިއްކުމާއި އަދި އަތޮޅުގެ ވަކިވަކި ރަށްރަށަށް ސިއްހީ ދާއިރާ އާއި ތައުލީމީ ދާއިރާއިން ބޭނުންވާ ބައެއް ކަންކަން ކައުންސިލަރުން ފާހަގަކުރެއްވި އެވެ.\nއޭގެ އިތުރުން ކައުންސިލަރުން ވަނީ އަތޮޅުގެ ފަތުރުވެރިކަމުގެ ދާއިރާގެ ފައިދާ އަތޮޅުގެ ރައްޔިތުންނަށް މިހާރަށް ވުރެ ފުޅާ ދާއިރާއެއްގައި ލިބުމުގެ މުހިންމުކަން ފާހަގަކުރައްވާފަ އެވެ. އަދި މަސްވެރިންގެ ހުރި ކަންބޮޑުވުންތަކާއި ދަތުރުފަތުރުގެ ދާއިރާއިން ބޭނުންވާ ކަންކަން ވެސް ކައުންސިލަރުން މި ބައްދަލުވުމުގައި ރައީސުލްޖުމްހޫރިއްޔާއާ ހިއްސާކުރެއްވި އެވެ.\nއެ ބައްދަލުކޮށްލެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ގއ. ކައުންސިލަރުން ފާހަގަ ކުރެއްވި ކަންކަމުގެ ތެރެއިން ބަޖެޓުގައި ހިމެނިފައިވާ މަޝްރޫއުތަކާ ބެހޭ އެންމެ ފަހުގެ މައުލޫމާތު ކައުންސިލަރުންނާ ހިއްސާކުރެއްވި އެވެ.\nއޭގެ އިތުރުން ކައުންސިލަރުން ފާހަގަކުރެއްވި ކަންކަމުގައި ސަރުކާރުގެ ކަމާ ގުޅޭ އިދާރާތަކާ މަޝްވަރާ ކުރައްވައިގެން ހައްލު ހޯއްދަވައިދެއްވަން މަސައްކަތްޕުޅު ކޮށްދެއްވާނެ ކަމުގައި ރައީސުލްޖުމްހޫރިއްޔާ ވިދާޅުވި އެވެ.\nރައީސް އޮފީސް ރައީސް ޞާލިޙް ގއ އަތޮޅު


Zayn Malik August Mahu India Ah - Vaguthu\nޒޭން މާލިކް އޯގަސްޓް މަހު އިންޑިއާ އަށް\nއިނގިރޭސިވިލާތުގެ މަޝްހޫރު ލަވަކިޔުންތެރިޔާ ޒޭން މާލިކް އޯގަސްޓް މަހުގެ ތިންވަނަ ދުވަހު އިންޑިޔާގައި ޝޯތަކެއް ދޭ ގޮތަށް ހަމަޖައްސައިފިއެވެ.\nއިންޑިޔާގައި ޝޯ ދިނުމަށް ފަހު އޭނާ ނޭޕާލް އަށް ވެސް ދާ ގޮތަށްވަނީ ރާވާފަވާކަމަށް މި ޓުއާ އިންތިޒާމް ކުރާ ޖޭޕީއާރް އިވެންޓްސްގެ ޑިރެކްޓަރު ސުނިލް ހަމަލް ބުނެއެވެ.\nއިންޑިޔާއަށް ޒޭން ކުރާ ދަތުރުގައި އެނާ ކުރިން މަސައްކަތް ކުރި ބޭންޑުގެ މެންބަރުން ގެނައުމަށް ރޭވި ކަމަށް ސުނިލް ބުންޏެވެ.\nމި ޓުއާގައި މުމްބާއީގެ އިތުރުން ކަލްކަޓާ، ހައިދަރްއާބާދު އަދި ވެރިރަށް ނިއު ދިއްލީ ފަދަ ސިޓީތަކުގައި ޝޯތައް ހުށައިޅައިދޭ ގޮތަށް ވަނީ ހަމަޖެހިފައެވެ.\nދާދި ފަހުން ހިންދީ ލަވައެއް ކަމަށްވާ "ތޭރީ ދީވާނީ"ގެ ކަވާއެއް ޒޭންގެ އިންސްޓަގްރާމުގައި ހިއްސާ ކުރުމުން ގިނަ ބައެއްގެ ފާާޑު ކިޔުން އޭނާ އަށް އަމާޒު ވިއެވެ. "ވަން ޑިރެކްޝަން" ބޭނުންޑުން ވިދާލި ޒޭން ކަވާ ކޮށްފައިވާ "ތޭރީ ދީވާނީ" އަކީ އެތައް ބައެއްގެ ލޯބި ލިބިފައިވާ ބޮލީވުޑްގެ ލަވަކިޔުންތެރިޔާ ކައިލާޝް ކޭރުުގެ ލަވައެކެވެ.\nގިނަ ބަޔަކު ބުނަމުން ދަނީ ޒޭން ލަވަ ކިޔާފައި ވަނީ އެ ލަވަ ކިޔަން ޖެހޭ ގޮތަށް ނޫން ކަމަށެވެ. ނަމަވެސް އޭނާ ހިތްވަރު ކުރީތީ ބައެއް ފަރާތްތަކުން ވަނީ ތައުރީފު ކޮށްފައެވެ. ނަމަވެސް ޒޭންގެ ދިފާއުގައި ވާހަކަ ދައްކާ ފަރާތްތަކުން ބުނަނީ އެ ކަވާ ހަގީގަތުގައިވެސް ކަމުދާ ކަމަށެވެ.\nޒޭން މަސައްކަތް ކުރަމުން ދިޔަ ބޭންޑް ވަން ޑައިރެކްޝަން އިން ވަކިވީ 2015 ވަނަ އަހަރެވެ. އެއަށް ފަހު އޭނާ މަސައްކަތް ކުރަމުން ދިޔައީ ސޯލޯ އާޓިސްޓެއްގެ ގޮތުގައެވެ. ސޯލޯ އާޓިސްޓެއްގެ ގޮތުގައިވެސް ޒޭން އަންނަނީ މަގުބޫލުކަން ހޯދަމުންނެވެ.\nޖޫން 3, 2018 13:48\nމީ އަންނޫ މާލިކުގެ ދަރިއެއްބާ؟\nޖޫން 3, 2018 17:20\nAlheyyyyyyyyy raaje ah annaaane meeheh neitha? Alhe bts annaanenama i would die with no regrets??\nނޮވެމްބަރު 21, 2018 23:54\nއައި ލަވް ޔޫ ޒޭން


vnews - Isthiufaa dhevvan thayyaarah hunnevi kamuge ishaaraatheh Dhunya dhevvaifi\nއިސްތިއުފާ ދެއްވަން ތައްޔާރަށް ހުންނެވި ކަމުގެ އިޝާރާތެއް ދުންޔާ ދެއްވައިފި\nދުންޔާ މައުމޫން އެކަމަނާގެ ބައްޕަ ރައީސް މައުމޫން އަދި މަންމަ މެޑަމް ނަސްރީނާއާ އެކު -- ވީފައިލް ފޮޓޯ\nސަރުކާރުގެ ވަޒީފާއިން އިސްތިއުފާ ދެއްވުމަށް ތައްޔާރަށް ހުންނެވި ކަމުގެ އިޝާރާތެއް ކުރީގެ ރައީސް މައުމޫން އަބްދުލް ގައްޔޫމުގެ ދަރިކަނބަލުން ދުންޔާ މައުމޫން ދެއްވައިފި އެވެ.\nދުންޔާ މަގާމުން އިސްތިއުފާ ދެއްވާނެ ކަމުގެ އިޝާރާތެއް ކުރައްވާފައި މިވަނީ ރައީސް މައުމޫނާއި ދުންޔާގެ ކޮއްކޮ އަދި ދިއްގަރު ދާއިރާގެ މެންބަރު އަހްމަދު ފާރިސް މައުމޫން ޖަލުގައި ހައްޔަރުކުރުމުންވެސް ދުންޔާ ސަރުކާރުގެ މަގާމުގައި ހުންނަވައިގެން ރައީސް އަބްދުﷲ ޔާމީންގެ ދިފާއުގައި ވާހަކަދައްކަވަމުން ގެންދަވާތީ އެކަމަނާގެ އިސްތިއުފާއަށް އެތައް ބަޔަކު ގޮވަމުންދާ ވަގުތެއްގަ އެވެ.\nހެލްތް މިނިސްޓްރީގެ ސްޓޭޓް މިނިސްޓަރުގެ މަގާމުގައި ހުންނެވި ދުންޔާ މައުމޫން މިއަދު ކުރައްވާފައިވާ ޓްވީޓެއްގައި ވިދާޅުވީ ސަރުކާރުގެ ތެރެއިން ނިކުންނަވަން ތައްޔާރު ކަމަށެވެ. ނަމަވެސް އެއީ ގައުމާ ރައްޔިތުންނަށް މިވަގުތު އެންމެ ރަނގަޅު ނިންމުންތޯއޭ ވިދާޅުވެ އެކަމަނާ ވަނީ ސުވާލު އުފައްދަވާފަ އެވެ.\n"އަޅުގަނޑު މިހުރީ ދާން ތައްޔާރަށް. މީގެ ކުރިން ވެސް ނިކުތިން.. އަޅުގަނޑު ދާނީ އެކަނި. އެ މީހެއްގެ ނިންމުން އަމިއްލަ ނިންމުމަކަށް ވާން ޖެހޭ. އެކަމަކު އެއީ ގައުމާއި ރައްޔިތުންނަށް މިވަގުތު އެންމެ ރަނގަޅު ނިންމުންތޯ ސުވާލުކޮށްލަން ބޭނުން؟" ދުންޔާ ވިދާޅުވި އެވެ.\nދުންޔާ މައުމޫން ކުރައްވާފައިވާ ޓްވީޓް\nރައީސް މައުމޫން ޖަލުގައި ހައްޔަރުކުރި ފަހުން ދުންޔާ ސަރުކާރުގެ ވަޒީފާއަށް ވަޑައިނުގަންނަވާ ކަމަށް އެނގިފައިވެ އެވެ. އަދި މިއަދު އެކަމަނާ ޗުއްޓީއަކަށް އެދިވަޑައިގެންފައިވާ ކަަމަށްވެސް ވަނީ ވިދާޅުވެފަ އެވެ.\nރައީސް މައުމޫން ޖަލުގައި ބަންދުކުރުމާ ގުޅިގެން ޔުމްނާ ވަނީ ރައީސް މައުމޫން މިނިވަންކުރުމަށް ގޮވާލައްވާފަ އެވެ. އަދި ރައީސް މައުމޫން މަތިން ވަރަށް ބޮޑަށް ހަނދާންވާ ކަމަށާއި އެމަނިކުފާނުގެ ހާލަތާ މެދު ކަންބޮޑުވެވަޑައިގަންނަވާ ކަމަށްވެސް ދުންޔާ ވަނީ ވިދާޅުވެފަ އެވެ.\nރައީސް މައުމޫން މިނިވަންކުރުމަށް ދުންޔާ ގޮވާލެއްވުމުން ފިޝަރީޒް މިނިސްޓަރު ޑރ. މުހައްމަދު ޝައިނީ އިއްޔެ ވަނީ ދުންޔާ އަށް ފާޑު ވިދާޅުވެފަ އެވެ. އެގޮތުން ޝައިނީ ވިދާޅުވީ ރައީސް މައުމޫން ހައްޔަރުކޮށްފައި ހުރީ ބޮޑެތި ކުށްތަކެއްގެ ތުހުމަތުގައި ކަމަށާއި އެހެންކަމުން އެފަދަ ބޭފުޅަކު މިނިވަންކުރުމަށް ސަރުކާރުގެ ވަޒީފާގައި ހުންނަވައިގެން ދުންޔާ ގޮވާލެއްވުމުން ކަންބޮޑުވެވަޑައިގަންނަވާ ކަމަށެވެ.


މައިންބަފައިންނަށް ހެޔޮކޮށް ހިތުން – DhiSalafiyyah\n31/07/2014 އަޚްލާޤް, ދީންއަލް އަޚް ޢާޒިމް ޚާލިދު\nއިންސާނުން ދުނިޔެއަށް އައުމުގެ އަޞްލަކީ، އޭނާގެ މައިންބަފައިންނެއެވެ. މައިންބަފައިންނަކީ އެބައިމީހުންގެ ދަރިންނަށް ނުހަނު ހެޔޮއެދޭ ބައެކެވެ. އެބައިމީހުން ހެޔޮއެދޭ މިންވަރަކީ، އެބައިމީހުންނަށް ނުލިބޭ މޮޅާއި ކާމިޔާބު އެބައިމީހުންގެ ދަރިންނަށް ލިބުމަށް މައިންބަފައިން އެދެއެވެ. މައިންބަފައިންނަކީ، އެބައިމީހުންގެ ދަރިން ހެޔޮ ގޮތުގައި ބޮޑު ކުރުމަށް ނުހަނު ބުރަ މަސައްކަތްތަކެއް ކުރާ ބައެކެވެ. ނުހަނު ބޮޑެތި ޤުރުބާނީ ތަކެއްވާ ބައެކެވެ. މިފަދަ ބޮޑެތި ޤުރުބާނީ ތަކެއްވާ ބަޔަކަށް ހެޔޮކޮށް ހިތުމަކީ، އިންސާނީ ނަޛަރަކުން ވިސްނާލިކަމުގައި ވިޔަސް ކޮންމެހެން ލާޒިމް ކަމެއްކަމަށް އިންސާނީ ބުއްދި ޤަބޫލުކުރާ ކަމެކެވެ.\nމިގޮތުންބަލާެއިރު އިސްލާމްދީނުގައިވާނީ މައިންބަފައިންނަށް އޯގާތެރިވެ، އަޅާލާ، ކިޔަމަންތެރިކަން އަދާކުރުމަށް ނުހަނު ބޮޑަށް ބާރުއަޅުއްވާފައެވެ. ކީރިތި ޤުރުއާނުގެ7ތަނެއްގައި ﷲ ސުބުޙާނަހޫ ވަތަޢާލާ މައިންބަފައިންގެ ވާހަކަ ބަޔާންކުރައްވާފައިވެއެވެ. އޭގެތެރެއިން4ތަނެއްގައި އެއިލާހަށް ޝަރީކު ނުކުރުމަށް އެންގެވުމާއި ވިދިގެން މައިންބަފައިންނަށް ކިޔަންމަންތެރިކަން އަދާކުރުމުގެ ވާހަކަ ބަޔާންވެގެންވެއެވެ. އެ އާޔަތްތަކަކީ:\n﴿وَإِذْ أَخَذْنَا مِيثَاقَ بَنِي إِسْرَائِيلَ لَا تَعْبُدُونَ إِلَّا اللَّـهَ وَبِالْوَالِدَيْنِ إِحْسَانًا وَذِي الْقُرْبَىٰ وَالْيَتَامَىٰ وَالْمَسَاكِينِ﴾ [سورة البقرة٨٣ ]\nމާނައީ: “އަދި އިސްރާއީލުގެދަރިންގެކިބައިން، ތިމަންރަސްކަލާނގެ ކަށަވަރުވެގެންވާ ޢަހުދު ހިއްޕެވި ހިނދު، ހަނދުމަކުރާށެވެ! އެއީ ﷲ އަށް މެނުވީ ތިޔަބައިމީހުން އަޅުކަން ނުކުޅައުމަށެވެ. އަދި މައިންބަފައިންނާއި، ގާތްތިމާގެމީހުންނާއި، ޔަތީމުންނާއި، މިސްކީނުންނަށް ހެޔޮކޮށްހިތުމަށެވެ. “\n﴿وَاعْبُدُوا اللَّـهَ وَلَا تُشْرِكُوا بِهِ شَيْئًا ۖ وَبِالْوَالِدَيْنِ إِحْسَانًا وَبِذِي الْقُرْبَىٰ وَالْيَتَامَىٰ وَالْمَسَاكِينِ وَالْجَارِ ذِي الْقُرْبَىٰ وَالْجَارِ الْجُنُبِ وَالصَّاحِبِ بِالْجَنبِ وَابْنِ السَّبِيلِ وَمَا مَلَكَتْ أَيْمَانُكُمْ ﴾ [سورة النساء٣٦]\nމާނައީ: “ތިޔަބައިމީހުން، ﷲއަށް އަޅުކަންކުރާށެވެ! އަދި، އެކަލާނގެއަށް އެއްވެސް އެއްޗެއް ޝަރީކަ ނުކުރާހުށިކަމެވެ! އަދި، މައިންބަފައިންނަށާއި، ގާތްތިމާގެމީހުންނަށާއި، ޔަތީމުންނަށާއި، މިސްކީނުންނަށާއި، ގާތްއަވަށްޓެރިޔާއަށާއި، ދުރުއަވަށްޓެރިޔާއަށާއި، ކައިރިއެކުވެރިޔާއަށާއި، ދަތުރުވެރިޔާއަށާއި، ތިޔަބައިމީހުންނަށް މިލްކުވެގެންވާ އަޅުންނަށް ހެޔޮކޮށް ހިތާށެވެ! “\n﴿قُلْ تَعَالَوْا أَتْلُ مَا حَرَّمَ رَبُّكُمْ عَلَيْكُمْ ۖ أَلَّا تُشْرِكُوا بِهِ شَيْئًا ۖ وَبِالْوَالِدَيْنِ إِحْسَانًا ﴾ [سورة الأنعام۱٥۱]\nމާނައީ: “ކަލޭގެފާނުވިދާޅުވާށެވެ! ތިޔަބައިމީހުންއަންނާށެވެ! ތިޔަބައިމީހުންގެ މައްޗަށް، ތިޔަބައިމީހުންގެ ވެރި ރައްބު ޙަރާމްކުރެއްވިކަންތައް ކިޔައިދެއްވާހުށީމެވެ. ތިޔަބައިމީހުން، އެކަލާނގެއަށް އެއްވެސް އެއްޗެއް ޝަރީކަ ނުކުރާށެވެ! އަދި މައިންބަފައިންނަށް ހެޔޮކޮށްހިތާށެވެ! “\n﴿وَقَضَىٰ رَبُّكَ أَلَّا تَعْبُدُوا إِلَّا إِيَّاهُ وَبِالْوَالِدَيْنِ إِحْسَانًا ۚ إِمَّا يَبْلُغَنَّ عِندَكَ الْكِبَرَ أَحَدُهُمَا أَوْ كِلَاهُمَا فَلَا تَقُل لَّهُمَا أُفٍّ وَلَا تَنْهَرْهُمَا وَقُل لَّهُمَا قَوْلًا كَرِيمًا ﴾ [سورة الإسراء ٢٣]\nމާނައީ: “އެއިލާހަށް މެނުވީ، ތިޔަބައިމީހުން އަޅުކަން ނުކުޅައުމަށާއި، މައިންބަފައިންނަށް ހެޔޮކޮށްހިތުމަށް، ކަލޭގެފާނުގެ ވެރިރައްބު ކަނޑައަޅުއްވައި އެންގެވިއެވެ. އެދެމީހުންކުރެ އެކަކު، ނުވަތަ އެދެމީހުން ތިބާގެ ގާތުގައި ތިބެ، މުސްކުޅި ކަމާހަމަޔަށް ފޯރައްޖެނަމަ، އެދެމީހުންނަށް އުއްފު ވެސްނުބުނާށެވެ! (އެބަހީ: ނުރުހުމުގެ ކިތަންމެ ކުޑަބަހެއްވިޔަސް ނުބުނާށެވެ!) އަދި އެދެމީހުންނަށް، އަޑުލައި ނުހަދާށެވެ! އަދި މާތް ބަހަކުން އެދެމީހުންނަށް ބަސްބުނާށެވެ!”


Dhaulathuge Belumuge Dhashugaިi Thibi 341 Faraathakah Youth Ministry In 16 TV Hadhiyaa Kohffi - Vaguthu\nދައުލަތުގެ ބެލުމުގެ ދަށުގައި ތިބި 341 ފަރާތަކަށް ޔޫތު މިނިސްޓްރީން 16 ޓީވީ ހަދިޔާކޮށްފި\n4 މަސް ކުރިން ( މެއި 2, 2019 )\nޓީވީ ހަވާލުކުރުމަށް މިއަދު ބޭއްވި ރަސްމިއްޔާތުގެ ތެރެއިން --- ވަގުތު އިމޭޖްސް/ މުހައްމަދު އަފްޒަލް\nދައުލަތުގެ ބެލުމުގެ ދަށުގައި މިވަގުތު ޖުމްލަ 341 ފަރާތެއް އެބަ ތިބި ކަމަށާއި، އެމީހުންގެ މުނިފޫހިފިލުވުމަށް ބޭނުންވާ 16 ޓީވީ ޔޫތު މިނިސްޓްރީގެ ފަރާތުން ހަދިޔާކޮށްދެއްވާފައިވާ ކަމަށް ޖެންޑަރ މިނިސްޓަރ ޝިދާތާ ޝަރީފް ވިދާޅުވެއްޖެއެވެ.\nމިކަން އިއުލާންކޮށްފައިވަނީ ޖެންޑަރ މިނިސްޓްރީ އާއި ޔޫތު މިނިސްޓްރީ ގުޅިގެން މިއަދު ބޭއްވި ނޫސްވެރިންގެ ބައްދަލުވުމެއްގައެވެ.\n“މި މަރުކަޒުތަކުގައި ތިބި ކުދިންނަށް ކުޅިވަރުކުޅުމާއި މުނިފޫހި ފިލުވުމަށް ބޭނުންވާ ވަޞީލަތްތައް ފޯރުކޮށްދިނުމަށް ޔޫތު މިނިސްޓްރީން ވަނީ ނިންމާފަ. މިއީ ލިބިގެންދާ ވަރަށް ބޮޑު ކުރިއެރުމެއް. އަދި މިނިސްޓްރީން ހަދިޔާކުރި 16 ޓީވީ އަކީވެސް ވަރަށް ބޮޑު އެހީތެރިކަމެއް.” ޝިދާތާ ވިދާޅުވިއެވެ.\nމި ބައްދަލުވުމުގައި ޔޫތު މިނިސްޓަރ އަޙުމަދު މަޚުލޫފުވެސް ބައިވެރިވެވަޑައިގެންނެވިއެވެ.\n“ގުރައިދޫގައި އެ ތިބަ މީހުން ފެނުނީމަ ހަމަ ކޮންމެ މީހެއްގެ ހިތަށްވެސް އަސަރު ކުރާނެ. އަޅުގަނޑުމެންގެ ކޮންމެވެސް އާއިލާއަކަށް ނިޞްބަތްވާ މީހުން އެތާނގަ އެ ތިބީ. އެތަނުން އެ އިވުނު އަޑުތަކާއި ވާހަކަތަކަށް ބަލާއިރު ހަޤީޤަތުގައިވެސް ވަރަށް އުނދަގޫ ވާހަކަތަކެއް އަޑުއިވިގެން މި ދަނީ. އެ އާއިލާތަކުން އައިސްފަ އެމީހުންގެ ހާލު ނުބަލާ ވާހަކަ އަކާއި، މިކަހަލަ ވާހަކަތަކެއް އަޅުގަނޑުމެންނަށް އަޑުއިވިގެން ދިޔައީ.” މަހުލޫފު ވިދާޅުވިއެވެ.\nއިތުރަށް މަޚުލޫފު ވިދާޅުވީ، މާލީގޮތުން ފުދުންތެރި އާއިލާތަކުންވެސް ދައުލަތުގެ ބެލުމުގެ ދަށަށް ކުދިން ގެނެސްފައިވާ ކަމަށާއި އެކަމާއި ހިތާމަ ކުރައްވާކަމަށެވެ.\n“އަޅުގަނޑުވެސް ޤަބޫލުކުރަން ބަލާނެ އެއްވެސް ގޮތެއް ނެތް ނަމަ މިފަދަ ސެންޓަރެއްގައި ބަހައްޓަން ޖެހިދާނެ ކަމަށް. ނަމަވެސް ފުދުންތެރިކަން ހުރި އާއިލާތަކުގެ މީހުންވެސް މި ތާނގަ އެބަ ތިބި.” މަހުލޫފު ވިދާޅުވިއެވެ.\nކުޑަކުދިންގެ ހިޔާގައި 41 ކުދިން، ފިޔަވަތީގައި 104 ކުދިން، ޚާއްޞަ އެހީއަށް ބޭނުންވާ މީހުންގެ މަރުކަޒުގައި 190 މީހުން ތިބިއިރު، އަތޮޅުތެރޭގެ ފެމެލީ އެންޑް ސާރވިސް ސެންޓަރު ތަކުގައި6ކުދިން އެބަ ތިއްބެވެ.\nނުކުޅެދުންތެރިކަން ހުންނަ މީހުންނަށް ދޭ ހިދުމަތްތައް ވިލަރެސްކުރަން ޕްރޮގްރާމެއް ބާއްވައިފި\nހިޔާގައި ދިރިއުޅޭ ކުދިންނަށް ހާއްސަ ހޮލިޑޭ ޕްރޮގްރާމްތަކެއް ހިންގައިފި


އެޗްޑީސީއަށް ލިޔެކިޔުމާއި ކުރެހުން ހުށައަޅަން ޕޯޓަލެއް އެޗްޑީސީއަށް ލިޔެކިޔުމާއި ކުރެހުން ހުށައަޅަން ޕޯޓަލެއް\nފަރުމާ ޕޯޓަލް އިފްތިތާޙްކުރުމަށް ބޭއްވި ރަސްމިއްޔާތު. ފޮޓޯ:އެޗްޑީސީ\nހައުސިންގ ޑިވެލޮޕްމަންޓް ކޯޕަރޭޝަން (އެޗްޑީސީ)އަށް ހުށަހަޅަންޖެހޭ ލިޔެކިޔުންތަކާއި ކުރެހުންތަށް އޮންލައިންކޮށް ހުށަހެޅޭނެ ޕޯޓަލްއެއް އެޗްޑީސީން ތަޢާރަފްކޮށްފިއެވެ. މި ޕޯޓަލްއަކީ ހުޅުމާލޭގައި ދިރިއުޅޭ ރައްޔިތުންގެ ސަލަމަތާއި ރައްކާތެރިކަން ކަށަވަރުކުރުމަށާއި، ޚިދުމަތްތައް އިތުރަށް ފުޅާކުރުމަށް ތަޢާރަފްކުރި ޕޯޓަލެކެވެ.\n"ފަރުމާ ޕޯޓަލް"ގެ ސަބަބުން، އެޗްޑީސީގެ ޚިދުމަތް ހޯދާ ފަރާތްތަކަށް ބޮޑެތި ލުއިތަކެއް ލިބިގެންދާނެއެވެ. އެޗްޑީސީން ވިދާޅުވެފައިވަނީ ކުރެހުން ފާސްކުރުމުގެ މަރުޙަލާ މިހާރު މުޅިން އޮންލައިން ކުރެވިގެންދިޔައީކަމަށެވެ. އަދި ހުށަހަޅާފައިވާ ކުރެހުންތަކުގެ މަސައްކަތް ގޮސްފައިވާ ހިސާބު ބެލުމާއި، މަސައްކަތް ކުރިއަށްދާ މިންވަރު އަންގައިދިނުމުގޮތުން، ކުރެހުން ހުށަހަޅާފައިވާ ފަރާތްތަކަށް މެސެޖެއް މެދުވެރިކޮށް ނޮޓިފިކޭޝަންވެސް ލިބޭނެކަމަށެވެ.\nމިފަދަ އޮންލައިން ޕޯޓަލެއް ތަޢާރަފްކުރުމުގެ މަޤްސަދުތަކުގެތެރޭގައި ތިމާވެއްޓާއި ރައްޓެހިގޮތްތަކަށް މަސައްކަތަށް ބައްޓަންކުރުން ހިމެނޭކަމަށް އެޗްޑީސީން ވިދާޅުވެއެވެ. ހުޅުމާލޭގައި ހިންގާ އެކިއެކި މަޝްރޫޢުތަކާއި ޢިމާރާތްތަކުގެ ކުރެހުންތައް ފާސް ކުރުމަށްޓަކައި، އެޗްޑީސީއަށް އަހަރަކު 43،000އަށްވުރެ ގިނަ ކަރުދާސް ހުށައަޅާކަމަށް އެ ކޯޕަރޭޝަނުން ބުނެއެވެ. މި ޕޯޓަލާއެކު އެޗްޑީސީން ކަރުދާސް ބޭނުންކުރާ މިންވަރު ވަރަށް ބޮޑަށް މަދުކުރެވޭނެކަމަށްވަނީ ވިދާޅުވެފައެވެ.\nމި ޕޯޓަލް އިފްތިތާޙްކޮށްދެއްވީ މިނިސްޓަރ އޮފް ނޭޝަނަލް ޕްލޭނިންގ ހައުސިންގ އެންޑް އިންފްރާސްޓްރަކްޗަރ މުޙައްމަދު އަސްލަމެވެ. ޕޯޓަލް އިފްތިތާޙްކުރުމަށް ބޭއްވި ރަސްމިއްޔާތުގައި މާލެ ސިޓީގެ މޭޔަރ ސިފާ މުޙައްމަދާއި، ސަރުކާރުގެ އިސްވެރިންނާއި، އެޗްޑީސީގެ މުވައްޒަފުން ބައިވެރިވެއެވެ.\nކޯވިޑްގެ ޙާލަތުގައި ދިވެހިންނަށް ޢުމްރާއަށް ދެވޭނެ ޚާއްސަ އުސޫލެއް ސަޢުދީ ޢަރަބިއްޔާއިން ކަނޑައަޅައިފި\nހެލްތު މިނިސްޓްރީން 16 ރަށެއްގައި ހިންގާ މަޝްރޫޢުތައް ކައުންސިލްތަކާ ޙަވާލުކޮށްފި\nޤުރްއާން ކްލާސްތަކާއި ޓިއުޝަން ސެންޓަރުތައް ހުޅުވަން ހުއްދަދީފި\nފިނޮޅަށް ގެއްލުންދިން މައްސަލާގައި ގިލިލަންކަންފުށީގެ މެނޭޖަރު ފުރުން މަނާކޮށްފި\nކޯވިޑް-19 : އިތުރު މީހަކު ނިޔާވެ، ނިޔާވި މީހުންގެ އަދަދު 51އަށް